"ޓިއުބްލައިޓް" ޕާކިސްޓާނުގައި ރިލީޒްކުރުމާ ދެކޮޅު\nއަންނަ ކުޑަ އީދުގައި ޕާކިސްތާނުގެ ފިލްމުތައްވެސް އެޅުވުމަށް ދަނީ ތައްޔާރު ވަމުން\nޕާކިސްތާނުގެ ފިލްމު އެސޯސިއޭޝަނުން ދަނީ މި ފިލްމު އީދުގައި ރިލީޒްކުރިޔަ ނުދޭން ވަރަށް މަސައްކަތް ކުރަމުން\n4 މެއި 2017 | ބުރާސްފަތި 19:18\nސަލްމާން ޚާންގެ "ޓިއުބުލައިޓް" ޕާކިސްތާނުގައި އީދު ދުވަހު ރިލީޒްކުރުމަށް އެ ގައުމުގެ ފިލްމު އުފައްދާ ފަރާތްތަކުން ދެކޮޅު ހަދަން ފަށައިފި އެވެ.\nމިއަންނަ ކުޑަ އީދުގައި ރިލީޒްކުރަން ހަމަޖެހިފައިވާ "ޓިއުބްލައިޓް" ޕާކިސްތާނުގައި އަޅުވަން އެ ގައުމުގެ ފިލްމު ޑިސްޓްރިބިއުޝަން އޮތޯރިޓީ އާއި ފިލްމު ޕްރޮޑިއުސާސް އެސޯސިއޭޝަނުން ދަނީ ރިލީޒްކުރިޔަ ނުދޭން ވަރަށް މަސައްކަތް ކުރަމުންނެވެ.\nޕާކިސްތާނުގެ ފިލްމު އަޅުވާ އެސޯސިއޭޝަނުން ބުނާ ގޮތުގައި މި އަންނަ ކުޑަ އީދުގައި ޕާކިސްތާނުގެ ފިލްމުތައް ވެސް އެޅުވުމަށް ތައްޔާރު ވަމުން ދާކަމަށެވެ. އެހެންކަމުން "ޓިއުބުލައިޓް" އަޅުވައިފި ނަމަ ޕާކިސްތާނު ފިލްމުތައް ބަލަން ދާނެ ބަޔަކު ނުވާނެ ކަމަށް އެ އެސޯސިއޭޝަންތަކުން ވަނީ ބުނެފައެވެ.\n"ޓިއުބްލައިޓް"އަށް ވަނީ ފިލްމު އަދި ޓްރެއިލާ ރިލީޒްކުރުމުގެ ކުރިންވެސް ބޮޑު އާމްދަނީއެއް ލިބިފައެވެ. މި ފިލްމަށް ވަނީ މިހާތަނަށް 227 ކްރޯޑް ރުޕީސް ލިބިފައެވެ. އެވަރުގެ ބޮޑު ފައިދާއެއް ޓިއުބްލައިޓަށް ލިބުނީ މިއުޒިކް ރައިޓްސް އާއި ތިއެޓްރިކަލް ރައިޓްސް ވިއްކާލައިގެންނެވެ.\nއިންޑިއާ އާއި ޗައިނާއާ ދެމެދު ހިމާލިޔާ ބޯޑަރާ ހެދި 1962 އަހަރު ކުރިއަށް ދިޔަ ހަނގުރާމައިގެ ދުވަސްވަރު، އިންޑިއާގެ ޒުވާން ފިރިހެނަކާއި ޗައިނާގެ ޒުވާން އަންހެން ކުއްޖަކާ ބައްދަލުވެ، އެ ދެމީހުންނަށް އެކަކު އަނެކަކު ދެކެ ލޯބިވެވި، ބޯޑަރުގެ މައްސަލަގައި ދެގައުމުގެ ދެމެދުގައި ބޮޑު ހަނގުރާމައެއް ކުރިއަށް ދިޔަ ދަނޑިވަޅުގައި ދެމީހުންގެ ދެމެދުގައި އޮތް ލޯބީގެ ވާހަކައިގެ އަސްލަކަށް ބަލައިގެން އުފައްދާފައިވާ މި ފިލްމުގައި ވަރަށް ގިނަ ވިޝުއަލް އިފެކްޓްސް މަންޒަރުތައް ފެނިގެންދާނެ އެވެ.\nވިޝުއަލް އިފެކްޓްސްގެ ގިނަ މަންޒަރުތަކެއް ފިލްމުގައި ހިމެނޭތީ ޕޯސްޓް ޕްރޮޑަކްޝަންގެ މަސައްކަތްތަކަށް ވަރަށް ގިނަ ވަގުތު ބޭނުން ވާތީ ފިލްމުގެ ޝޫޓިން ވަނީ ލަފާކުރި ޝެޑިއުލަށް ވުރެ ކުރިން ނިންމާލާފަ އެވެ.


Dharin Dhehvvevee Mainbafain Beynunvaa Gothakah Tharubihyyathu Kuraakah Noon! ދަރިން ދެއްވެވީ މައިން ބަފައިން ބޭނުންވާ ގޮތަށް ތަރުބިއްޔަތު ކުރާކަށް ނޫން – Huvadhoo News Dharin Dhehvvevee Mainbafain Beynunvaa Gothakah Tharubihyyathu Kuraakah Noon! Huvadhoo News\nދަރިން ދެއްވެވީ މައިން ބަފައިން ބޭނުންވާ ގޮތަށް ތަރުބިއްޔަތު ކުރާކަށް ނޫން\nދަރިންނަކީ ﷲ ތަޢާލާ ހަވާލުކުރައްވަވާ ވަރަށް ބޮޑު އަމާނާތެކެވެ. ދަރިން ދެއްވަވަނީ މައިން ބަފައިން ބޭނުންވާ ގޮތަށް ތަރުބިއްޔަތުކުރާކަށް ނޫނެވެ! ﷲ ތަޢާލާގެ އަމުރުފުޅާއި އެއްގޮތަށް ތަރުބިއްޔަތުކުރުމަށެވެ.\nދަރިންގެ ސިކުނޑިއަށް ވައްދަން ޖެހޭނީ މައިން ބަފައިން ބޭނުންވާ ކަންކަމެއް ނޫނެވެ. އިސްލާމް ދީނެވެ. ދަރިން ލައްވަން ޖެހޭނީ މައިން ބަފައިން ބޭނުންވާ ހެދުމެއް ނޫނެވެ. ހެދުން އަޅުވަން ޖެހޭނީ ﷲ ތަޢާލާ އަންގަވާފައިވާ ގޮތަށެވެ. ޢިލްމް އުނގަންނައިދޭން ޖެހޭނީ އިސްލާމް ދީނުގެ ޢިލްމާއިއެކުގައެވެ. މައިންބަފައިން ބޭނުންހައި ޢިލްމެއް ނޫނެވެ.\nމިކަންކަން ނުކުރެވުނީ ކަމަށް ބުނެ އުޒުރެއް ނުދެއްކޭނެއެވެ. އެކުދިންގެ ޅަފަތުގައި މައިންބަފައިން ބޭނުންވާ ގޮތަކަށް ތަރުބިއްޔަތުކުރެވޭނެއެވެ. އެ އުމުރުގައި އެކަން ނުކުރިނަމަ އެކަން ނުވެފައި އެއޮތީ ހަމަ މައިންބަފައިންގެ އިހްމާލުންނެވެ. އެކަން ނުކޮށް ތިބިނަމަ އެކަން މައިންބަފައިންގެ އަތުން ބީވެގެންދާނެއެވެ. ގެނެސްދޭ ކުޅޭ ތަކެތި ކަމުނުދާކަމަށް ބުނެ ބޭނުންވާ ތަކެތި ބުނަން ފަށާނެއެވެ. ކިޔަވަންދާނީ ކޮން ސްކޫލަކަށް ކަމުގައިވެސް ބުނަން ފަށާނެއެވެ. ނަމަވެސް އެކަން އެހެން އެވަނީ ކުދިން ތަރުބިއްޔަތު ކުރަން ޖެހޭ އުމުރުގައި ތިބާ އެކަން ނުކުރުމެވެ. އެކަން ތިބާ ނުކުރުމުން އެ ބާރު ތިބާގެ ކިބައިން ﷲ ތަޢާލާ ގެންދަވަނީއެވެ.\nމައިން ބަފައިން ބިރުވެތިވާށެވެ! މައިންބަފައިންނަށް ހެޔޮކޮށް ނުހިތައިގެން މިއަދު ކަންބޮޑުވާއިރު އެކުދިން ގެންގުޅެ ތަރުބިއްޔަތުކުރެވުނު ގޮތާއިމެދުވެސް ވިސްނާށެވެ! އެކުދިން ތަރުބިއްޔަތު ކުރީ ހަމަ ﷲ ތަޢާލާ އެންގެވި ގޮތަށް ހެއްޔެވެ؟ އެހެން ކަމަށްވާނަމަ ގިނަ ދަރިން ހަމަ ހެޔޮކޮށް ހިތާނެއެވެ!\nرَّب ارْحَمْهُمَا كَمَا رَبَّيَانِي صَغِيرً\n“އަދި އޯގާވެރިވުމުގެގޮތުން، ނިކަމެތިކަމުގެ ފިޔަ، ތިބާ އެ ދެމީހުންނަށްޓަކައި ތިރިކޮށްލާށެވެ! އަދި ބުނާށެވެ! އަޅުގެ ވެރިރަސްކަލާކޯއެވެ! ކުޑަކުއްޖަކު ކަމުގައި މިއަޅާވީދުވަހު، އެދެމީހުން މިއަޅާ ބަލައިބޮޑުކުރި ފަދައިން، އެ ދެމީހުންނަށް ރަހްމަތްލައްވައިފާނދޭވެ!” (އިސްރާ: 24) މިފަދައިން ދުޢާކުރާނެއެވެ.\nރަނގަޅަށް އަޑުއަހާށެވެ! މިފަދައިން ދުޢާ ކުރުމަށް އެދޭނަމަ ކުރަން އޮތް ކަމަކީ ﷲ ތަޢާލާ އަންގަވާފައިވާ ގޮތުގައި ދަރިން ތަރުބިއްޔަތުކުރުމެވެ. އެގޮތުގައި ޢިލްމުވެރި ކުރުވުމެވެ! އެކަންކަމުގައި އިހްމާލު ވެއްޖެ ނަމަ އެކަމުގެ ޒިންމާ ނަގަން ޖެހޭނީ ހަމަ މައިންބަފައިންނަށެވެ!\nއެޑިޓަރުގެ ނޯޓް: މި ލިޔުމަކީ ދީނީ ޢިލްމުވެރިޔާ މުފްތީ މެންކު ލިޔުއްވައިފައިވާ ލިޔުމެކެވެ. މި ލިޔުން ގެނެސްދެވިފައި މިވަނީ ދިވެހި ބަހަށް ތަރުޖަމާ ކުރެވި، އެއްވެސް އުނިއިތުރެއް ނުގެނެސްއެވެ.


BREAKING NEWS: Lanka Ge Kirulapana Sarahahdhu Ge Council Ah Dhivehsaku Inthihaab Vehjje - Vaguthu\nލަންކާގެ ކިރުލައްޕަނާ ސަރަހައްދުގެ ކައުންސިލަށް ދިވެއްސަކު އިންތިޚާބު ވެއްޖެ\nލަންކާގެ ކިރުލައްޕަނާ ސަރަހައްދުގެ ކައުންސިލަށް އިންތިޚާބުވި އަހްމަދު އަބްދުﷲ\nއަވައްޓެރި ސްރީލަންކާގެ ވެރިރަށް ކޮލަމްބޯގެ ކިރުލައްޕަނާ އޭރިއާ ސަރަހައްދުގެ ލޯކަލް ކައުންސިލްގެ މެންބަރު ކަމަށް ދިވެއްސަކު އިންތިޚާބު ވެއްޖެއެވެ.\nކިރުލައްޕަނާ އޭރިއާ ސަރަހައްދުގެ ލޯކަލް ކައުންސިލްގެ މެންބަރު ކަމަށް އިންތިޚާބުވެ ވަޑައިގެންނެވީ މާލޭ ދަފުތަރު އަހްމަދު އަބްދުﷲ ރަނަވަކަ ސަންތައެވެ.\nއަހްމަދު އަބްދުﷲ އަކީ ދިވެހި އަންހެނަކާއި ލަންކާ ފިރިހެނަކަށް ލިބިފައިވާ ބޭފުޅެކެވެ.\nކައުންސިލަށް އިންތިޚާބުވެ ވަޑައިގެންނެވި އަހްމަދު އަބްދުﷲ ދިރިއުޅުއްވަނީ ލަންކާ ބޭކަނބަލަކާއި ކައިވެނި ބައްލަވައިގަނެގެން އެގައުމުގައެވެ. އޭނާގެ ދަރިން ވެސް ލަންކާގައި އެބަތިއްބެވިއެވެ. ނަމަވެސް އަދިވެސް އޭނާ ދިވެހި ރައްޔިތުކަން ދޫކޮށެއް ނުލައްވައެވެ.\nފެބުރުއަރީ 12, 2018 00:22\nފެބުރުއަރީ 12, 2018 00:48\nދެން ތިހެން ލިޔުނީމަ ލަންކާ ސަރުކާރުން އަނެއްކާ ގޮނޑި އަތުލަފާނޭ .. މާލޭ ދަފްތަރު ޖަހާފަ އަދި ދިވެއްސެއް ކަމަށް އިނީމަ. ?\nފެބުރުއަރީ 12, 2018 09:04\nމިތާ އޮތީ ޔާމީން ސަރުކާރެއްނޫނޭ ގޮނޑި އަތުލާކައް\nފެބުރުއަރީ 12, 2018 11:02\nރާޖަޕަކްސަގެ ގޮނޑި އަތުލާފަ އެގޮނޑި މައިތިރިޕާލާ އަށް ދިނީ ޔާމީނުތާ؟\nފެބުރުއަރީ 12, 2018 11:42\nކަލޯ ރާޖަޕަކްސަގެ ގޮނޑި ގެއްލުނީ ބަޤާވަތަކުން ނޫނޭ. އިންތިހާބަކުން. ފޭރިގަތީކީވެސް ނޫން. މިތާ މިހުންނަނީ ފޭރޭ މީހެކޭ!!!!!!!\nއެހެންވެގެންތަ ކަލޭމެން ރީނދޫ ބާޣީން އުއްތަމަ ބެއްޔާ އަށް ރިޝްވަތު ދީގެން ވެރިކަން ފޭރިގަންނަން އުޅުނީ؟\nފެބުރުއަރީ 12, 2018 01:17\nފެބުރުއަރީ 12, 2018 08:00\nތިއީ އަސްލު ދިވެއްސެއް ނޫން. ތިއީ ލަންކާ ބައްޕައަކަށް ލިބިފައިވާ ލަންކާ މީހެއް. އޭނޭގެ ފަހަތު ނަންވެއް އެ އޮންނަނީ "ރަނަވަތަ ކައްލާ" ވެފައި. ސީދާ މައް ދިވެއްސަކަށް ލަންކާގެ ސިޔާސީ ގޮނޑިއެއް ލިބުމަކީ ވަރަށް ނާދިރު ކަމެއް. އެކަމަކު އަހްމަދު އަބްދުﷲ އަށް ކާމިޔާބީއަށް އެދެން. އަދި، މިހާރު އޮތް ސަރުކާރު ވައްޓާލުމަށްފަހު ލަންކާގެ ވެރިކަމަށްވެސް ވަޑައިގެންނެވޭނަކަމަށް އުންމީދު ކުރަމެވެ. އެދުވަހަކުން ރާއްޖެއާ ވަރަށް ބޮޑަށް ގުޅުން ބަދަހި ކޮށްލެވިދާނެއެވެ.\nފެބުރުއަރީ 12, 2018 08:13\nކޮންމެވެސް އެއް ޤައުމެއްގެ ރައްޔިތަކަށް ވެބަލަ.\nދެން ރާއްޖޭގެ އިންތިޚާބެއްގައި ބައިވެރި އެއް ނުވެވޭނެ އެވެ.\nފެބުރުއަރީ 12, 2018 08:30\nމަރުހަބާ... އަވަހަށް ނަޝީދައް އަންގާލާ ޤާސިމާ، މާނުއާ، ދެންތިބި އަދާލަތު މުއްލާއިންނާ ގުޅިގެން އަންނާށޭ ސަރުކާރު ވައްޓަން... އެއީ އިސްތިއުފާ ދިނުމާއި ސަރުކާރު ވެއްޓުމުގެ އެންމެންމެ ޤާބިލު މީހުން މި ދުނިޔޭގަވެސް ތިބި\nފެބުރުއަރީ 12, 2018 08:41\nތިކަމާ އެންމެ ދެރަވާނީ ސޮނިބެ\nފެބުރުއަރީ 12, 2018 08:58\nއަޅުގަނޑު ތިޔަކަމަކާ އެއްވެސް އުފަލެއްނުވޭ ކޮންމެ ޤައުމެއްގަވެސް ވެރިންނަށް ތިބެންވާނީ އެ'ޤައުމުގެ ރައްޔަތުންގެ ތެރެއިން ބޭފުޅަކު..\nފެބުރުއަރީ 12, 2018 10:21\nތިހެންވިއްޔާ ވާނީ ރާއްޖެގެނެސް ހައްޔަރު ކުރަން!\nފެބުރުއަރީ 13, 2018 13:26\nނަޝީދުވެސް މިހެން އުޅޭނަމައޭ ހިތަށްއަރާ. މިސާލަކަށް އިންޑިޔާގެ ލޯކް ސަބާއަށް ކުރިމަތިލައިގެން ފަހަރެއްގާ އޭނާ ހޮވިދާނެ.


Uthuru Thilafalhu Ge Ebbasvumaa Gulhigen Majileehah Kulli Massala Eh - Vaguthu\nއުތުރު ތިލަފަޅުގެ އެއްބަސްވުމާ ގުޅިގެން މަޖިލިހަށް ކުއްލި މައްސަލައެއް\nއުތުރު ތިލަފަޅުގައި ކޯސްޓްގާޑުގެ އުޅަނދުތައް ބެހެއްޓޭ ގޮތަށް ބަނދަރެއް ނުވަތަ ޑޮކްޔާޑެއް ހަދަން އިންޑިއާއާ އެކު ދާދި ފަހުން ދިވެހި ސަރުކާރުން ގާއިމް ކުރި އެއްބަސްވުމާ ގުޅިގެން ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nއިދިކޮޅު ކޯލިޝަންގައި ހިމެނޭ ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް ހުށަހެޅުއްވި އެ ކުއްލި މައްސަލައަށް ބަހުސް ކުރަން ހުޅުވާލަން ވޯޓު ދެއްވީ 51 މެންބަރުންނެވެ. މައްސަލަ ބަލައިގަންނަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nޝިޔާމް ހުށަހެޅުއްވި ކުއްލި މައްސަލާގައި ވަނީ އުތުރު ތިލަފަޅުގެ އެއްބަސްވުން ހާމަނުކުރާއިރު އަސްކަރިއްޔާތަކުގެ ދެމެދުގައި ހިނގާ މިފަދަ އެއްބަސްވުންތަކަކީ ގާނޫނުއަސާސީގައިވާ ގޮތުގެ މަތިން ރައްޔިތުންގެ މަޖިލީހުގެ ޖުމުލަ މެންބަރުންގެ އަޣުލަބިއްޔަތުން ރުހުން ދިނުމަށް ފަހު، ގާއިމް ކުރެވެން ޖެހޭނެ އެއްބަސްވުންތަކެއް ކަމަށެވެ.\nޝިޔާމް ވިދާޅުވީ، މި އެއްބަސްވުމަކީ މަޖިލީހުގައި ތިއްބަވާ ދިވެހި ރައްޔިތުންގެ މަންދޫބުންނަށް އެނގެން ޖެހޭ އެއްބަސްވުމެއް ކަމަށެވެ. އެހެންކަމުން މަޖިލީހަށް މި އެއްބަސްވުން ފޮނުވުމަށް ފަހު، ދިރާސާ ކުރުމަށް މަޖިލީހުގެ މެންބަރުންނާ މި އެއްބަސްވުން ހިއްސާ ކުރެވެން ޖެހޭނެ ކަމަށް ޝިޔާމް ވިދާޅުވިއެވެ. އަދި އެ ގޮތުގެ މަތިން އެ މަރުހަލާ ކުރިއަށް ގެންދަން ޝިޔާމް ގޮވާލެއްވިއެވެ.\nއެމްއެންޑީއެފްގެ ބެލުމުގެ ދަށުގައި އޮންނަ އުތުރު ތިލަފަޅުގައި ކޯސްޓްގާޑުގެ އުޅަނދުތައް ބެހެއްޓޭ ގޮތަށް ބަނދަރަކާއި ޑޮކްޔާޑެއް ހަދަން އިންޑިއާއާ އެކު ދިވެހި ސަރުކާރުން އެއްބަސްވުމެއްގައި ސޮއިކޮށްފައިވާއިރު، މި އެއްބަސްވުމުގެ ދަށުން އުތުރު ތިލަފަޅުގައި އިންޑިއާ ސިފައިން ގާއިމުވެ ތިބުމަށް ހަމަޖެހިފައިވާ ކަމަށް ބުނެ، ބައެއް މީޑިއާތަކުން ވަނީ ރިޕޯޓުކޮށްފައެވެ. އެކަމަކު، އެމްއެންޑީއެފް އިން އެކަން ދޮގު ކުރެއެވެ.\nއެމްއެންޑީއެފުން އެ ކަން ދޮގުކުރި ނަމަވެސް ބައެއް ފަރާތްތަކުން އަންނަނީ އަދިވެސް އެ އެއްބަސްވުމުގައިވާ ކަންކަން ސާފުކޮށް ފެންނަ ގޮތަށް ހާމަ ކުރުމަށް މީސްމީޑީއާގައި ގޮވާލަމުންނެވެ.\nއުތުރު ތިލަފަޅު ތަރައްގީ ކުރުމަށް ހަމަޖެހިފައި ވަނީ ދެ ފިޔަވައްސަކަށް ބަހާލައިގެންނެވެ. އަދި އެ ތަނުގެ ހުރިހާ ހިދުމަތެއް ލިބޭ ގޮތަށް އަމާޒުކޮށްފައި އޮތީ ތިން އަހަރު ދުވަހުގެ ތެރޭގައެވެ. އުތުރު ތިލަފަޅުގައި ޒާމާނީ ހުރިހާ ވަސީލަތެއް ގާއިމު ކުރުމަށް ވަނީ ހަމަޖެހިފައެވެ.\nފެބުރުއަރީ 22, 2021 10:15\nމިސަރުކާރުން މިރާއްގެ ވަށައިގެން އިންޑިއާމީހުން ބައިތިއްބާފަނޫނީ ހިންދަމާނުލާނެ ރައްޔިތުން ވިސްނާ އެމްޑީޕީ އައްވެރިކަން ދޭ ކޮންމެފަހަރަކު މުޅި ގައުމުގެ ދުވަސްއެބަދުއްވާލާ ވިސްނަވާ މިކަމާ\nފެބުރުއަރީ 22, 2021 10:48\nއެމްޑީޕީގެ އޮޅުވާލުމާ މަކަރުވެރިކަން އިންތިހާޔައް މިދަނީ. ޤައުމެއް ނެއް


Credit rating aammu kurumun Rajje ge maalee nizaam harudhana vane: CMDA\nކްރެޑިޓް ރޭޓިން އާއްމު ކުރުމުން ރާއްޖޭގެ މާލީ ނިޒާމު ހަރުދަނާވާނެ: ސީއެމްޑީއޭ\nރޭޓިން ރަނގަޅުވުމުން ފައިސާ ހޯދަން ފަސޭހަ\nރޭޓިން ދައްކުވައިދެނީ ފައިސާ ދެއްކުމުގެ ގާބިލްކަން\nރާއްޖެއަށް ލިބުނީ "ބީ2" ރޭޓިން\nސަރުކާރުން ރާއްޖޭގެ "ކްރެޑިޓް ރޭޓިން" އާއްމު ކުރުމަކީ މާލީ ނިޒާމް ހަރުދަނާ ވުމަށް އެޅި މުހިންމު ފިޔަވަޅެއް ކަމަށާއި، އެކަމަށް ކެޕިޓަލް މާކެޓް ޑިވްލޮޕްމަންޓް އޮފް މޯލްޑިވްސް (ސީއެމްޑީއޭ) އިން މަރުހަބާ ކިޔާ ކަމަށް ބުނެފި އެވެ.\nސީއެމްޑީއޭ އިން ނެރެފައިވާ ނޫސް ބަޔާނެއްގައި ބުނީ "މޫޑީޒް އިންވެސްޓާ ސާވިސަސް" މެދުވެރިކޮށް، އާއްމުކުރާ ކްރެޑިޓް ރޭޓިން އިން ހާމަކޮށް ދެނީ ދަރަނީގެ ގޮތުގައި ނަގާ ފައިސާ އަނބުރާ ދެއްކުމުގެ ޤާބިލުކަން ހުރި މިންވަރު ކަމަށެވެ. އަދި މި ގޮތުން ސަރުކާރުންނާއި ކުންފުނިތަކުން ދޫކުރާ ބޮންޑް ފަދަ ދަރަނީގެ އިންސްޓްރުމަންޓްތަކުގައި އިންވެސްޓްކުރުމުގައި އިންވެސްޓަރުން ބަލާ އެންމެ މުހިންމު އެއް މިންގަނޑަކީ ކްރެޑިޓް ރޭޓީން ކަމަށް ސީއެމްޑީއޭން ބުނެފައިވެ އެވެ.\nސީއެމްޑީއޭއިން ބުނީ ކްރެޑިޓް ރޭޓިން ރަނގަޅުވާ ވަރަކަށް މާކެޓުން ފައިސާ ހޯދުން ފަސޭހަވެ، ހަރަދު ކުޑަވެގެންދާނެ ކަމަށެވެ.\nމޫޑީޒް އިންވެސްޓާ ސަވިސަސް އިން ރާއްޖެ އަށް ކްރެޑިޓް ރޭޓިން ކަނޑައެޅުމުގައި ބަލާފައިވާ މައިގަނޑު ކަންތައްތަކަކީ، ރާއްޖޭގެ އިގްތިސާދީ ހާލަތާއި، މުއައްސަސާތަކުގެ ހަރުދަނާކަން ހުރި މިންވަރާއި، ދައުލަތުގެ ހަރަދާއި ދަރަނީގެ މިންވަރު، އަދި އެތެރޭގެ ހަމަޖެހުން [އިވެންޓް ރިސްކް] އެވެ.\nމިގޮތުން މޫޑީސް އިން ފުރަތަމަ ފަހަރަށް ރާއްޖެ ދީފައިވަނީ "ބީ2" ރޭޓިން އެވެ.\nސީއެމްޑީއޭ އިން ބުނީ ކުރި އަށް އޮތްތަނުގައި މިހާރުގެ ރޭޓިން ދެމެހެއްޓުމަށާއި، އިތުރަށް ރަނގަޅު ކުރުމަށްޓަކައި މި ފަހާގަކުރެވުނު ކަންތައްތަކަށް އިސްކަންދީގެން ގައުމީ ފެންވަރުގައި މަސައްކަތްކުރުމުގެ މުހިންމުކަން ބޮޑު ކަމަށް ދެކޭ ކަމަށެވެ.\nސީއެމްޑީއޭ އިން ބުނީ ބޭރުގެ އިންވެސްޓަރުންނާއި ރާއްޖޭގެ އިންވެސްޓަރުންނަށް ވެސް އިންވެސްޓް ކުރެވޭނެ ފަދަ ބޮންޑް މާކެޓެއް ރާއްޖޭގައި ތަރައްގީކުރުމަކީ ކެޕިޓަލް މާކެޓް ސްޓްރެޓީޖިކް ޕްލޭންގެ ދަށުންގައިވާ މުހިންމު ލަނޑުދަނޑިއެއް ކަމަށެވެ. މިގޮތުން ކަންޓްރީ ނުވަތަ ސަވަރެއިން ރޭޓިންއަކީ ހަރަކާތްތެރި ބޮންޑް މާކެޓެއް ރާއްޖޭގައި ތަރައްގީކުރުމަށް ސީއެމްޑީއޭ އިން ކުރަމުންދާ މަސައްކަތްތަކަށް ލިބިގެންދިޔަ ކުރިއެރުމެއްކަމަށް ދެކޭ ކަމަށެވެ


މޯބައިލް ފޯނުން ކެންސަރު ޖެހިދާނެ ކަމަށް ދިރާސާއަކުން ދައްކައިފި – Dhen.mv\nމޯބައިލް ފޯނުން ކެންސަރު ޖެހިދާނެ ކަމަށް ދިރާސާއަކުން ދައްކައިފި\nJune 8, 2020 - 8:12 pm\nމޯބައިލް ފޯނު ބޭނުންކުރުމާ ކެންސަރު ޖެހުމާ ގުޅުމެއް ނުވާ ކަމަށް މީގެ ކުރީގެ ދިރާސާތަކުން ދެއްކި ކަމުގައި ވިޔަސް އެއީ މުޅިން ރަނގަޅު ނިންމުމެއް ނޫން ކަމަށާއި މޯބައިލް ފޯނުގެ ސަބަބުން ކެންސަރު ޖެހުމުގެ ފުރުސަތު އެބައޮތް ކަމަށް، ފުޅާ ދާއިރާއެއްގައި ކުރި އާ ދިރާސާއަކުން ހާމަވެއްޖެ އެވެ.\nނެޝަނަލް ޓޮކްސިލޮޖީ ޕްރޮގްރާމް އިން ކުރި އާ ދިރާސާގައި ވަނީ މޯބައިލް ފޯނު ބޭނުންކުރާއިރު ބޭރުވާ ފަދަ ރޭޑިއޭޝަނުގެ ތެރެއަށް ފިރިހެން މީދާތަކެއް ދޫކޮށްލައިފަ އެވެ. މި ރޭޑިއޭޝަންގެ ތެރޭގައި މީދާތައް ގެންގުޅުމަށް ފަހު ބެލި އިރު ބައެއް މީދަލުގެ ހިތާއި ސިކުނޑީގައި ދެ ވައްތަރެއްގެ ޓިއުމަރު އުފެދިފައިވާކަން ފާހަގަވި އެވެ. އެއީ ރޭޑިއޭޝަންގެ ތެރޭގައި މީދާތައް ގެންގުޅެން ފެށިއިރު އެސޮރުމެންގެ ހަށިގަނޑުން ފާހަގަވެފައި ނެތް ކަމެކެވެ.\nމި ދިރާސާކުުރުމަށް 2500 އަށް ވުރެ ގިނަ މީދާ ދެ އަހަރު ދުވަހުގެ މުއްދަތަކަށް ގެންގުޅެފައިވެ އެވެ. އެގޮތުން އެކި މީދާތައް އެކި މިންވަރަށް އެކި މުއްދަތަށް ރޭޑިއޭޝަންގެ ތެރޭގައި ގެންގުޅުނެވެ.\n"މުޅި ދުނިޔޭގައި މިހާރު މޯބައިލް ފޯނު އާންމުވެފައިވާ މިންވަރަށް ބަލާއިރު، މޯބައިލް ފޯނުން ބޭރުވާ ރޭޑިއޯ ފްރިކުއެންސީ ރޭޑިއޭޝަންގެ ސަބަބުން ކެންސަރު ޖެހުމުގެ ފުރުސަތު ކިތަންމެ ކުޑަ މިންވަރަކަށް އިތުރުވި ކަމުގައި ވިޔަސް އެއީ އާންމު ސިއްހަތަށް ވަރަށް ބޮޑު ނުރައްކަލަކަށް ވާނެ،" ދިރާސާއާ އެކު އާންމުކުރި ރިޕޯޓްގައި ބުނެފައިވެ އެވެ.\nމިއީ މޯބައލް ފޯނުގެ ސަބަބުން ކެންސަރު ޖެހޭތޯ ބެލުމަށް މިހާތަނަށް ކުރި އެންމެ ފުރިހަމަ އެންމެ ބޮޑު ދިރާސާގެ ގޮތުގައި ވަނީ ބެލެވިފަ އެވެ. އެމެރިކާ ސަރުކާރުން ވަނީ މި ދިރާސާ އަށް 25 މިލިއަން ޑޮލަރު ހޭދަކޮށްފަ އެވެ. މޯބައިލް ފޯނުގެ ސަބަބުން ކެންސަރު ޖެހޭ ކަމަށް 1990ގެ އަހަރުތަކުގައި ބައެއް ދިރާސާތަކުގައި ބުނަން ފެށުމާ އެކު ސައިންސްވެރިންގެ މެދުގައި ވަނީ އެކަމާ މެދު ބަހުސް އުފެދިފަ އެވެ. މޯބައިލް ފޯނުން ކެންސަރު ޖެހި އަދި ސިއްހީ އެހެން މައްސަލަތައް ވެސް ކުރިމަތިވާ ކަމަށް ބުނާ ވާހަކައަށް އެއްބަސްނުވާ ސައިންސްވެރިން ވެސް ގިނަ އެވެ.


Hrithik aa alhuvaa kee meehunnah Kareena dhin javaabu\nރިތިކް އާ އަޅުވާ ކީ މީހުންނަށް ކަރީނާ ދިން ޖަވާބު\nރިތިކް އާއި ކަރީނާ: ވަރަށް ގުޅޭ ޖޯޑެއް ކަމަށް ފިލްމު ބަލާ މީހުން ގަބޫލުކުރޭ\nކަރީނާ ކަޕޫރާއި ރިތިކް ރޯޝަންގެ ސިއްރު ލޯތްބެއްގެ ވާހަކައެއް މި ދެ ތަރިން އެކުގައި ގިނަ ފިލްމުތަކެއް ކުޅުނު ދުވަސްވަރެއްގައި ވަރަށް ހޫނު ވެގެން އުޅުނެވެ. އެ ދުވަސްވަރު އިންޑިޔާގެ ނޫސްތަކުގައި ވަރަށް ގިނައިން މި ދެ ތަރިން ލޯބިވެގެން އުޅޭކަމަށް ބުނެ ޚަބަރުތައް ޖަހާފައި ވެއެވެ.\nއޭރު ރިތިކް އުޅެނީ ސުޝާން ޚާން އާ ކައިވެނި ކޮށްގެން ކަމަށްވާތީ ކުއްލިއަކަށް ކަރީނާ އާއި ރިތިކްގެ ލޯބީގެ ވާހަކަ ދެކެވެން ފެށުމުން ވަރަށް ގިނަ ބަޔަކު މި މައުލޫގައި ތަފާތު ބަހުސްތައް ވެސް ކޮށްފައި ވެއެވެ. މިހާރު ކަރީނާ ވެސް ކައިވެނިކޮށްގެން ދެ ވަނަ ދަރިފުޅު ވިހަން ތައްޔާރުވެފައި އިނަކަސް ރިތިކް އާއި އޭނާ އަޅުވާ ކިޔާފައި ވަނީ ކަރީނާގެ އެންމެ ޒުވާން އަދި އެންމެ ރަން ޒަމާނުގަ އެވެ.\nއެ ދުވަސްވަރު ކަރީނާ އާއެކު މަސައްކަތްކުރި ވަރަށް ގިނަ އެކްޓަރުންނާ އޭނާ އާ އަލުވާ ކިޔުނެވެ. އޭގެ ތެރޭގައި ރިތިކް ވެސް ހިމެނެ އެވެ. އެއީ ކަރީނާގެ ކެރިއަރު ފެށުނުތާ ކުރީކޮޅު މި ދެ ތަރިން އެކުގައި ކުޅުނު "ޔާދޭން" އާއި "މައި ޕްރޭމް ކީ ދިވާނ ހޫނ" ރިލިޒްވި ދުވަސްވަރެވެ. "ޔާދޭން" އާއި "ކަބީ ޚުޝީ ކަބީ ޣަމް" ރިލީޒްކުރީ 2001 ގައެވެ. "މައި ޕްރޭމް ކީ ދިވާނީ ހޫނ" ރިލީޒްކުރީ 2003 ގައެވެ. މިއީ ރިތިކް އާއި ކަރީނާ ރައްޓެހި ވެގެން އުޅޭކަމަށް ބުނެ އެންމެ ގަދަޔަށް ވާހަކަތައް ފެތުރުނު ދުވަސްވަރެވެ.\nސުޒާން އާއި ކައިވެނި ކޮށްގެން އުޅެމުން ކަރީނާ އާ ސިއްރު ލޯބީގެ ގުޅުމެއް ރިތިކް ބޭއްވީ ކަމަށް އެ ދުވަސްވަރު ނޫސްތަކުގައި ލިޔެފައި ވެއެވެ. ބައެއް ނޫސްތަކުން ބުނެފައިވާ ގޮތުގައި ރިތިކް އަށް ޓަކައި ފިލްމީ ކެރިއަރު ގުރުބާން ކުރަން ވެސް ކަރީނާ ހުރީ ތައްޔާރަށެވެ. އަނެއްބައި ރިޕޯޓުތަކުގައިވާ ގޮތުން ރިތިކް އާ ދުރުގައި ހުރުމަށް ރިތިކްގެ އާއިލާއިން ކަރީނާއަށް ޕްރެޝަރު ކޮށްފައި ވެއެވެ.\nމިފަދަ ވަރަށް ގިނަ ވާހަކަތައް އެ ދުވަސްވަރު ނުކުތް ނޫސް، މަޖައްލާތަކުގައި މި ދެ ތަރިންގެ ލޯތްބާ ބެހޭ ގޮތުން ލިޔެފައި ވެއެވެ.\nނަމަވެސް މި ހުރިހާ ވާހަކަތަކަކަށް ކަރީނާ އަބަދުވެސް ދެކޮޅު ހަދަމުން ދިޔަ އެވެ. ފިލްމްފެއާ މަޖައްލާއަށް 2002 ގައި ކަރީނާ ދިން އިންޓަވިއު އެއްގައި ވެސް ރިތިކް އާއި އޭނާގެ ލޯބީގެ ގުޅުމެއް ނެތް ކަމަށާއި އަޅުވާ ކިޔާތީ ސުޒާން ހިތަށް އަރާފާނެ އެއްޗަކަށް ބިރުގަންނަ ކަމަށް ބުނެފައި ވެއެވެ.\n"މިއަދު ރިތިކް އާ އަޅުވާ ކިޔަނީ. މާދަމާ ކޮންމެވެސް އެހެން އެކްޓަރަކާ އަޅުވާ ކިޔާނެ. ހަގީގަތް އެނގޭނީ ހަމައެކަނި އަހަރެންނަށް. މިއީ ޕްރޮފެޝަނަލް އެކްޓަރުންނަށް ވީތީ ދިމާވާ ކަންކަން،" ކަރީނާ ބުނެފައި ވެއެވެ.\nހަމަ އެ އިންޓަވިއުގައި ކަރީނާ ބުނީ ރިތިކް އާ އަޅުވާ ކިޔާ ލިޔެފައިވާ ޚަބަރުތަކުގެ ތެރެއިން އޭނާއަށް އެންމެ ބޮޑު ޝޮކެއް ލިބުނު އެއް ޚަބަރަކީ ރިތިކް އަށްޓަކައި އޭނާ ފިލްމީ ކެރިއަރު ގުރުބާން ކުރަން އުޅޭ ކަމަށް ބުނެ ލިޔެފައި އޮތް ޚަބަރެކެވެ.\n"ހެޔޮނުވާނެ. އެއީ އަހަރެން އެއްވެސް ފިރިހެނަކަށްޓަކައި ކުރާނެ ކަމެއް ނޫން. އަހަރެން ރައްޓެހިވާ މީހަކު އަހަރެން ކައިރީގައި ފިލްމު ކުޅުން ހުއްޓާލަން ބުނެފިނަމަ އަހަރެން އޭނާގެ ފޫކޮޅުގަ ސައްޕެއް އަޅާފަ ފޮނުވާލާނަން،" ކަރިނާގެ އިންޓަވިއުގައި ބުނެފައި ވެއެވެ.\nކަރީނާ އިތުރަށް ބުނެފައިވާ ގޮތުގައި ދުވަހަކުވެސް އޭނާ ކައިވެނި ކޮށްގެން އުޅޭ މީހަކާ ކައިވެނި ކުރާކަށް އަދި ލޯބީގެ ގޮތުން ކުޅޭކަށް ވެސް ގަސްދެއް ނުކުރެ އެވެ. އެއީ ދުވަހަކު ވެސް އޭނާ ކުރާނެ ކަމެއް ނޫންކަމަށް ކަރީނާ ބުންޏެވެ.\n"ކައިވެނިކޮށްގެން އުޅޭ މީހަކާ ގުޅުމަކީ މަގޭ ކެރިއަރަށް ގެއްލުންވާނެކަމެއް. އެފަދަ ކަމެއް މަ ނުކުރާނަން،" ކަރީނާ ބުންޏެވެ.\nރިތިކް ރޯޝަން ކަރީނާ ކަޕޫރު


ގަތަރުގެ ދޯހާގައި މިމަހުގެ 8ން 11އަށް ބާއްވާ އޭޝިއަން ޔޫތު އެތުލެޓިކްސް ޗެމްޕިއަންޝިޕްގައި ވާދަކުރާ ގައުމީ އެތުލެޓިކްސް ޓީމް އެސޯސިއޭޝަނުން އިޢުލާން ކޮށްފިއެވެ.\nއޭޝިއަން ޔޫތު އެތުލެޓިކްސް ޗެމްޕިއަންޝިޕްގައި ވާދަކުރާ ގައުމީ އެތުލެޓިކްސް ޓީމްގައި ހިމެނެނީ5އެތުލީޓުންނާއި2ކޯޗުން އަދި މެނޭޖަރަކެވެ. މުިބާރާތުގައި ވާދަކުރާ އެތުލީޓުންނަކީ ޏ. އަތޮޅު ތަޢުލީމީ މަރުކަޒުގެ އިބްރާހީމް އަޝްފާން ޢަލީ، އަޙްމަދު ނާހިލް މަސްޢޫދު، ޢަލީ ނިފާޙް، ޢަލީ ޝާމް، ގދ. އަތޮޅު ތަޢުލީމީ މަރުކަޒުގެ ފަޒްލާ ވާފިރެވެ. ކޯޗުންނަކީ ގދ. އަތޮޅު ތަޢުލީމީ މަރުކަޒުގެ ކޯޗް ޙުސައިން ރައުހަތު ގުދުރަތުﷲ އާއި ޏ. އަތޮޅު ތަޢުލީމީ މަރުކަޒުގެ ކޯޗް ޢާއިޝަތު ނާދިޔާ އެވެ. މެނޭޖަރަކީ ކުރީގެ ބާރު ދުވުންތެރިޔާ މުޙައްމަދު ޢާމިރު އެވެ.\nމުބާރާތުގައި ނިފާޙް ޢަލީ ވާދަކުރާނީ ފިރިހެން ކުދިންގެ 100މ ދުވުމުގައާއި މިޑްލޭ ރިލޭއެވެ. އިބްރާހީމް އަޝްފާން ޢަލީ ވާދަކުރާނީ ފިރިހެން ކުދިންގެ 100މ، 200މ ދުވުމުގައާއި މިޑްލޭ ރިލޭއެވެ. އަޙްމަދު ނާހިލް މަސްޢޫދު ވާދަކުރާނީ ފިރިހެން ކުދންގެ 200މ ދުވުމުގައާއި މިޑްލޭ ރިލޭއެވެ. ޢަލީ ޝާމް ވާދަކުރާނީ ފިރިހެން ކުދިންގެ 400މ ދުވުމުގައާއި މިޑްލޭ ރިލޭގައެވެ. ފަޒްލާ ވާފިރު ވާދަކުރާނީ އަންހެން ކުދިންގެ 800މ ދުވުމުގައެވެ.\nޓީމް އިޢުލާން ކުރުމަށް ސަލްސާ ރޯޔަލްގައި މިއަދު ބޭއްވުނު ރަސްމިއްޔާތުގައި، އެސޯސިއޭޝަންގެ ރައީސް މުޙައްމަދު ޠަލާލް އާއި ކުޅިވަރާއި ބެހޭ ވަޒީރު މުޙައްމަދު މަލީޙް ޖަމާލް ބައިވެރިވެ، މުބާރަތުގައި ވާދަކުރާ އެތުލީޓުންނަށް ހިތްވަރު ދެއްވިއެވެ. މީގެ އިތުރުން ޒުވާން ކުޅުންތެރިންނަށް، ކުޅިވަރުގެ ދާއިރާއިން ހުރި ފުރުޞަތުތަކާ ބެހޭގޮތުންވެސް މިނިސްޓަރ ވާހަކައިގައި އަލި އަޅުވާލެއްވިިއެވެ.


Bengaluru athun balive TC kataifi | Mihaaru\nޓީސީ އާއި ބެންގަލޫރު ކުޅުނު މެޗުގެ ތެރެއިން.-- ފޮޓޯ: ބެންގަލޫރު\n20 ފެބުރުއަރީ 2018 - 21:42 16 comments\nއޭއެފްސީ ކަޕުގެ ޕްލޭއޮފުގެ ދެ ވަނަ ލެގުގައި މިރޭ އިންޑިއާގެ ގަދަބާރު ބެންގަލޫރު އެފްސީ އަތުން އަތުން 5-0 އިން ބަލިވެ ގްރޫޕް ސްޓޭޖުން ފުރުސަތު ނުލިބި ރާއްޖޭގެ ޓީސީ ސްޕޯޓްސް ކްލަބް ކަޓައިފި އެވެ.\nމިދިޔަ ހަފްތާގައި މާލޭގައި ކުޅުނު މެޗުން ބެންގަލޫރު އަތުން ޓީސީ ބަލިވީ 3-2 އިންނެވެ. އެހެން ކަމުން މިރޭގެ މެޗަށް ނުކުތްއިރު ވެސް ޓީސީ އަށް ގްރޫޕް ސްޓޭޖުގެ ޖާގައެއް ލިބެން އޮތީ ދެ ލަނޑުގެ ތަފާތުން ކުރިހޯދައިގެންނެވެ. އެހެން ނޫނީ ޓީސީ އަށް ފުރުސަތު ލިބެން އޮތީ 3-2 އަށް ވުރެން ބޮޑު ސްކޯ އަކުން އެއް ލަނޑުގެ ތަފާތުން މޮޅުވެގެންނެވެ.\nމިރޭގެ ނަތީޖާ އަށް ފަހު ބެންގަލޫރަށް ގްރޫޕް ސްޓޭޖުގެ ޖާގައެއް ލިބުނީ 8-2 ގެ އެގްރިގޭޓްގެ ނަތީޖާއަކުން ޓީސީގެ މައްޗަށް ކުރި ހޯދައިގެންނެވެ. އޭއެފްސީ ކަޕްގެ ދެކުނު އޭޝިއާ އަށް ހާއްސަ ގްރޫޕުގައި ބެންގަލޫރު ވާދަކުރަން ޖެހޭނީ ރާއްޖޭގެ ނިއު ރޭޑިއަންޓާއި އިންޑިއާގެ އައިޒޯލް އެފްސީ އަދި ބަންގްލަދޭޝްގެ ޑާކާ އަބަހާނީއާ އެވެ.\nމި މެޗަށް ބެންގަލޫރުން ނުކުތީ މާލޭގައި ނެރުނު ފުރަތަަމަ އެގާރަ އަށް މާ ބޮޑު ބަދަލެއް ނުގެނެސް އެވެ. އެހެން ނަމަވެސް އެ ޓީމުގެ ސީނިއާ ކުޅުންތެރިން ކަމަށްވާ ސުނިލް ޗެތުރީ އާއި ޑިމަސް ޑެލްގާޑޯ އަށް ވަނީ ބެންޗުން ފުރުސަތު ދީފަ އެވެ.\nމެޗު ފަށައިގެން ޓީސީން ކުރި އަށް ޖެހިގެން ރަނގަޅަށް ކުޅެމުން ދަނިކޮށް މައްސަަލަ ދިމާވީ ބެންގަލޫރަށް ލިބުނު ރަނގަޅު ފުރަތަމަ އެޓޭކުގައި ވެސް އެ ޓީމުން ލަނޑު ޖެހުމުންނެވެ. އެ ޓީމަށް ލީޑުނަަގައިދިނީ މެޗުގެ 12 ވަނަ މިނިޓްގައި ސްޕެއިނުގެ މިޑްފީލްޑަރު ޓޯނީ އެވެ. އޭރިއާ ބޭރުން ޓޯނީ ފޮނުވާލި ބޯޅަ އަމާޒުވީ ގޯލުގެ މަތީ ކަނަށެވެ.\nބެންގަލޫރުން ލީޑުނެގުމާ އެކު ޓީސީން ކުރިއަށް ޖެހިގެން ކުޅެން ފެށި އެވެ. އަދި ލަނޑު ޖަހާނެ ރަނގަޅު ފުރުސަތުތަކެއް ހޯދި އެވެ. އެގޮތުން އެންމެ ރަނގަޅު ދެ ފުރުސަތެއް ލިބުނީ އިޝާން އިބްރާހިމް (ސައްޓު) އާއި އިބްރާހިމް މަހުދީ (ފޭދޫ އިއްބެ) އަށެވެ. އޭރިއާ ތެރެއިން މުޅިން ހުސްކޮށް ހުރެ ސައްޓު ފޮނުވާލި ބޯޅަ ބެންގަލޫރުގެ ކީޕަރު ލަލްތުއަމާވިއާ ރަލްޓޭ ވަނީ މަތަކޮށްފަ އެވެ. އަދި ފޭދޫ އިއްބެ އަތުން ފުރުސަތު ގެއްލުނީ ބޯޅަ ފޮނުވާލުން ލަސްކޮށްލުމުންނެވެ.\nބެންގަލޫރާއި ޓީސީ ކުޅުނު މެޗުގެ ތެެރެއިން.-- ފޮޓޯ: ނިޝާން އަލީ/ މިހާރު\nޓީސީ އަށް ލިބުނު ފުރުސަތުތަކުގެ ބޭނުން ނުހިފުމުގެ ނަތީޖާ އަކަށްވީ ފުރަތަމަ ހާފް ނިމުމުގެ ކުރިން ބެންގަލޫރުން އިތުުރު ދެ ގޯލު ކާމިޔާބު ކުރުމެވެ. އެގޮތުން މެޗުގެ 35 ވަނަ މިނިޓްގައި އޭރުއާ ތެރެއިން ލިބުނު ބޯޅަ އަކުން އެ ޓީމުގެ ދެ ވަނަ ލަނޑު ޖެހީ ވެސް ޓޯނީ އެވެ. އޭގެ މިނިޓެއް ފަހުން ހާފްގެ މެދުތެރެއިން ފޮނުވާލި ބޯޅަ އަކުން ބެންގަލޫރުގެ ތިން ވަނަ ގޯލު ޖެހީ އޮސްޓްރޭލިއާގެ މިޑްފީލްޑަރު އެރިކް ޕާޓަލޫ އެވެ. އޭނާ ފޮނުވާލި ބޯޅަ ގޯލަށް ވަނީ ޓީސީގެ ކީޕަރު އިބްރާހިމް ނަދީމް ބޯމަތިން އޮއްސިގެން ގޮހެވެ.\nދެ ވަނަ ހާފް ފަށައިގެން ޓީސީން ކުރިއަށް ޖެހިގެން ކުޅެން ފެށި ވަގުތު އުފެއްދި އެޓޭކެއްގައި ޓޯނީ ވަނީ އޭނާގެ ހެޓްރިކް ފުރިހަަމަކޮށް ބެންގަލޫރަށް ހަތަރު ވަނަ ލަނޑެއް ކާމިޔާބު ކޮށްދީފަ އެވެ.\nޓީސީ އަށް މެޗުގައި ކުރިއަށްދާން ދިމާވި އެންމެ ބޮޑު ހުރަހަކީ މެޗުގެ 61 ވަނަ މިނިޓްގައި އެ ޓީމަށް ކުޅޭ މިސްރުގެ ޑިފެންޑަރު އަލާ ނާސިރު އަށް ދެ ވަނަ ރީނދޫ ކާޑާ އެކު ރަތް ކާޑެއް ދެއްކުމުންނެވެ.\nއެއް ކުޅުންތެރިއަކު މަދުކޮށް ކުޅެ ވެސް ޓީސީން ވަނީ ގިނަ އެޓޭކްތަކެއް އުފައްދައިފަ އެވެ. އެގޮތުން ކިރްގިސްތާންގެ ޑިފެންޑަރު އަނަޓޯލީ ވްލަޝިޗޭވް އާއި ފޭދޫ އިއްބެ ފޮނުވާލި ހަމަލާތަށް ބެންގަލޫރުގެ ޑިފެންޑަރުން ވަނީ ސަލާމަތްކޮށްފަ އެވެ.\nމެޗު ނިމެން އެއް މިނިޓެއް ވެފައި ވަނިކޮށް ބެންގަލޫރުގެ ފަހު ގޯލު ޖަހައިދިނީ އޭރިއާ ތެރެއިން ލިބުނު ބޯޅައަކުން ރާހޫލް ބޭކޭ އެެވެ.\nމިދިޔަ އަހަރު އޭއެފްސީ ކަޕްގެ ގްރޫޕް ސްޓޭޖުގައި ވާދަކުރީ މާޒިޔާ އެވެ. އެއީ ޕްލޭއޮފް ބުރުގައި ވާދަކުރި ރާއްޖޭގެ ވެލެންސިއާ ކެޓުމުންނެވެ. ވެލެންސިއާ ކެޓީ އިންޑިއާގެ މޯހަން ބަގާން އަތުންނެވެ.


ގެސްޓްހައުސް ވިޔަފާރީގައި ބިދޭސިން ހިއްސާވެގެން ހިންގޭގޮތް ހަދައިފި | Sandhaanu\nގެސްޓްހައުސް ވިޔަފާރީގައި ބިދޭސިން ހިއްސާވެގެން ހިންގޭގޮތް ހަދައިފި\nގެސްޓުހައުސްތަކުގެ ވިޔަފާރީގައި ރާއްޖެއިން ބޭރުގެ އިންވެސްޓަރުންނަށް ބައިވެރިވެވޭގޮތަށް ދިވެހި ރާއްޖޭގައި ޓޫރިސްޓް ގެސްޓްހައުސް ހިންގުމާބެހޭ ގަވާއިދު އިސްލާހްކޮށްފި އެވެ.\nޓޫރިޒަމް މިނިސްޓްރީން މިއަދު ގެޒެޓް ކުރި އިސްލާހުގައި ވާގޮތުން ޓޫރިސްޓް ގެސްޓްހައުސް ހިންގުމުގެ ހުއްދަ ދޫކުރެވޭނީ، ދިވެހި ރައްޔިތުންނަށާއި، ޕާރޓްނަރޝިޕްގެ ގާނޫނުގެ ދަށުން އުފައްދާފައިވާ ޕާޓްނަރޝިޕްތަކަށާއި، ދިވެހިރާއްޖޭގެ ކުންފުންޏާބެހޭ ގާނޫނުގެ ދަށުން އުފައްދާފައިވާ ކުންފުނިތަކަށެވެ.\nއެގޮތުން، ރާއްޖެއިން ބޭރުގެ ފަރާތްތަކުން ހިއްސާވާ ކުންފުނިތަކަށާއި ޕާޓްނަރޝިޕްތަކަށް ގެސްޓްހައުސް ހިންގުމުގެ ހުއްދަ ދެވޭނީ، ފޮރިން ޑައިރެކްޓް އިންވެސްޓްމަންޓް ޕޮލިސީގައި ކަނޑައަޅާފައިވާ ޝަރުތުތަކާ އެއްގޮތްވާ ގޮތުގެމަތިންނާއި، ޓޫރިސްޓް ގެސްޓްހައުސްތަކުގައި ބޭރުގެ ފަރާތްތަކަށް އިންވެސްޓް ކުރެވޭނެކަމަށް އެ ޕޮލިސީގައި ކަނޑައަޅާފައިވާ މިންގަނޑަށްވުރެ އިތުރުނުވާ ގޮތުގެ މަތިންކަމަށް ވެސް މިގަވައިދުގައި ބުނެއެވެ.\nގެސްޓްހައުސްތަކަށް ބޭރުގެ އިންވެޓަރުން ބައިވެރި ކުރުވުމާ ގުޅޭ ގޮތުން މަޖިލީހުގެ މާލިއްޔަތު ކޮމިޓީގައި ވާހަކަފުޅު ދައްކަވަމުން ޓޫރިޒަމް މިނިސްޓަރު ޑރ. އަބްދުﷲ މައުސޫމް އިއްޔެ ވިދާޅުވީ ރާއްޖެއަށް ވަންނަ ޑޮލަރު ބޭރުވުން ހުއްޓުމަށްޓަކައި “ޓޫރިޒަމް ޕްރޮޕަޓީތަކުގެ އޯނާޝިޕް” ދިވެހިންނަށް ލިބޭނެ ގޮތަށް ގަވައިދު ހަދަމުންދާ ކަމަށެވެ.\nމި ބަދަލާއެކު ދިވެހިންގެ 51 ޕަސެންޓުގެ ހިއްސާ އާއި ބިދޭސީންގެ 49 ޕަސެންޓުގެ ހިއްސާ އޮވެގެން ގެސްޓްހައުސް ތަކަށް ވެސް އިންވެސްޓަރުން ހޯދޭނެ ކަމަށް ވެސް މައުސޫމް ވިދާޅުވި އެވެ.\nދިވެހިރާއްޖޭގައި ޓޫރިޒަމް ގެސްޓްހައުސް ހިންގުމާބެހޭ ގަވާއިދުގައި ކުރިން އޮންނަ ގޮތުން ޓޫރިޒަމް ގެސްޓް ހައުސް ހިންގުމަށް ހުއްދަ ދޫކުރެވޭނީ ދިވެހި ރައްޔިތުންނަށާއި ބިދޭސީއަކު ނުހިމެނޭގޮތަށް ދިވެހި ރާއްޖޭގެ ޕާޓްނާޝިޕާ ބެހޭ ގާނޫނުގެ ދަށުން އުފައްދާފައިވާ ޕާޓްނާޝިޕްތަކަށާއި ދިވެހިރާއްޖޭގެ ކުންފުންޏާބެހޭ ގާނޫނުގެ ދަށުން އުފައްދާފައިވާ ކުންފުނި ތަކަށެވެ.


Turkey camp ah furaa U12 tennis team ah jersey havaalukoffi - vNews.mv\nތުރުކީ ކޭމްޕަށް ފުރާ 12 އަހަރުން ދަށުގެ ޓެނިސް ޓީމަށް ޖާޒީ ހަވާލުކޮށްފި\nއިސްމާޢީލް ޝާހު (ކުޑަ ޝާހު) 22 September 2019, 18:45\nއަލިބޭ މޯލްޑިވްސް އާއި ޓެނިސް އެސޯސިއޭޝަން އޮފް މޯލްޑިވްސްއާ ދެމެދު 2017 ވަނަ އަހަރު ސޮއިކުރެވުނު އެމްއޯޔޫގެ ދަށުން ތުރުކީގެ އަންތާލިޔާގައި ބޭއްވޭ ތިންވަނަ ޓެނިސް ކޭމްޕްގައި ބައިވެރިވާ 12 އަހަރުން ދަށުގެ ކުޅުންތެރިންނާ ޖާޒީ ހަވާލުކޮށްފިއެވެ.\nކުޅުންތެރިންނާ ޖާޒީ ހަވާލުކޮށްފައިވަނީ މިއަދު ހ. ބޯޅަގޭގައި ބޭއްވި ރަސްމިއްޔާތެއްގައެވެ. މި ކޭމްޕްގައި 12 އަހަރުން ދަށުގެ 12 ކުޅުންތެރިން ބައިވެރިވާނެއެވެ. އެއީ ފިރިހެން6ކުޅުންތެރިންނާއި އަންހެން6ކުޅުންތެރިންނެވެ.\nޓެނިސް އެސޯސިއޭޝަން އޮފް މޯލްޑިވްސްއިން ބުނީ މި ކޭމްޕަކީ ޓެނިސް އަދި ޖޫނިއާ ކުޅުންތެރިންގެ ތަރައްގީއަށް ލިބޭ ވަރަށް ރަނގަޅު ފުރުސަތެއް ކަމަށެވެ. އަދި މި ކޭމްޕަށް ފޮނުވަން ކުދިން ހޮވީ މުޅި އަހަރު ތެރޭގައި ކުޅުންތެރިން ކުޅެފައިވާ މުބާރާތްތަކަށް ބެލުމަށްފަހު ކަމަށާއި، ތުރުކީއަށް ފޮނުވަނީ ރޭންކް ކުރެވިގެން އަންނަ އެންމެ ރަނގަޅު ކުދިން ކަމަށެވެ.\nމި ކޭމްޕް ކުރިއަށްދާނީ މި މަހުގެ 27 އިން އަންނަ އޮކްޓޯބަރު މަހުގެ4ވަނަ ދުވަހުގެ ނިޔަލަށެވެ.\nއަލިބޭ މޯލްޑިވްސް އާއި ޓެނިސް އެސޯސިއޭޝަން އޮފް މޯލްޑިވްސްއާ ދެމެދު 2017 ވަނަ އަހަރު ސޮއިކުރެވުނު އެމްއޯޔޫގެ ދަށުން މިދިޔަ ދެ އަހަރުވެސް މި ކޭމްޕް ވަނީ ކުރިއަށް ގެންގޮސްފައެވެ. 2017 ވަނަ އަހަރު 16 އަހަރުން ދަށުގެ ޓީމެއް ކޭމްޕް ކުރިއިރު، މިދިޔަ އަހަރު ވަނީ 14 އަހަރުން ދަށުގެ ޓީމެއް ކޭމްޕް ކޮށްފައެވެ.


LIVE: Covid Fassi Madujehumeh Nethi Mahchah, HPA Ge Habareh Neh - Vaguthu\nކޮވިޑް-19އާ ގުޅިގެން ހަތް ރަށެއް މިއަދު ބަންދުކޮށްފި\nBREAKING: Covid Aa Gulhigen7Rasheh Miadhu Bandhu Kohffihttps://t.co/UtB0kFfOMJ\n— Vaguthu Online (@VaguthuOnline) January 22, 2022\nކޮވިޑް-19 ގެ ކޭސްތައް އިތުރުވަމުންދާތީ ކުޅުދުއްފުށި ސިޓީ މޮނީޓަރިންގ އަށް ލައިފި\nCovid Ge Veydhanathah Ithuruve Kulhudhuffushi Ves Bandhu Kohffihttps://t.co/ZPrHw4u1qg\nކޮވިޑް-19 ފެތުރޭމިންވަރު އިތުރުވުމާއި ގުޅިގެން ބ. ގޮއިދޫ މޮނީޓަރިންގ ހާލަތަށް ގެނެސްފި\nCovid Fethurey Minvaru Ithuruve, Goidhoo Bandhu Kohffihttps://t.co/G7A34y2o3a\nޅ. ކުރެންދޫގައި ކޮވިޑް-19 ފެތުރެމުން ދިޔުމާއި ގުޅިގެން އެރަށް މޮނިޓަރިންގެ ހާލަތަށް ގެނެސްފި\nKurendhoo Bandhu Kohffihttps://t.co/rR3Engncrg\nރައީސް އިބްރާހީމް މުހައްމަދު ސޯލިހް ކޮވިޑް-19 އަށް ފައްސިވެއްޖެ\nBREAKING: Raees Solih Covid'ah Fassi Vehjehttps://t.co/gHFVylibNY\nރާއްޖޭން ކޮވިޑް-19 ޖެހިގެން ރަނގަޅުވި މީހުންގެ އަދަދު އެއް ލައްކައަށް އަރައިފި.\nCovid In Rangalhuvi Meehunge Adhadhu 1 Lakka Ah!https://t.co/HNyMUbNDsX\n— Vaguthu Online (@VaguthuOnline) January 21, 2022\nރާއްޖޭން އިތުރު 1697 މީހަކު ކޮވިޑް-19 އަށް ފައްސިވެއްޖެ.\nBREAKING | Covid Ge Nurahka Bodu, Ithuru 1697 Meehaku Fassi Vejjehttps://t.co/joRx24P9No\nޕާކިސްތާނުން ރިކޯޑް އަދަދަކަށް މީހުން ކޮވިޑް-19 އަށް ފައްސިވެއްޖެ.\nކޮވިޑްގެ ތަފާސް ހިސާބުތައް އާންމު ކުރާ ބައިނަލްއަގުވާމީ އިދާރާއަކުން ނެރެފައިވާ ހިސާބުތަކުން ދައްކާ ގޮތުގައި އިއްޔެ އެކަނި އެގައުމުން ވަނީ 7،678 މީހަކު މި ބައްޔަށް ފައްސިވެފަ. މިއީ އެގައުމުން ކޮވިޑް ފެނުނު ފަހުން މިހާތަނަށް އެންމެ ގިނަ މީހުން ފައްސިވި ދުވަސް.\nމިއާއި އެކީ އެގައުމުން ކޮވިޑް ޖެހުނު މީހުންގެ އަދަދު ވަނީ 1,353,479 އަށް އަރާފަ.\nމީގެ ކުރިން އެގައުމުން އެންމެ ގިނަ މީހުން ފައްސިވެފައިވަނީ 2020 ވަނަ އަހަރުގެ ޖުލައި މަހުގެ 14 ވަނަ ދުވަހު. އެދުވަހު އެގައުމުން ފައްސިވެފައިވަނީ 6،825 މީހެއް، އޭގެ ފަހުން ދެވަނަ އަށް އެންމެ ގިނަ މީހުން ފައްސިވެފައިވަނީ މިމަހުގެ 20 ވަނަ ދުވަހު. އެއީ 6،808 މީހުން.\nBREAKING | Pakistan In Record Adhadhakah Meehun Covid Ah Fassivejjehttps://t.co/Uk2dCu8r1j\nރާއްޖޭގައި ދުވާލަކަށް ކޮވިޑް-19 އަށް ފައްސިވާ މީހުންގެ އަދަދު 9،000 އަށް އަރާފާނެ ކަމަށް އަންދާޒާ ކުރެވޭ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އެޕިޑިމިއޮލޮޖިސްޓް ޑރ. އިބްރާހިމް އަފްޒަލް ވިދާޅުވެއްޖެ\nVeydhanathah2Gunave Dhuvaalakah Fassivaa Adhahdhu 9,000 Ah Araafaane - Dr. Afzalhttps://t.co/whiP5HU3fq\nމާލޭގައި ކޮވިޑް-19 އަށް ފައްސިވާ އަދަދުތައް އިތުރުވަމުންދާނަމަ ފުރަބަންދު ކުރަން ޖެހިދާނެ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އެޕިޑިމިއޮލޮޖިސްޓް ޑރ. އިބްރާހިމް އަފްޒަލް ވިދާޅުވެއްޖެ\nCovid Ge Veydhanathah Ithuruvaanama Furabandhu Kuran Jehidhaane Kamuge Inzaaru Dheefihttps://t.co/O64VfvUmSz\nކޮވިޑް-19ގެ ހާލަތު ގޯސްވެ، ހއ. ދިއްދޫ އާއި ތ. ގުރައިދޫ ބަންދުކޮށްފި\nBREAKING: Covid Haalathu Goasve, Dhihdhoo Aai Guraidhoo Bandhu Kohffihttps://t.co/RHPxLS83U3\nAustria Gai Covid Vaccine Nujahaanama 61000 Rufiya Ge Joorimanaa Eh https://t.co/sCiJnNjNVO\n3.6 Million Meehun Fassive, Aa Recordeh https://t.co/RGfCfEZOwI\nކޮވިޑްގެ ބަލިމަޑުކަން ފެށުނު ފަހުން އެންމެ ގިނަ ބަޔަކު ރާއްޖެ އިން ފައްސިވި ދުވަހަކަށް ބުރާސްފަތި ދުވަސް މިވަނީ ވެފައެވެ. ބުރާސްފަތި ދުވަހު ކޮވިޑް ޖެހިގެން ހަތަރު މީހަކު ނިޔާވެއްޖެއެވެ. ނަމަވެސް ކޮވިޑް-19 ކޮންޓްރޯލް ކުރުމަށް އިތުރު އެއްވެސް ފިޔަވަޅެއް އިއުލާނެއް ނުކުރެއެވެ. މީގެ ކުރިން ކޮވިޑްގެ ހާލަތު އޮޅުންފިލުވައި ދިނުމަށް ދުވާލަކު ދެއިރު ނޫސްވެރިންގެ ބައްދަލުވުން ބޭއްވި ނަމަވެސް އެޗްޕީއޭގެ ވެސް އަދި އެޗްއީއޯސީގެ އެއްވެސް ޚަބަރެއް ވެސް މިހާރު ނެތެވެ. އެއްވެސް އިތުރު މައުލޫމާތެއް އެއްވެސް އިދާރާއަކުން ހާމައެއް ނުކުރެއެވެ.\nމީގެ ކުރިން ރާއްޖެ އިން އެންމެ ގިނަ މީހުން ކޮވިޑް-19 އަށް ފައްސިވީ މިދިޔަ އަހަރުގެ މެއި 20 ވަނަ ދުވަހު އެވެ. އެދުވަހު 2194 މީހުން ކޮވިޑަށް ފައްސިވިއެވެ. ދެން އެންމެ ގިނަ މީހުން ކޮވިޑަށް ފައްސިވީ ބުދަ ދުވަހު އެވެ. ބުދަ ދުވަހު 2137 މީހުން ކޮވިޑަށް ފައްސިވިއެވެ.\nބުރާސްފަތި ދުވަހު ކޮވިޑަށް ފައްސިވި މީހުންނާއިއެކު ރާއްޖޭގައި ތިބި ކޮވިޑް ބަލި މީހުންގެ އަދަދު މިހާރު ވަނީ ދިހަހާހަށް ވުރެ މައްޗަށް ގޮސްފައެވެ.\nކޮވިޑް އޮމިކްރޮން ވޭރިއަންޓްގައި ބޮޑުވަރުވާ މީހުންގެ އަދަދު ނިސްބަތުން މަދުނަމަވެސް ކޮވިޑަށް ފައްސިވާ މީހުންގެ އަދަދު އިތުރުވަމުން އަންނަމަ ހާލަތު ބަދަލުވެގެން ހިނގައިދާނެ ކަމުގެ އިންޒާރު ސައިންސްވެރިން އަންނަނީ ދެމުންނެވެ. ޑަބްލިއުއެޗްއޯ އިން ވެސް ބުނާ ގޮތުގައި އޮމިކްރޮން ވޭރިއަންޓަށް ފައްސިވާ މީހުންގެ އަދަދު އިތުރުވެ ސިއްހީ ނިޒާމަށް ނުކަތާވަރަށް ބަލި މީހުން އިތުރުވެގެން ދިއުމުގެ ފުރުސަތު އެބައޮތެވެ.\nޖެނުއަރީ 21, 2022 00:12\nމިސްކިތަށްއަރާ ދުއާކުރުންއޮތީ ؟ ކޮބާ ގުނޫތު ؟ ކޮބާ މިސްކިތުކާޕެޓު ؟ ކޮބާ މަގޭޓީމު ؟\nޖެނުއަރީ 21, 2022 06:05\nކޮމަނޑޫ އިލެކްސަން ނިމުނީމަ އެޗްޕީއޭ ދެން ފެންނާނީ\nޖެނުއަރީ 21, 2022 07:37\nޙުރިހާ ނޫސްވެރިންވެސް ސަރުކާރަށް ޖެއްސުންކޮށް ފާޑުކިޔަންވީ. އަދި ޓީވީތަކުންވެސް ސިކުޑި ގޮވާފަތިބި މީހުންއަރުވައިގެން ކޮވިޑު އަދަަދުތަކަކީ ވައްކަންކުރަން ސަރުކާރުން ހަދައިގެން އުޅޭ އަދަދުތަކެއް ކަމަށް ބުނުވަންވީ. އަދިމިއީ ރޯދަމަހާ ދިމާކޮށް މިސްކިތްތައް ބަންދުކުރަން ރޭވިގެންކުރާކަމެއް ކަމަށް އެމީހުންބުނީމަ އެވާހަކަވެސް ބްރެކިންގް ނިއުސް ހަދައިގެން ކިޔަންވީ. ސްކޫލުބަންދުކުރީމަވެސް އެވެސް ޅަދަރިންގެ ތައުލީމުހަލާކު ކުރަންކުރިކަމެއްކަމަށް ގޮވަންވީ. ހުރިހާމިނިސްޓަރުންވެސް ކެންޕޭނަށް ގުރޫޕުޖަހާފަ ރައްރަށަށް އަރަންވީ. އިދިކޮޅުންވެސް ކޮވިޑުމީފޭކެއްކަމަށް ޝިއާރަކަށްހަދައިގެން ރައްރަށަށް ދާންވީ. ސަރުކާރުން މިހާރުއެހަދަނީ ރަގަޅަށް. ކޮވިޑުއެއީ އާލަމީ ވަބާއެއްކަން ރައްޔިތުންނަށް އެގޭނެމިހާރު. އަމިއްލަ ޒިންމާ އަދާކުރީމަ ސަލާމަތްވާންއޮތީ. ގިނަނޫސްވެރިންނާ އިދިކޮޅުއޮތީ އޭރަކުއޮންނަ ސަރުކާރަކަށް ޖެއްސުންކުރުމުގެ ޝައުގު އަށަގެންފަ.\nޖެނުއަރީ 21, 2022 07:47\nމީގެ ކުރިން ކޮވިޑްގެ ހާލަތު އޮޅުންފިލުވައި ދިނުމަށް ދުވާލަކު ދެއިރު ނޫސްވެރިންގެ ބައްދަލުވުން ބޭއްވި ނަމަވެސް އެޗްޕީއޭގެ ވެސް އަދި އެޗްއީއޯސީގެ އެއްވެސް ޚަބަރެއް ވެސް މިހާރު ނެތެވެ. އެއްވެސް އިތުރު މައުލޫމާތެއް އެއްވެސް އިދާރާއަކުން ހާމައެއް ނުކުރެއެވެ.\nކޮވިޑްވެގެން ފަޔަށް ހިނިއަރައިގެން ތެޅޭބީދައިން ތެޅޭ ވަޤުތުނޫހުން ކޮވިޑްގެ ހާލަތު އޮޅުންފިލުވައި ދުވާލަކު ދެއިރު ނޫސްވެރިންގެ ބައްދަލުވުން ބާއްވާ މައުލޫމާތު ދޭންވީނޫންތޯ؟\nޢޭރުން އަނެއްކާވެސް އެމިރިކާގެ ނުވަތަ އިންޑިއާއިން ކޮއްވެސް ޖަމިއްޔާއަކުން ވަގުތުނޫހަށް އެވޯޑެއްދީފާނެތޯޗެކެވެ.\nޖެނުއަރީ 21, 2022 09:09\nކޮމެޓީއެއް ހެދުން ރަނގަޅީ އެއިރުން ކަންތައް ދާގޮތް ބެލޭނީ.\nޖެނުއަރީ 21, 2022 09:47\nމި ސަރުކާރުން ބޭނުން ގޮތަކަށް މޮޑެން ގެންގުޅޭ ފުށްގަނޑެއް އެޗްޕީއޭ އައީ ގާތްގަނޑަކަށް ކޮވިޑް ކޮންޓުރޯލް ފެފަ އޮތްވަ އިންޑިޔާއިން ލަވަކިޔާމީހުން ގެނެސް ހުޅުމާލޭގަ ސޯބާއްވާ ހަވާއަރުވާ މީހުންގަނޑު އެތްތާކަށް ޖަމާކުރީ ނުވިތާކަށް މަގުމަތީބާޒާރު ބޭއްވީ މި ހުރިހާ ސަކަރާތެތް ޖެހިއިރު ނޭނގޭތަ މި ގައުމުގަ ކޮވިޑް އޮތްކަމެތް\nޖެނުއަރީ 21, 2022 09:48\nޜޯދަމަހަށް މިސްކިތްތަށް ބަންދުކުރަން ޖައްސާ ސުޓަންޓުއެތް ނޫންބާ މި ސަރުކާރު ވަރަށް ރުޅި އަންނާނެ ދީނީ ކަންކަަން މާގިނައިން ކުރަންޏާ އެޗްޕީއޭ އަށާ ސަރުކާރަށް މިހާރު އިތުބާރެތް ނުކުރަން\nޖެނުއަރީ 21, 2022 09:57\nމަޑުކޮށްލާ! ރައްޔިތުންނަށް ކުރާނެ ނޮހޮރުއްޕާނެއް އޮތިއްޔާ ތިކިޔާ އެޗްޕީއޭ ބޮލަށްއަރައި ކޮށަން ފަށާނެ.\nޖެނުއަރީ 21, 2022 13:53\nއެޗޮ.ޕީ.އޭ އެއް އޮވޭތަ ރާއްޖޭގަ؟


July 29, 2019 9\nސްޕެއިންގެ ކްލަބްތަކަށް ބަޔާނުން ފާޑުކިޔައިފި\nމިއުނިކް (ޖުލައި 28) - ސްޕެއިނުގެ ކްލަބްތަކުން މިހާރު ހަރަދުކުރަމުން އަންނަނީ އެއްވެސް އުސޫލަކަށް ބެލުމެއް ނެތި ކަމަށް ބުނެ ބަޔާން މިއުނިކްގެ ޗީފް އެގްޒެކްޓިވް ކާލް-ހެއިންޒް ރުމެނިގާ ފާޑުކިޔައިފި އެވެ.\nސެމީގައި މެޑްރިޑާއި ބަޔާން އަދި ލިވަޕޫލާއި ރޯމާ\nނިޔޯން، ސްވިޒަލެންޑް (އޭޕްރިލް 13) – ޔުއެފާ ޗެމްޕިއަންސް ލީގުގެ ސެމީ ފައިނަލުގައި އެންމެ ފަހުގެ ދެ އަހަރުގެ ޗެމްޕިއަން ސްޕެއިނުގެ ރެއާލް މެޑްރިޑާއި ޖަރުމަނުގެ ބަޔާން މިއުނިކް އަދި އިންގްލެންޑުގެ ލިވަޕޫލާއި އިޓަލީގެ އޭއެސް ރޯމާ ބައްދަލުކުރަން ޖެހިއްޖެ އެވެ.\nއިންޓަ އަށް ކޯޗުކޮށްދޭނަން: ސިމިއޯނީ\nމިއުނިކް (ޑިސެމްބަރު 6) - ކޯޗިން ކެރިއަރު ނިންމާލުމުގެ ކުރިން އިންޓަ އަށް ކޯޗުކޮށްދޭނެ ކަމަށް އެތުލެޓިކޯ މެޑްރިޑްގެ ކޯޗު އަދި އިންޓަގެ ކުރީގެ ކުޅުންތެރިޔާ ޑިއޭގޯ ސިމިއޯނީ ބުނެފި އެވެ.\nNovember 02, 2016 2\nއާސެނަލް، އެތުލެޓިކޯ އަދި ބަޔާން ދެ ވަނަ ބުރަށް\nމެޑްރިޑް (ނޮވެމްބަރު 2) – ޗެމްޕިއަންސް ލީގުގެ ދެ ވަނަ ބުރުން އެންމެ ފަހުގެ ރަނަރަޕް ސްޕެއިނުގެ އެތުލެޓިކޯ މެޑްރިޑާއި ޖަރުމަނުގެ ބަޔާން މިއުނިކާއި އިންގްލެންޑުގެ އާސެނަލް އަދި ފްރާންސުގެ ޕީއެސްޖީ ޖާގަ ހޯދައިފި އެވެ.\nއެތުލެޓިކޯ އިން އަނެއްކާ ވެސް ބަޔާން ބަލިކޮށްފި\nމެޑްރިޑް (ސެޕްޓެމްބަރު 29) - ޗެމްޕިއަންސް ލީގުގައި ރޭ ސްޕެއިނުގެ އެތުލެޓިކޯ މެޑްރިޑް އަތުން 1-0 އިން ބަލިވެ ޖަރުމަނުގެ ބަޔާން މިއުނިކް، އާ ކޯޗު ކާލޯ އަންޗެލޮޓީގެ އިރުޝާދުގެ ދަށުން ފުރަތަމަ ފަހަރަށް މެޗަކުން ބަލިވެއްޖެ އެވެ.\nSeptember 04, 2016 3\nބާސާ އާއި އެތުލެޓިކޯއަށް ދުވަހަކު ވެސް ކޯޗުކޮށްނުދޭނަން\nމިއުނިކް (ސެޕްޓެމްބަރު 4) - ރެއާލް މެޑްރިޑަށް ކުރާ އިހުތިރާމެއްގެ ސަބަބުން، ބާސެލޯނާ އާއި އެތުލެޓިކޯ މެޑްރިޑަށް ދުވަހަކު ވެސް ކޯޗުކޮށްނުދޭނެ ކަމަށް ކާލޯ އަންޗެލޮޓީ ބުނެފި އެވެ.


TTM Maldives Nobember gai\nޓީޓީއެމް މިފަހަރު ކުރިއަށް ގެންދަނީ ނޮވެމްބަރު 28 އިން 30 އަށް --ފޮޓޯ: އޮކާ މީޑިއާ\n"ޓީޓީއެމް މޯލްޑިވްސް 2021" ނޮވެމްބަރު މަހު ބޭއްވުމަށް ނިންމައިފި އެވެ.\nމިއަހަރުގެ ޓީޓީއެމް މޯލްޑިވްސް ބޭއްވުމަށް ހަމަޖެހިފައި ވަނީ ނޮވެމްބަރު 28 އިން 30 އަށެވެ. މިއީ ފެއާ ބާއްވާ ފަސްވަނަ ފަހަރެވެ.\nމިފަހަރުގެ އިވެންޓްގައި ފިޒިކަލް ބައްދަލުވުންތަކާއި ވާޗުއަލް ހަރަކާތްތައްވެސް ކުރިއަށް ގެންދާގޮތައް ނިންމާފައިވާއިރު މި ފެއާގައި 150 ޕްރޮޕަޓީ ޝޯކޭސް ކުރާނެ އެވެ. އަދި ތަފާތު 30 މާކެޓަކުން 200 ޓްރެވެލް ޓްރޭޑް ތަޖުރިބާކާރުން ބައިވެރިވާނެއެވެ.\nމި އިވެންޓުގައި ބައިވެރިވާ އެގްޒިބިޓަރުންނަށް ފުރުސަތު ލިބިގެންދާނީ ހަމައެކަނި ނޮވެމްބަރު 28 ވަނަ ދުވަހު އޮންނަ ޓީޓީއެމް ޓްރެވަލް ސަމިޓްގަ އެވެ. މީގެއިތުރުން ރަޖިސްޓްރީކުރާ އެގްޒިބިޓަރުންނަށް ޓީޓީއެމް އެވޯޑް ހަފްލާއަށާއި ގާލާ ނައިޓްއަށް ދައުވަތު ލިބިގެންދާނެ އެވެ.\nމި އިވެންޓް އިންތިޒާމް ކުރާ ފަރާތުން ބުނި ގޮތުގައި މިފަަހަރުގެ ފެއާ ފިޒިކަލްކޮށް ބޭއްވި ނަމަވެސް މި އިވެންޓް ކުރިއަށް ދާނީ ކޮވިޑް-19 ގެ ހާލަތާއި ގުޅިގެން އެޗްޕީއޭއިން އަޅާފައިވާ ރައްކާތެރިކަމުގެ ފިޔަވަޅުތަކާއި އެއްގޮތަށެވެ. އަދި "މެޓްޑެކް މޯލްޑިވްސް" މެދުވެރިކޮށް މި އިވެންޓްގައި ބައިވެރިވުމަށް ރަޖިސްޓްރީ ކުރާ ހުރިހާ ފަރާތްތަކެއް ކޮވިޑަށް ޓެސްޓް ކުރާނެއެވެ.\nޓީޓީއެމް މޯލްޑިވްސް މިދިޔަ ހަތަރު އަހަރުވަނީ ބާއްވާފަ އެވެ. މިދިޔަ އަހަރުގެ އިވެންޓް ކުރިއަށް ގެންގޮސްފައިވަނީ ނޮވެމްބަރު މަހުގެ 24 އިން 26 އަށެވެ. މިދިޔަ އަހަރުގެ ޓީޓީއެމް ފެއާގައި ފަތުރުވެރިކަމުގެ ދާއިރާއިން 500 އަށް ވުރެ ގިނަ ފަރާތުން ވަނީ ބައިވެރިވެފަ އެވެ.\nމެރިއޮޓުން ރާއްޖޭގައި އަށްވަނަ ރިސޯޓެއް ހަދަނީ


galehiri: ނަމާދުކުރުމަކީ، އަލްޒައިމަރ ބަލިން ސަލާމަތްވާ ކަމެއް\nނަމާދުކުރުމަކީ، އަލްޒައިމަރ ބަލިން ސަލާމަތްވާ ކަމެއް\nއަލްޒައިމަރ ބައްޔަކީ، ސިކުނޑިއަށް ޖެހޭ ބައްޔެކެވެ. އެ ބަލި ޖެހި، ބޮޑުވަރުމުން، ސިކުނޑީގައިވާ ހުރިހައި ހަނދާންތަކެއް ފޮހެވިދެ އެވެ. އަދި އުނގެނުމާއި ސަމާލުކަންދިނުމުގެ ބާރުވެސް ކެނޑިދެ އެވެ.\nދާދި ފަހުން އެމެރިކާއާއި އިސްރާއީލުގެ ސައިންޓިސްޓުންގެ ޖަމާޢަތަކުން ކޮށްފައިވާ ޢިލްމީ ދިރާސާއަކުން އެނގުނު ގޮތުގައި، ނަމާދުކުރުމަކީ، އަލްޒައިމަރ ބަލި (Alzheimer's disease) ޖެހުން މަނާކުރާ ކަމެކެވެ. އެ ދިރާސާއިން އެނގުނު ގޮތުގައި، ހަނދާން ނެތުމާއި، އަލްޒެއިމަރ ބަލި (AD) ޖެހުމު ފުރުޞަތު، ނަމާދުކުރާ މީހުންނަށް ދެބައިކުޅަ އެއްބަޔަށް ކުޑަވެގެންދެ އެވެ. މީގެ މާނައަކީ، ނަމާދުކުރާ މީހުންގެ 50 އިންސައްތަ އަކީ، ހަނދާން ނެތުމާއި، އަލްޒައިމަރ ބަލި ޖެހުމުގެ ނުރައްކަލުން ސަލާމަތްވެފައިވާނެ ބަޔެކެވެ.\nނަމާދު ކުރުމުން ލިއްބައިދޭ ފަދަ ހެޔޮ އަސަރެއް، ތަޢުލީމު ޙާޞިލުކުރުމުން ވެސް ލިއްބައިދެ އެވެ. ނަމަވެސް ނަމާދުގެ ފަހި އަސަރަށްވުރެން ތަޢުލީމު ޙާޞިލުކުރުމުގެ ފަހި އަސަރު، ގާތްގަނޑަކަށް ދެބައިކުޅަ އެއްބައި ކުޑަ އެވެ. އެހެނީ، ތަޢުލީމު ޙާޞިލުކުރުމުގެ ސަބަބުން އަލްޒައިމަރ ބަލިން ސަލާމަތްވެފައިވާ ނިސްބަތަކީ، 24 އިންސައްތަ އެވެ.\nއަލްޒައިމަރ ބައްޔަކީ، ފިރިހެނުންނަށްވުރެ ގިނައިން އަންހެނުންނަށް ޖެހޭ ބައްޔެއްކަން ވެސް ދިރާސާގައި ފާހަގަކޮށްފައިވެ އެވެ. އަންހެނުންނަށް އެބަލި ޖެހޭ މިންވަރު، ފިރިހެނުންނަށް އެބަލި ޖެހޭ މިންވަރަށްވުރެ، 50 އިންސައްތަ އިތުރެވެ. ތަޢުލީމީ މުއައްސަސާތަކުގައި، އެއް އަހަރާ ދެއަރާ ދެމެދުގެ މުއްދަތަކަށް ތަޢުލީމު ޙާޞިލުކޮށްފައިވާ، އަންހެނުންނަށް އަލްޒައިމަރ ޖެހިފައިވާ ނިސްބަތާއި، ހަތަރު އަހަރު ދުވަހު ތަޢުލީމު ޙާޞިލުކޮށްފައިވާ ފިރިހެނުންނަށް އެބަލި ޖެހިފައިވާ ނިސްބަތް އެއްވަރުކަން ވެސް އެނގުނެވެ.\nނަމާދުކުރަނީ ހަމައެކަނި މުސްލިމުންނެއް ނޫނެވެ. މުސްލިމުންނާއި، ޔަހޫދީންނާއި، ކްރިސްޓިއަނުން ވެސް ނަމާދުކުރެ އެވެ. ނަމަވެސް އެއިން އެއް ދީނެއްގެ ބަޔަކު ނަމާދުރާ ގޮތް، އަނެއް ދީނެއްގެ ބަޔަކު ނަމާދުކުރާ ގޮތާ ތަފާތެވެ. އެހެންކަމާއެކުވެސް ނަމާދުކުރުމުން އެ އެންމެނަށް ވެސް ހެޔޮ އަސަރުކުރެ އެވެ. އެ އެންމެން ވެސް އަލްޒައިމަރ ބަލިން ސަލާމަތްވެ އެވެ. މިކަމުގެ ސަބަބަކީ، ނަމާދުކުރުމުން ވިސްނުމާއި ފިކުރަށް ލިބޭ ހީވާގިކަމާއި، ރޫޙާނީ ހަކަތަ ކަމަށް ޕްރޮފެސަރ ރިފްކާ ވިދާޅުވެފައިވެ އެވެ.\nމި ނަތީޖާތައް ލިއްބައިދިން ދިރާސާ ކުރެވިފައިވަނީ، 65 އަހަރުން މަތީގެ 892 މީހެއްގެ މައްޗަށެވެ. އެމީހުންގެ ތެރެއިން 497 މީހުންނަކީ ހަނދާންނެތުމާއި އަލްޒެއިމަރ ބަލީގެ އެއްވެސް އަސަރެއް ނެތް ދުޅަހެޔޮ ބަޔެކެވެ. އެއިން 303 މީހުންނަކީ، ވަރަށް ކުޑަ މިންވަރަކަށް، ހަނދާން ނެތޭ ބަޔެކެވެ. ތަޙުޤީޤުގައި ހިމެނުނު، 892 މީހުންގެ ތެރެއިން އަލްޒައިމަރ ބަލި ޖެހިފައިވަނީ، އެންމެ 92 މީހުންނަށެވެ! މިއިން ކަށަވަރުވި ޙަޤީޤަތަކީ، ނަމާދުކުރުމުން އަލްޒައިމަރ ބަލި ޖެހުމުގެ ފުރުޞަތު ކުޑަވެ، އެބަލިން ސަލާމަތްވެވޭ ކަމެވެ. ދިރާސާގައި ހިމެނުނު ފިރިހެނުންގެ ތެރެއިން 90 އިންސައްތައަކީ ބަރާބަރަށް ނަމާދުކުރާ މީހުންނެވެ. އަންހެނުންގެ ތެރެއިން ބަރާބަރަށް ނަމާދުކުރަނީ، 60 އިންސައްތަ އެވެ.\nޣައިރު މުސްލިމުން ކުރާ މިފަދަ ދިރާސާތަކުން، އިސްލާމްދީނަކީ، ޙައްޤު ދީންކަން އެމީހުންނަށް ވެސް ހާމަވަމުންދެ އެވެ. އެހެނީ، މާތް ވެގެންވާ އިސްލާމްދީނަކީ، އަޅުކަންކުރުމަށާއި، ތަޢުލީމު ޙާޞިލުކުރުމަށާއި، ހެޔޮ ކަންތައް ކުރުމަށް، އެންމެ ފުރިހަމަ ގޮތުގައި، އެންމެ ބޮޑަށް ގޮވާލާ ދީނެވެ. މުސްލިމުންގެ މައްޗަށް އޮތީ، ނުހަނު ފަޚުރުވެރިކަމާއެކު، އިސްލާމްދީނުގެ ސާފު ސީދާ ތެދު މަގުގައި ފައިތިލަ ސާބިތުކޮށްގެން ތިބުމެވެ. ޚާއްޞަކޮށް، މި މާތް ދީނުގެ ރުކުނެއް ކަމަށްވާ ނަމާދާމެދު ފަރުވާތެރިވެ، އެ އަޅުކަން ޤާއިމުކުރުމުގައި ދެމިތިބުމެވެ.\nއަލްޒައިމަރ ބައްޔަކީ، ސިކުނޑިއަށް ޖެހޭ ބައްޔެކެވެ. އެ ބަލި ޖެހި، ބޮޑުވަރުމުން، ސިކުނޑީގައިވާ ހުރިހައި ހަނދާންތަކެއް ފޮހެވިގެން ހިނގައިދެ އެވެ. އަދި އުނގެނުމާއި ސަމާލުކަންދިނުމުގެ ބާރުވެސް ކެނޑިގެން ހިނގައިދެ އެވެ. އޭގެ އިތުރުން، އެ ބަލި ޖެހިފައިވާ މީހާގެ ޝަޚުޞިއްޔަތަށް ވެސް ބޮޑެތި ބަދަލުތަކެއް އާދެ އެވެ. އެފަދަ ބަދަލުތަކުގެ ތެރޭގައި، އިންތިހާ ދަރަޖައަށް ރުޅިގަދަވުމާއި، ވަގުތީ ގޮތަކަށް މޮޔަވުން ފަދަ ކަންތައްތައް ވެސް ހިމެނެ އެވެ. މިއަދާ ހަމައަށް ވެސް އަލްޒައިމަރ ބައްޔަށް، ޑަކުޓަރީ ފަރުވާއެއް ހޯދިފައެއް ނުވެ އެވެ. މަތީގައި ނަންގަނެވުނު ދިރާސާގެ އަލީގައި ބުނެވެން އޮތީ، އަލްޒައިމަރ ބަލިން ސަލާމަތްވާން އެދޭނަމަ، ބަރާބަރަށް ނަމާދުކުރާށެވެ!


ކުޑަކުދިންގެ މައްސަލަތައް6މަސް ތެރޭގައި ނިންމަން ކޯޓުތަކަށް އަންގައިފި – Dhen.mv\nކުޑަކުދިންގެ މައްސަލަތައް6މަސް ތެރޭގައި ނިންމަން ކޯޓުތަކަށް އަންގައިފި\nކުޑަކުދިންނަށް ޖިންސީ ގޯނާކުރުމުގެ މައްސަލަތައް ހަ މަސްދުވަހުގެ ތެރޭގައި ނިންމޭނެ ގޮތަށް ޝަރީއަތްތައް ގަވާއިދުން ކުރިއަށް ގެންދަން ޑިޕާޓަމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ކޯޓުތަކަށް އަންގައިފިއެވެ.\nޑީޖޭއޭ އިން މިއަދު ކޯޓުތަކާއި ޝަރުއީ އިދާރާތަކަށް ފޮނުވި ސާކިއުލާއެއްގައި ބުނެފައި ވަނީ ކުޑަކުދިންނަށް ކުރާ އަނިޔާއާ ގުޅުންހުރި މައްސަލައެއް ކޯޓަށް ހުށަހެޅުމާއެކު 24 ގަޑިއިރުގެ ތެރޭގައި އެ މައްސަލައަކަށް އިސްކަން ދީގެން ކޯޓަށް ހުށަހެޅިފައިވާ އެހެނިހެން މައްސަލަތައް މެނޭޖުކޮށް، އަވަސްކަމާއެކު އެ މައްސަލަ ނިންމޭނެގޮތަކަށް އިދާރީ އެންމެހައި އިންތިޒާމްތައް، އެ މައްސަލައެއް ބެލުމަށް ހަވާލުކުރެވޭ ފަނޑިޔާރުގެ މަޝްވަރާއާއެކު އެ ކޯޓެއްގެ ރަޖިސްޓްރާ ނުވަތަ އިދާރީ އެންމެ އިސް މުވައްޒަފު ހަމަޖައްސަން ވާނެ ކަމަށެވެ.\nއަދި ކުޑަކުދިންނަށް ޖިންސީ ގޯނާކުރުމުގެ މައްސަލަތައް އަވަސްކަމާއެކު ކުރިއަށް ގެންދިޔުމަށްޓަކައި، މައްސަލަ ރައްދުވާ ފަރާތާއި މައްސަލާގައި ދައުވާކުރާ ފަރާތަށް، ކަނޑައެޅިފައިވާ އިޖުރާއަތުގެ ތެރެއިން ގާނޫނު ލާޒިމުކުރާ މުއްދަތުތައް ލިބިދީ، މައްސަލަ މެނޭޖްކޮށް، ޝަރީއަތުގެ މަރުހަލާ ފެށުނީއްސުރެ ނިމެންދެން ދެ ޝަރީއަތުގެ ދެމެދުގައި 48 ގަޑިއިރަށް ވުރެ ދިގު މުއްދަތެއް ހޭދަނުވާނެހެން މައްސަލަ ތާވަލުކޮށް އަދި މައްސަލައިގެ ތާވަލު މައްސަލައިގެ ހަސްމުންނާ ހިއްސާކޮށް، އެ މައްސަލައެއް ހުށަހެޅުނު ތާރީހުން ފެށިގެން ލަސްވެގެން ހަ މަސްދުވަހުގެ ތެރޭގައި އެ މައްސަލަ ނިންމުމަށްޓަކައި މައްސަލައިގެ ޝަރީއަތްތައް ގަވާއިދުން ކުރިއަށް ގެންދިޔުމަަށް ވެސް ޑީޖޭއޭއިން ވަނީ އަންގާފައެވެ.\nމީގެއިތުރުން މައްސަލައިގެ ކޮންމެ ޝަރީއަތުގެ އަޑުއެހުމެއްގައި ކުރިއަށްދާނީ ކޮން ކަމެއްކަން މައްސަލައިގެ ހަސްމުންނަށް އެނގޭނެހެން އެކަމުގެ މައުލޫމާތު ކުރިއާލައި ހަސްމުންނާ ހިއްސާކުރުމަށް ވެސް ޑީޖޭއޭއިން ވަނީ އަންގާފައެވެ.\nއަދި ކުޑަކުދިންނަށް އަނިޔާ ކުރުމުގެ މައްސަލަތަކުގެ ފާއިތުވި މަހުގެ ތަފާސްހިސާބުގެ މައުލޫމާތު ޖެހިގެން އަންނަ މަހުގެ 10 ވަނަ ދުވަހުގެ ކުރިން އެ ޑިޕާޓްމެންޓަށް ފޮނުވަންވާނެ ކަމަށްވެސް ޑީޖޭއޭއިން ބުނެއެވެ. މިގޮތުން ފޮނުވާ ތަފާސް ހިސާބުގައި، އެ މައްސަލައެއް ހުށަހެޅުނު ތާރީހާއި، މައްސަލައިގެ އަޑުއެހުންތައް ތާވަލުކުރެވިފައިވާ ގޮތާއި، މައްސަލަ ކުރިއަށް ގޮސްފައިވާ ހިސާބާއި، އަދި މައްސަލަ ކުރިއަށް ގެންދިޔުމުގައި ކުރިމަތިވާ ދަތިތަކެއް ހުރިނަމަ އެކަން ވެސް ހިމަނަންވާނެ ކަމަށް ޑީޖޭއޭގެ ސާކިއުލާގައި ބުނެފައިވެއެވެ.\nޑީޖޭއޭ އިން ބުނީ މިގޮތަށް އިންތިޒާމުތައް ހަމަޖެއްސުމުގެ މަގުސަދަކީ މައްސަލައިގައި ތުހުމަތު ކުރެވޭ ފަރާތުގެ މައްޗަށް ކުރެވިފައިވާ ތުހުމަތާމެދު އަވަސްކަމާއެކު ނިހާއީ ހުކުމެއް ކުރުން ކަމަށެވެ. އަދި މިއީ މުޅި މުޖުތަމައުގެ އާންމު މަސްލަހަތު ހިމާޔަތްކޮށް، އަނިޔާ ލިބުނު ފަރާތާއި މައްސަލައިގައި ހިމެނޭ ހެކިވެރިންގެ ހައްގުތައް ހިމާޔަތްކޮށްދީ، އަވަސްކަމާއެކު މައްސަލައަށް ހައްލެއް ލިބިދިނުމަށް އެޅި ފިޔަވަޅުތަކެއް ކަމަށްވެސް ޑީޖޭއޭ އިން ހާމަކުރެއެވެ.


Gaumaa Muhaathabu Kurahvanikkoh Raees Fenkalhi Vejje\nގައުމާއި މުހާތަބު ކުރައްވަނިކޮށް ރައީސް ފެންކަޅިވެއްޖެ\nމިއަދު މާލެއިން ދިވެއްސަކު ކޮވިޑް19 އަށް ޕޮޒިޓިވްވުމާއި ގުޅިގެން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ގައުމާއި މުހާތަބު ކުރަވަނިކޮށް ފެންކަޅިވެއްޖެއެވެ.\nރައީސް ގައުމާއި މުހާތަބު ކުރައްވާ ދިވެހިރާއްޖޭގަ ކޮވިޑް19 ފެތުރިގެން ހިނގައިދާނެ ޙާލަތަކަށް ސަރުކާރު މި އޮތީ ތައްޔާރަށް ކަމަށެވެ. ދައުލަތުގެ މުއައްސަސާތަކުން އަންނަނީ މިފަދަ ޙާލަތަކަށް ވަރަށް ބޮޑަށް ތައްޔާރުވަމުން ކަމަށްވެސް ރައީސް ވިދާޅުވިއެވެ.\nރައީސް ވިދާޅުވީ މުޅި މުޖުތަމަޢުގެ ރައްކާތެރިކަމަށް އެންމެން އެކުގައި މަސައްކަތް ކުރުމަކީ ވަރަށް މުހިއްމު ކަމެއް ކަމަށާއި ކެތްތެރިކަމާއި ޙިކުމަތްތެރިކަމާއެކު، އެކުގައި މަސައްކަތްކުރުމުން އިރާދަކުރެއްވިއްޔާ އެކަމުން އަރައިގަނެވޭނެ ކަމަށް ވެސް ރައީސް ގައުމާއި މުހާތަބު ކުރައްވާ ވަނީ ވިދާޅުވެފައެވެ.\nގައުމާއި މުހާތަބު ކުރައްވަނިކޮށް ރައީސް އެންމެ ބޮޑަށް ފެންކަޅިވީ އެމަނިކުފާނު ރައްޔިތުން މިކަމުގައި ކޮށްދެއްވަންވި ކަންކަމުގެ ވާހަކަތައް ހިއްސާ ކުރަވަނިކޮށެވެ. އެގޮތުން ހުރިހާ ރައްޔިތުންގެ ކިބައިން އެމަނިކުފާނު ވަނީ އެކަކު އަނެކަކާ މެދު އޯގާތެރިކަމާއި އެކުވެރިކަމާއެކު މުޢަމަލާތް ކުރުމަށާއި އަދި ކެތްތެރިކަން އިސްކުރައްވައި އިސްލާމް ދީނުގެ މަތިވެރި އުޞޫލުތަކުގެ ތެރެއިން އެކަކު އަނެކަކަށް އެހީތެރިވުމަށް އެދިވަޑައިގެންފައެވެ.\n"މި ބަލިން ރައްޔިތުން ރައްކާތެރިކުރުމުގައި އެއްވެސް ވަރުބަލިކަމެއް ނެތި، އެންމެ ފުރަތަމަ ދުވަހުން ފެށިގެން، ކުރީ ސަފުގައި މަސައްކަތް ކުރައްވަމުން ގެންދަވާ ހުރިހާ ބޭފުޅުންނަށް، ވަރަށް އިޚްލާޞްތެރިކަމާ އެކު ޝުކުރު ދަންނަވަން،" ރައީސް ވިދާޅުވިއެވެ.\nމިއީ ރައީސް ސޯލިހު ކީރިތި ކުރެއްވި ދެވަނަ ފަހަރެވެ. މީގެކުރިން އެމަނިކުފާނު ކީރިތި ކުރައްވާފައި ވަނީ މަރާލާފައިވާ ނޫސްވެރިޔާ އަހުމަދު ރިލްވާނާއި ބްލޮގަރު ޔާމީން ރަޝީދުގެ ހަނދުމަ އާކޮށް މޯލްޑިވްސް މީޑިއާ ކައުންސިލް އިން ބޭއްވި ނޫސްވެރިންގެ އެވޯޑު ހަފްލާގައި ވާހަކަދައްކަވަމުންނެވެ.


ގައިދީންނަށް ހިންގާ ކޮމްޕިއުޓަރ ކޯހުގެ3ވަނަ ބެޗް ފަށައިފި\nމޯލްޑިވްސް ކަރެކްޝަނަލް ސަރވިސް (އެމްސީއެސް) އިން ގައިދީން އިސްލާހުކޮށް ތަޢުލީމީ ފުރުޞަތު ހޯދައިދިނުމުގެ ގޮތުން ކުރިއަށްގެންދާ ޕްރޮގްރާމްތަކުގެ ތެރެއިން “ސެޓްފިކެޓް 1 އިން ކޮމްޕިއުޓަރ އެޕްލިކޭޝަން” ކޯހުގެ ތިން ވަނަ ބެޗް މާފުށީ ޖަލުގައި އިއްޔެ ފަށައިފިއެވެ.\nފަސް ހަފުތާގެ މުއްދަތަށް ކުރިއަށްގެންދާ މި ކޯހުގައި ކިޔަވައިދެއްވަނީ އެމްސީއެސް ގެ އިންސްޓިޓިއުޓް ފޯ ކަރެކްޝަނަލް ސްޓަޑީޒް (އައިކޯސްޓް) ގެ މުދައްރިބުންނެވެ. މިކޯހަކީ ކޮންޕިއުޓަރ ދާއިރާއިން ކުރިއަށް ދިއުމަށް ބޭނުންވާ ފަރާތްތަކަށް އަމާޒުކޮށްގެން ހިންގާ ކޯހަކަށް ވާއިރު، މިކޯހުގެ ބޭނުމަކީ ޤައިދީންނައް ކޮންޕިއުޓަރުގެ އަސާސްތައް ދަސްކޮށްދިނުމާއި ސެޓްފިކެޓް2އިން ކޮންޕިއުޓަރ އެޕްލިކޭޝަން ކޯހަށް ދިއުމަށް ފުރުސަތު ހޯދައިދިނުމެވެ.\nގައިދީން ރަނގަޅު ބައެއްގެ ގޮތުގައި އަނބުރާ މުޖުތަމަޢުއަށް ނެރުމަށް އެމްސީއެސް އިން ކުރަމުންގެންދާ މަސައްކަތްތަކުގެ ސަބަބުން އެމީހުން ހޭލުންތެރިވެ، ޖަލުގައި ތިބޭއިރު ވަގުތު ބޭކާރު ކުރުމަށް ލިބޭ ފުރުޞަތު ހަނިވެއެވެ. އަދި އެމީހުންގެ ވިސްނުމަށާއި އަޚްލާޤަށް ހެޔޮބަދަލުތަކެއް އައިސް ކިޔެވުމަށް ޝައުގުވެރިކަން އިތުރުވެއެވެ.


Spain gai kulhuvaruge ehves harakaatheh feshun manaa kohfi\nސްޕެއިންގެ މައި ސަރުކާރުން، ނާންގަނީސް އެ ގައުމުގައި އެއްވެސް ކުޅިވަރު މުބާރާތެއް އަލުން ނުފަށަން ސްޕެއިނުން އެ ގައުމުގެ ފެޑްރޭޝަންތަކާއި ކުލަބުތަކަށް އަންގައިފި އެވެ.\nއިއްޔެ ސްޕެއިންގެ ސަރުކާރުން މިގޮތަށް އެންގީ، މިހާރު ފެތުރެމުންދާ ކޮވިޑް-19 ހާލަތު ސްޕެއިންގައި އިތުރަށް ގޯސްވާން ފެށުމުންނެވެ. ޔޫރަޕްގައި މި ވައިރަސް އެންމެ ބޮޑަށް ފެތުރެމުންދާ ދެ ގައުމަކީ އިޓަލީ އާއި ސްޕެއިނެވެ.\nކޮވިޑް-19 ބަލި ފެތުރެމުންދާ ރޭޓް ސްޕެއިގައި ވަނީ 27 ޕަސަންޓް މައްޗަށް ޖެހިފަ އެވެ. އިއްޔެގެ ނިޔަލަށް 440 އާ ގާތް ކުރާ އަދަކަށް ސްޕެއިންގައި ވަނީ މީހުން މަރުވެފަ އެވެ. މި މަހުގެ 16 ވަނަ ދުވަހުން ފެށިގެން އެ ގައުމު ވަނީ ލޮކް ޑޮއުން ކޮށްފަ އެވެ.\nސްޕެއިންގެ ބޮޑު ވަޒީރު ޕެޑްރޯ ސަންޗޭޒް އިއްޔެ އަންގާފައި ވަނީ، ލޮކްޑައުންގެ ފިޔަވަޅުތައް އިތުރަށް ހަރުކަށި ކުރުމަށެވެ. އަދި ލޮކޮޑައުންގެ ހާލަތު ކުޑަކޮށް ވެސް ދަށް ކުރެވޭނީ، މިއަންނަ މަހުގެ 11 ވަނަ ދުވަހުގެ ފަހުން ކަމަށް ވެސް ވަނީ އަންގާފަ އެވެ.\nސްޕެއިންގެ ލަލީގާ ވަނީ މީގެ ދެ ހަފުތާ ކުރިން ހުއްޓާލާފަ އެވެ. ލަލަީގާގައި ވާދަ ކުރާ ތިން ކުލަބެއްގެ ކުޅުންތެރިންނަށް ވައިރަހުގެ އަސަރު ކުރި އެވެ. ލަލީގާ އަލުން ފެށުމުގެ ގޮތުން ވީ އެންމެ އަވަހަކަށް އަލުން ޕްރެކްޓިސް ފެށޭތޯ ބެލުމަށް ލަލީގާގެ ރައީސް ހާވިއޭ ޓެބަސް ކުލަބުތަކަށް މިދިޔަ ހަފުތާގައި އެންގި އެވެ. ނަމަވެެސް މީހާތަނަށް ސްޕެއިންގެ ހާލަތު ރަނގަޅު ވެފައެއް ނުވެ އެވެ.\nސްޕެއިން ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް


Dhiraagu Fixed Broadband Internet Packagethakuge Allowance Ithurukohfi\nދިރާގު ހެޑް އޮފީސް--ފައިލް ފޮޓޯ\n1 ޖުލައި 20180ކޮމެންޓް\nދިރާގުގެ ފިކްސްޑް ބްރޯޑްބޭންޑް އިންޓަނެޓް ޕެކޭޖުތަކުގެ އެލަވަންސް އިތުރުކޮށްފި\nރާއްޖޭގައި އެންމެ ފުޅާ ދާއިރާއެއްގައި ޑިޖިޓަލް ހިދުމަތް ފޯރުކޮށްދެމުން އަންނަ ކުންފުނި، ދިރާގުން އެ ކުންފުނީގެ އެންމެ މަގުބޫލު ފިކްސްޑް ބްރޯޑްބޭންޑް ޕެކޭޖުތަކުގެ އެލަވަންސް އިތުރުކޮށްފިއެވެ. އޭގެ އިތުރން ދިރާގުން ވަނީ މުޅިން އާ ޕެކޭޖެއް ތައާރަފުކޮށްފައެވެ.\nދިރާގުން ބުނީ އެ ކުންފުނީގެ ފިކްސްޑް ބްރޯޑްބޭންޑް ޕެކޭޖުތަކުގެ ތެރެއިން އެންމެ މަގުބޫލު ޕެކޭޖުތަކުގެ އެލަވަންސް އިތުރު ކުރުމުން ކަސްޓަމަރުންގެ މަހުފީ އިތުރު ނުވެ އެ ޕެކޭޖަކަށް ލިބެންވާ އެލަވެންސް އިތުރުކޮށްފައިވާ ކަމަށެވެ.\n"ފިކްސްޑް ބްރޯޑްބޭންޑްގެ އެލަވަންސް ހުސްވާން ކައިރި ވުމުން އެސްއެމްއެސް އަކުން އަންގައި ދިނުމުގެ އިންތިޒާމު ވަނީ ކަސްޓަމަރުންނަށް ނުހަނު ލުއި ފަސޭހަ ވާނެ ފަދަ ގޮތަކަށް ހަމަޖައްސާފަ. އެގޮތުން އެސް އެމް އެސް ނޮޓިފިކޭޝަން ލިބޭ ގޮތް ހެއްދެވުމަށް ބްރޯޑްބޭންޑް ޔޫސޭޖް ޕޯޓަލް އަށް ލޮގިން ކުރައްވައިގެން ފަސޭހަކަމާއިއެކު އެކްޓިވޭޓް ކޮށްލެވޭނެ." ދިރާގުން ބުނެއެވެ.\nދިރާގުން ބުނީ އެ ޕޯޓަލް މެދުވެރިކޮށް ޔޫސޭޖް އެލަވަންސް ފަސޭހަކަމާއެކު މޮނިޓަރކޮށް ބެލެހެއްޓޭނެ ކަމަށާއި ދިރާގު މޯބައިލް އެޕް މެދުވެރިކޮށްވެސް އިންޓަނެޓް ޔޫސޭޖް ބެލޭނެ ކަމަށެވެ.\nފިކްސްޑް ބްރޯޑްބޭންޑް ޕެކޭޖު ތަކަށް އައި ހެޔޮ ބަދަލާއި ގުޅިގެން ފިކްސްޑް ބްރޯޑްބޭންޑް ގެ އެޑް އޮން ނުވަތަ ބޫސްޓަރ ތަކަށްވެސް ވަނީ ކުރި އެރުން ތަކެއް ގެނެސްފައި އެވެ. އެގޮތުން ހުރިހާ ބޫސްޓަރ އެއްގެ އެލަވަންސްވެސް ވަނީ އިތުރުކޮށްފައިއެވެ. އަދި ހަމަ އެއާއެކު، 900 ރުފިޔާ އަށް ލިބޭ 100 ޖީބީގެ ބޫސްޓަރ މިހާރު ލިބިގެން ދާނީ އެންމެ 790 ރުފިޔާ އަށެވެ. އެހެން ކަމުން މިހާރު ރާއްޖޭގައި އެންމެ ހެޔޮ އަގެގައި އެންމެ ގިނަ ޑޭޓާ އެލަވަނަސް ފޯރުކޮށްދޭ ނެޓްވޯކަކީ ދިރާގެވެ\nމީގެ އިތުރުން، އަލަށް ތައާރަފު ކުރި ޕެކޭޖަކީ 30 ޖީބީގެ އެލަވަންސް އަކާއި އެއްކޮށް 350 ރުފިޔާއަށް ފައިބަރ5އެމްބީޕީއެސްގެ ޕެކޭޖެކެވެ\nދިރާގު ފައިބަރ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ހަލުވި ސްޕީޑު، 100 އެމްބީޕީއެސް އަދި އެންމެ ބޮޑު އެލަވަންސްކަމުގައިވާ 1ޓީބީގެ ޕެކޭޖް އެކުލެވިގެންވާ ޚިދުމަތެވެ. ރާއްޖޭގެ އެންމެ ބޮޑު ފައިބަރ ބްރޯޑްބޭންޑް ނެޓްވޯކެއް ގާއިމު ކޮށްފައިވަނީ ދިރާގުންނެވެ. އަދި ދިރާގުން ދަނީ މުޅި ރާއްޖެއަށް ފައިބަރ ބްރޯޑްބޭންޑްގެ ހިދުމުތް ފުޅާ ކުރުމުގެ މަސައްކަތް ކުރަމުންނެވެ. އެގޮތުން 2016 ވަނަ އަހަރުން ފެށިގެން ދިރާގުން ވަނީ މާލެ، ވިލިމާލެ އަދި ހުޅުމާލޭގެ އިތުރުން ރާއްޖޭގެ 41 ރަށަކަށް ފައިބަރގެ ހިދުމަތް ފޯރުކޮށްދީފައެވެ. އެހެންކަމުން މިހާރު ރާއްޖޭގެ އާބާދީގެ 66 އިންސައްތައަށް ދިރާގު ފައިބަރ ހިދުމަތް ވަނީ ފޯރުކޮށްދީފައެވެ. އަދި ހަމަ އެއާއެކު، ދިރާގު އޭޑީއެސްއެލް ގެ ހިދުމަތް ރާއްޖޭގެ އާބާދީގެ ބޮޑެތި ހުރިހާ ރަށަކަށް ވަނީ ފޯރުކޮށްދީފައިއެވެ.


Vaahaka: Vanhanaa2(Episode 15) - Vaguthu\nވާހަކަ: ވަންހަނާ2- ފަނަރަވަނަބައި\nމެއި7ވަނަ ދުވަހު ގެނެސްދިން ބައި\nދަންވަރުގެ އެ ހަމަހިމޭން ވަގުތުގައި އެ ވާހަކަތައް އަޑު އަހާނެ މީހެއް ނެތެވެ. އޭނާއަށް ހިތްވަރުދިނުމުގެ ގޮތުން ބަހެއް ބުނެލާނެ މީހެއް ވެސް ނެތެވެ. އެންމެން ވެސް ތިބީ އެމީހެއްގެ ކޮޓަރިއަށް ވަދެ އަރާމު ނިންޖަކުން ނިދާލައިފައެވެ. ދީޕިކާ ފިޔަވައެވެ. ނަޒީލްގެ މައްސަލަ އަލުން ތަޙުޤީޤުކުރަން ފެށުމުން އޭނާ ރަށަށް ދާން ރޭވި ރޭވުން ޖެހުނީ މަޑު ޖައްސައިލާށެވެ. ފަސްދުވަސް ފާއިތުވެގެން ދިޔަ ފަހުން އޭނާއަށް ފުރުމުގެ ހުއްދަ ލިބުމުން އޭނާ މާދަމާ ފުރަން ތައްޔާރުވަނީއެވެ. ފޮށި ތައްޔާރުކޮށް އަވަދިވެގެން ނިދަން އަރައި އޮންނަތާ އެތައް އިރެއްވީއިރު ވެސް އޭނާއަށް ނިދޭގޮތެއް ނުވިއެވެ. އެހެން އޮއްވައި މީހެއްގެ މަޑު ގިސްލުމުގެ އަޑު އިވުމާއެކު އޭނާގެ މެޔަށް ފިނިވެގެން ދިޔައެވެ. ބިރުގަތެވެ. ކުއްލިއަކަށް ތެދުވެގެން ގޮސް މުޅި ކޮޓަރި ތެރެ ދިއްލައި އަޅައިލިއެވެ. އެނދު މަށްޗަށް އަރައި ކަނަކަށް ޖެހި މުޅިގައި ފޮރުވައިގެން ދޮރާ ދިމާއަށް ބަލަން އޭނާ އޮތެވެ. ރުއިމުގެ އަޑު މަޑެއް ނުވިއެވެ. ދީޕިކާ އެ އަޑަށް ސަމާލުވެގެން އޮތެވެ. ނަޒީލްގެ އަޑުހެން ދީޕިކާއަށް ހީވިއެވެ. އިރުކޮޅަކު އޮތުމަށްފަހު ތެދުވެގެން ގޮސް މަޑުމަޑުން ދޮރު ހުޅުވާލިއެވެ.\nޞަފިއްޔާގެ ކޮޓަރި ބުޑުގައި އުޑުފައި މައްޗައް އިށީނދެ އިނދެގެން ނަޒީލް ރޮނީއެވެ. މަންމަގެ ކިބައިން މަޢާފަށް އެދެނީއެވެ. ދީޕިކާ ދޮރުފަތް ދުރުކޮށް ބޮޑަށް ހުޅުވާލިއެވެ. ނަޒީލް ކޮޅަށް ތެދުވިއެވެ. ކަރުނަތައް ފޮހެމުން އޭނާ ހިނގައިގަތެވެ. މައްޗަށް އަރަންހުރި ސިޑިން ނަޒީލް އަރައިގެން ދިޔަ ތަން ދީޕިކާ ހުރީ ބަލާށެވެ. ދީޕިކާ އެ ގެއަށް އައި ބޭނުން ހާސިލުކުރުމުގެ ވިސްނުން އައީ އެ ހިސާބުންނެވެ. ދީޕިކާ ހުރިހާ ކޮޓަރިތަކެއް ކައިރިއަށް ގޮސް އެއްވެސް މީހަކު ހޭލާ އުޅޭތޯ ބަލައި، އެއްވެސް މީހެއްގެ ހިލަމެއް ވޭތޯ ވެސް ބެލިއެވެ. އެއައްފަހު އޭނާގެ ކޮޓަރި ތެރެއަށް ވަދެ ގޮދަޑި ހިއްލާލިއެވެ. ގޮދަޑި ދަށުގައި ރައްކާކޮށްފައި އޮތް ވަޅި ނަގައިގެން ހާމަފެންޑާއަށް ދާން އަވަސްވެގަތެވެ.\nނަޒީލް ހުރީ ހާމަފެންޑާގައެވެ. ރެއިލިންގައި އަތް އަޅުވައިލައިގެން ފުން ވިސްނުމެއްގައެވެ. އޭނާގެ ފަހަތުން ފާރަލަމުން މީހަކު އައިކަމެއް ވެސް އޭނާއަކަށް ނޭނގުނެވެ. ދީޕިކާ ނިކަން މަޑުމަޑުން ލަސް ފިޔަވަޅު ތަކެއް އަޅަމުން ނަޒީލްއާ ދިމާއަށް ދިޔައީ ފަހަތުން ކަރަށް ވަޅި ޖެހުމުގެ ނިޔަތުގައެވެ. އެވަގުތު އޭނާ ހުއްޓުން އެރިއެވެ. ފާރުކައިރީގައި އޮތް ފޭރާ ފެނުމާއެކު ދީޕިކާގެ ހިޔާލު މުޅިން ބަލަދުވިއެވެ. އޭނާ ދެން ނިންމީ އޭގެން ނަޒީލްގެ ބޮލުގައި ޖަހާ އެތަނުން ވައްޓާލާށެވެ. ނަޒީލް އަމިއްލައަށް އެތަނުން ފުންމާލައިގެން މަރުވީކަމަށް ދެއްކުމުގެ ބޭނުމުގައެވެ. އޭރުން މަރުގެ ތަހުޤީޤަކަށް ނުގޮސް މައްސަލަ ނިމިއްޖެ ކަމަށްވާނަމަ އޭގެން ވެސް ހުރިހާ މޮޅެއް ލިބޭނީ ދީޕިކާ އަށެވެ. ނަޒީލް އިސް އުފުލާ އުޑު މައްޗަށް ބަލާލިއެވެ. ކަޅު ވިލާތަކުން މުޅި ދުނިޔެ މަތި ވަނީ ބެދިފައެވެ. އެ އުޑު މަތިން އޭނާއަށް ސިފަވީ އޭނާގެ ވީރާނާވަމުންދާ ހަޔާތެވެ. އުންމީދެއް ނެތް އަނދިރި ހަޔާތެވެ. އުފާވެރިކަމާއި ހިތްހަމަޖެހުމަށް ހުރަސް އެޅިފައިވާ ކަނުކަމެވެ. އޭނާގެ ދެލޮލަށް ކަރުނަ ޖަމާވެގެން ދިޔަ ވަގުތު ލޯ މަރާ ބާރު ކޮށްލެވުނެވެ.\nނަޒީލް ފަހަތުގައި އަތުކޮޅަށް ފޭރާ ނަގައިގެން ހުރި ދީޕިކާ ފޭރާއިން ހޫނު ހަމަލާއެއް ނަޒީލްގެ ފުށްކިބައަށް އަމާޒުކޮށްލީ ހަމަ އެވަގުތުއެވެ. ނަޒީލްގެ ދެލޯ ބޮޑުވެގެން ދިޔައެވެ. މޫނުމަތިން ކުދިކޮކާ ބުރާލިއެވެ. ދުނިޔެ އެނބުރެމުންދާހެން ހީވުމާއެކު ފުށްކިބާގައި އަތް ޖައްސައިލެވުނެވެ. ދެވަނަ އެތި ފަހަރު އަމާޒުވީ އޭނާގެ ބުރަކަށްޓަށެވެ. އަނގައިން ނުކުމެގެން ދިޔަ ވޭނީ އާޚުގެ އަޑުތަކާއެކު އޭނާ ރެއިލިން މައްޗަށް ޖެހުނު ބާރު މިނުގައި، ޓައިލްސްތަކު މައްޗަށް އިދިފުށަށް ވެއްޓުނެވެ. ދީޕިކާ ދަތްކުނޑި ވިކާލިއެވެ. އޭނާ އުއްމީދުކުރީ ދެވަނަ އެތިފަހަރާއެކު ނަޒީލް ރެއިލިން މަތިން ތިރިއަށް ވެއްޓޭނެކަމަށެވެ. ބުރަކަށްޓަށް އަމާޒުކުރީ ވެސް އެ ބޭނުމުގައެވެ. އެނބުރެމުން ދިޔަ ދުނިޔެ ތެރެއިން ވިދާލި ވިދުވަރަކާއެކު ނަޒީލަށް ދީޕިކާގެ މޫނު ވަރަށް ސާފުކޮށް ފެނުނެވެ. ނަޒީލް އަނގަ ހުޅުވާލީ ހަޅޭއްލަވައި ގަންނަން ވެގެންނެވެ. ނަމަވެސް އޭނާގެ އަޑެއް ނުނިކުތެވެ. އެކަން ކާމިޔާބު ކުރާނެ ވަގުތެއް ވެސް އޭނާއަކަށް ނުލިބުނެވެ. ނިތްކުރިއަށް އަމާޒުވި ތިންވަނަ ހަމަލާއާއެކު ނަޒީލްގެ ހޭވެރިކަން ގެއްލިއްޖެއެވެ.\nލެއިން ތަތްތެޅި މާ ނޭވާ ލެވިލެވި ހުރި ދީޕިކާގެ ތުންފަތް މައްޗަށް ވިހަ ހިނިތުންވުމެއް ވެރިވެގެން ދިޔައެވެ. އޭނާ ގުދުވެލަމުން ފޭރާ އެއްފަރާތެއްގައި ބާއްވާ ނަޒީލްގެ މޫނުގެ ދެފަރާތުގައި ހިފާ ތަޅުވާލިއެވެ. ނަޒީލްގެ އެއްވެސް ހަރަކާތެއް ނެތެވެ. ނަޒީލްގެ ބޮލުން އޮހޮރެމުން ދިޔަ ލޭފެނި ދީޕިކާ ހާސްވާ ގޮތްވިއެވެ. އެތަނުގައި މާ ގިނައިރު އޭނާ ބާއްވާފިނަމަ ސާފުކުރަން އުދަގޫ ވާ ވަރަށް މުޅި ތަނަށް ލޭތައް ފެތުރިދާނެތީއެވެ. ދީޕިކާ ވަރަށް މަސައްކަތުން ނަޒީލް އަތުލަފިކޮށްގެން ރެއިލިން މަތީ ބަނޑުއަތަށް ބާއްވައިލިއެވެ. އަދި ނަޒީލްގެ ފައިކޮޅުގައި ހިފައި އުފުއްލާލަމުން ތިރިއަށް ވައްޓައިލިއެވެ. ކަނު އަނދިރީގެ ތެރެއިން ނަޒީލް ވެއްޓި ޖެހުނުތަން ނުފެނުނެއް ކަމަކު ދީޕިކާއަށް އޭނާ ޖެހުނު އަޑު އިވުނެވެ. އެވަގުތު ހިތަށް ލިބުނީ އުފާވެރިކަމެވެ. ބަޔާންކުރަން ދަތި ފިނިކަމެކެވެ. ދީޕިކާ އޭނާ ލައިގެން ހުރި ހައުސްކޯޓުގެ ފަސް ބައިން ފޭރާ ފޮހެލުމަށް ފަހު ކަޅުހަމުގެ ބިއްދޮށަށްލިއެވެ. އެއަށްފަހު މުޅި ތަނަށް ފެންޖަހައި ބުލީޗު އަޅައިގެން ފިހިގަނޑެއްގެ އެހީގައި އެތަނަށް ފެރުތިފައި ހުރި ލޭތައް ދޮވުނެވެ. އެހިސާބަށް ދިޔައިރު ކުޑަކޮށް ވާރޭ ކަނި ޖަހަން ފަށައިފިއެވެ. ބޯކޮށް ވާރޭ ވެހޭނެކަމުގެ އުންމީދުގައި ދެން އިތުރަށް އެތަން ދޮވުމުގެ ބޭނުމެއް ނެތް ކަމަށް ނިންމައި، ދީޕިކާ ދޮވެއްޗަށް ވަދެ ލައިގެން ހުރި ހެދުން ދޮވެލިއެވެ. ނަޒީލްގެ ހަށިގަނޑު ފެނުމުގެ ކުރިން ދީޕިކާއަށް ރަށުން ބޭރަށް ދެވޭނެކަމަށް އޭނާ ހީކުރިއެވެ. ނަމަވެސް އެ ރޭވުން ނާކާމިޔާބުވީ ނަޒީލް ލިޔުނު ސިޓީތަކުގެ ސަބަބުންނެވެ.\nދީޕިކާއަށް ފޯނު ކުރުމުގެ ހުއްދަ ލިބުނީ ކަންކުރި ގޮތް ފައިރޫޒަށް ވަރަށް ތަފްސީލުކޮށް ކިޔައި ދިނުމުންނެވެ. އޭނާ މަންމައަށް ގުޅާލިއެވެ. މަންމަގެ އަޑުޖެހުމާއެކު ދީޕިކާއަށް ރޮވިއްޖެއެވެ. އޭރު އޭނާގެ މަންމަ ވެސް ގިސްލާ އަޑުއިވެއެވެ. ދީޕިކާ ހައްޔަރުކުރެވުނުކަން ޚަބަރުން އެނގުނީ ކަމުގައި އޭނާ ހީކުރިއެވެ. އެހެނަސް އެއީ ކުށް ހީއެއްކަން އެނގުނީ މަންމަ ދެން ބުނި ޖުމްލައަކުންނެވެ.\n"ދަރިފުޅާ ޕީހޫ މަރުވެއްޖެ." މަންމަ ހިންދީ ބަހުން ބުނެލިއެވެ. މަންމަ އިތުރު ތަފުސީލު ދެމުން ބުނީ އިބްރީސްގެ އާއިލާ ކިބައިން ސަލާމަތްކުރަން ސިހުރުހެދުމުގެ ތެރޭގައި ޕީހޫގެ ފުރާނަ ދިޔައީކަމުގައެވެ. އެ ޚަބަރު އިވިފައި ދީޕިކާގެ ހެޔަށް ގޮތްވިއެވެ. އަނބުރާ ގަނެގެން ހުރިތަނަށް ދެމުނެވެ.\nބާބު 16 - އިސްތިރި\nމައިންބަފައިންގެ ދުނިޔޭގައި ޞަފިއްޔާއަށް ލިބުނު މުސްކުޅި ގެއަށް އޭނާ ދިޔައެވެ. އެއީ ސަފީނާ ދުނިޔޭގައި ވެސް އެމީހުން އުޅުނު ގެއެވެ. އެ ގޯތީގެ ހަތަރު ފާރުން އެތެރެވުމާއެކު މާޒީގެ އެކި ހަނދާންތައް ހަފަރާތުން އައިސް އޭނާ ވަށައިލިއެވެ. އިލްހާމްއާއެކު ލޯބިން އެކުގައި އުޅުނު އެ ދުވަސްތަކެވެ. އޭނާއާ ބައްދަލުކުރަން އައިސް ދޮރާށި ބުޑުގައި ހުރެގެން އިލްހާމް ތުމުން ފުމެ އުޅުނު ދުވަސްތަކެވެ. ލޯތަކަށް ސިއްރުން އިލްހާމް އެ ގެޔަށް ވައްދައިގެން ޒުވާން ދުވަސްވަރު ޖެހި ސަކަރާތްތަކެވެ. އެ ހަނދާންތައް އާވުމާއެކު އޭނާ ހިތަށް އަސްލު އުނދަގޫވާންޖެހޭ ވަރަކަށް އުދަނގުލެއް ނުވިއެވެ. މިއަދު އެ ހިތުގައި އިލްހާމްގެ މައްޗަށް އޮތް ލޯބި އެކީއެކަށް ފުހެވިގެން ގޮސްފައިވާ ކަހަލައެވެ.\nއާދައިގެ ގޮތަކަށް ހަދާފައި ހުރި އެ ގެއަށް ޞަފިއްޔާ ވަނެވެ. އެޔާއެކު ކުރިމަތިން ސަފީނާގެ ކޮޓަރި ފެނުމާއެކު އޭނާ ހުއްޓުން އެރިއެވެ. ކޮއްކޮ ދުނިޔޭގައި އިލްހާމްގެ ބޮލުގައި އެޅުވި އިލްޒާމުގެ މަތިން އޭނާ ހަނދާންވިއެވެ. ސަފީނާ އެދުވަހު ދެއްކީ ތެދު ވާހަކަތަކެއް ހެއްޔެވެ؟ ޞަފީނާ ބަނޑުބޮޑު ވީ ހަމަ އިލްހާމްގެ ދަރިއަކަށް ހެއްޔެވެ؟ އަދި އޭނާގެ މަރުގެ ފަހަތުގައި ވެސް ހުރީ ނިހާ އެބުނާ ފަދައިން އިލްހާމް ހެއްޔެވެ؟ މިއަދު ޞަފިއްޔާގެ ހިތުގައި އެ ހުރިހާ ސުވާލެއް އުފެދިއްޖެއެވެ. ކުޑަ އަންހެން ކުއްޖަކާ ބެހެނު މީހަކު ކޮންމެފަދަ ފާފައަކަށް އަރައިގަންނާކަށް ވެސް ޖެހިލުމެއް ނުވާނެއެވެ. ޞަފިއްޔާ ކުރަމުން ދިޔަ ހިޔާލުގެ ވާފަށް ކަނޑައިގެން ދިޔައީ މީހަކު ސަލާން ގޮވާލި އަޑަށެވެ.\nޞަފިއްޔާ އެނބުރިފައި ބަލާލިއިރު ރޫނާއެވެ.\n"ނިކް ބުނީ ޞަފިއްޔައްތަ މިގޭގައޭ." ރޫނާ ބުންޏެވެ. "މި އައީ މި ފޮތް ހަވާލުކުރަން ވެގެން."\nޞަފިއްޔާ ހިނިތުންވެލަމުން ފޮތުގައި ހިފިއެވެ. އެ ފޮތުގެ ބަނޑޭރިގަނޑަށް ނަޒަރު ހިންގައިލެވުނެވެ. "ތަފާތު ސިހުރުގެ ޢަލާމާތްތައް" ބޮޑު އަކުރުން ނޫ ކުލައިން ޖަހައިފައި އޮތެވެ.\n"ޝުކުރިއްޔާ." ޞަފިއްޔާ ބުނެލިއެވެ.\n"ފޮތް ރަނގަޅަށް ކިޔާލާފަ އަހަރެންނަށް ގުޅާލާ. އޭރުން އިންޝާﷲ އަންނާނަން." ރޫނާ ނުކުމެން ދިޔައީ ޞަފިއްޔާ ގާތުގައި ހިތްވަރު ކުރުމަށް ބުނުމަށްފަހުއެވެ.\nއިލްހާމް އިނީ ފުން ވިސްނުމެއްގައެވެ. އޭނާގެ ދިރިއުޅުމަށް ވަމުންދާ ގޮތް ފެނި ދުނިޔެއިން މޮޔަވާވަރު ވެއްޖެއެވެ. ފަހަރަކު މީހަކު އޭނާގެ ދިރިއުޅުމުން ދުރަށް ދަނީއެވެ. ފުރަތަމަ ނަޒީލްއެވެ. ދެން ޞަފިއްޔާއެވެ. ނިކާލް އެނބުރި ގެއަށް އައި ނަމަވެސް އޭނާއަކީ މިހާރު އިލްހާމަށް ނެތް މީހެއް ފަދައެވެ. މިއަދު އޭނާއަށް ދިފާޢުގައި ދެއްކޭނެ ވާހަކައެއް ނެތެވެ. ދީޕިކާގެ ދަރިއަކަށް ދެރަ އިހާނެތި ގޮތެއް ނުހަދަމޭ ބުންޏަސް މިއަދަކު އެބަހަށް އިތުބާރު ކުރާނެ މީހަކު މި ދުނިޔެ މައްޗަކު ނެތެވެ. އޭނާއަށް އެންމެ ހެޔޮއެދުނު ލޯބިވާ ދަރިފުޅު ވެސް މިއަދު އެވަނީ އެނބުރި އައުމެއް ނެތް ދުނިޔޭގައެވެ.\nނަޒީލް މަތިން ހަނދާންވުމުން އޭނާއަށް ރޮވޭ ގޮތްވިއެވެ. އެ ދަރިފުޅު ވެސް ގެއްލިގެން އެ ދިޔައީ އޭނާ ކުރި ކުށެށްގެ ސަބަބުންނެވެ. އެވަރުން ވެސް އޭނާއަށް ފެނުނީ ދީޕިކާގެ ކުށެވެ. އަމިއްލަ ކުށް ޤަބޫލެއް ނުކުރެއެވެ. އޭނާ ދެކޭ ގޮތުގައި ދީޕިކާ ހިފި ބަދަލު އޭނާއަށް ހައްޤެއް ނޫނެވެ. އެހެނަސް ދީޕިކާ އެ ހިފީ ފިސާރި ވަރުގަދަ ބަދަލެކެވެ. ދުވަހަކު ވެސް ހިތުން ފޮހެވިގެން ނުދާވަރުގެ ބަދަލެކެވެ. އޭނާގެ ދިރިއުޅުމަށް ވަރުގަދަ ޒަލްޒަލާއެއް ގެނެސް މުޅި ހަޔާތް ބަރުބާދުކޮށް ލައިފިއެވެ. އޭނާގެ ނަފުސުގެ މައްޗަށް ރުޅިވެރިކަން އިސްވެ ނަފުރަތުގެ އަލިފާން މުޅި ހަށިގަނޑު ތެރޭގައި ރޯވެގަތެވެ. އިބްރާހީމްބެއާ ދޭތެރޭ ވެސް އޭނާގެ ހިތް ގޯސްވިއެވެ. ހަޤީޤަތް އެނގިހުރެ ބުނެ ނުދިނީތީއެވެ. އޭނާގެ އަންހެންދަރިއަކީ ދީޕިކާގެ މާމަ ދަރިކަން ކުރިން ބުނިނަމަ ސަމާލުވެވުނީހެވެ. އޭނާ ހިތްހަމަނުޖެހިފައި ހުރެ އިބްރާހީމްބެއަށް ގުޅާލިއެވެ.\n"ހަލޯ. މިވަގުތު ވަރަށް އަވަދިނެތި މިއުޅެނީ." ފޯނު ނެގިގޮތަށް އިބްރާހީމްބެ ބުންޏެވެ. "ކަސްޓަމަރެއް އައިސްގެން. މިވަގުތު ސައިބޯން ދެވޭކަށް ނެތް. ދެން މިރޭ ބައްދަލުކޮށްލާނީ ދޯ."\nއިބްރާހީމްބެ ހީކުރީ އާދައިގެ މަތިން ސަޔަށް ދަޢުވަތު ދިނުމަށް އިލްހާމް ގުޅީ ކަމަށެވެ. އިލްހާމް ބޭނުންވީ ހަޅޭލަވައިގަންނާށެވެ.\n"ކީއްވެ ނުބުނީ؟" އިލްހާމް ރުޅި ކޮންޓްރޯލްކުރަމުން އެހިއެވެ. "ކީއްވެގެން މަގޭ އަންހެންދަރީގެ މާމަ މިގޭ ހަތަރުފާރު އެތެރޭގައި ހުރި އިރު ނުބުނީ؟"\nއިބްރާހީމްބެ ހީނލި އަޑުއިވުނެވެ. އިލްހާމްގެ ލޭތައް ކެކިގަތެވެ.\n"މަގޭ ކައިރީގަ ކާކުތޯ އެހިންތަ؟" އިބްރާހީމްބެ ވަރަށް ހަމަޖެހިފައި ޖަވާބުދިނެވެ. "މަ އޭރު ބޭނުންވި އެވާހަކަ ބުނެލަން ވެސް. އެކަމަކު ހިތަށް އެރީ ދެމީހުން އެކުގައި ކޮށްފައި ހުންނަ ފާފަތަކުގެ ވާހަކަ ދައްކާކަށް ނުވާނޭ. ކޮންމެ ކަމެއްގަ ވެސް ބެދެނީ މަ ވިއްޔާ. ކަލޭ ކޮންމެސް މޮޅު ގޮތެއް ހަދައިގެން ކަމުން ރެކޭނެ. ފަހުން ހިތަށް އެރީ އަމިއްލަ ކަރަށް މަޅިއެއް ފެއްތުމުގެ ބޭނުމެއް ނެތޭ. އެހެންވީމަ އެކަން ސިއްރެއް ގޮތުގައި ބޭއްވީ. ހޫމް. ތިޔެއް ނޫނެ. ކިހިނެއް އެނގުނީ؟"\nއިލްހާމް ފޯނު ކަނޑައިލީއެވެ. އިބްރާހީމްބެއާ އެ ވާހަކަ ދައްކައިގެން ބުނަން ބޭނުން ނޫން އެއްޗެއް ދުލުކުރިޔަށް އައިސް ދާނެ ކަމުގެ ބިރަށެވެ. އޭރުން އެދެމީހުންގެ ދެމެދުގައި އާބާދުވަމުން އަންނަ އެކުވެރިކަމަށް ބުރުއަރާފާނެއެވެ. މި ދަނޑިވަޅުގައި އެހެންވާކަށް އިލްހާމް ބޭނުމެއްނޫނެވެ. މި ވަގުތު އިބްރާހީމްބެގެ އެހީތެރިކަން އޭނާ ނިހާޔަތަށް ބޭނުންވެއެވެ. މިހާރު އޭނާގެ ދިރިއުޅުމުގައި ހުރި ނުތަނަވަސްކަން ފިލުވާލެވޭނީ އިބްރާހީމްގެ އެހީތެރިކަން ލިބިގެންނެވެ.\n"ބިމަށް ތުން ހަރައިގެން ތީނި ކޮންކަމަކާ ފުއްޕާފަތަ؟" ނިހާގެ އަޑު އިވުނެވެ. އިލްހާމް ދެލޯ ވަށްކޮށްލަމުން ބަލައިލިއެވެ.\n"އަންމާ. ބިރުގަނެއްޖެ." މޭ މަތީ އަތް ޖައްސައިލަމުން ނިހާ ފަހަތަށް ޖެހިލިއެވެ. އަދި ކުޑަކޮށް ހީނލިއެވެ.\n"ކޮންހާ ވައްތަރެއް ޖައްސާކަށް." އިލްހާމް ރުޅިއައިސްފައި ބުންޏެވެ. "މަ ނޫޅެން ކަލެޔާ ސަމާސާކުރާކަށް. މިތަނުން ރައްކާވޭ."\n"އަދިވެސް އެއްޗެއް ވިސްނޭކަށް ނޫޅޭތަ؟" އިލްހާމް އިތުރަށް ރުޅި އަރުވާލުމުގެ ޝަޢުޤުގައި ނިހާ ބުންޏެވެ. "ކަލޭ ކުރި ފާފައަކުން ނަޒީލްގެ ދިރިއުޅުމުގައި ސިއްކަ ޖެހިގެން އެދިޔައީ. ދެން ހުރީ ނިކާލް. އޭނަގެ ހަޔާތް ވެސް ބަރުބާދުވެގެން ދާނީ ހަމަ އެ ކަހަލަ ފާފައެއްގެ ބަދަލުގައި ކަންނޭނގެ."\n"ކަލޭ ނިކާލްއާ ހެދި ތިވަރަށް ހޭބަލިވެފަ ހުރެގެން އޭނައަށް ގެއްލުމެއް ނުދޭނެ." އިލްހާމް އެއްމިޔަކަނުން ހީނލިއެވެ. "ކަލެއަށް ހިތާވާން ވެސް ލޯބިވާން ވެސް އެނގުނީ ހަމަ މަގޭ ދަރިޔާވިއްޔާ. މިހާރު ތިހިރީ އަރާ ހިކިތަނުގަ."\nނިހާއަށް މަލާމާތް ކުރުމުގެ ގޮތުން އިލްހާމް ހީނގަތެވެ.\n"މަށަށް ކަލޭ ނޭނގިގެނެން ނޫޅެމޭ. މަ ކުރިކަމެއްގެ ބަދަލު ކަލޭ ހިފާނީ ސީދާ މަގޭ ކައިރިން. ނިކާލޭ ކިޔާފަ އައިސް އަނގަ އަރުވާއިރު ތިމާ ހުންނަނީ ހޭބަލިވެފަ ކަމެއް ނޭނގެ."އިލްހާމް ބުނެލިއެވެ.\n"އައްދޭ. ކަލޭގެ ދަރިއެކޭ؟ ކަލޭ ފެނުނީމަ ދުރަށް ދުއްވައި ގަންނަ ދަރިތަ؟" ނިހާ ވެސް ޖަހާލީ ހިނިގަނޑެކެވެ. "ވަރަށް ވޭ ދޯ ދަރިފުޅު ވެގެން އުޅޭހިތް؟ އެކަމު ނިކާލް ބުނީ ނުތެޅެމޯ. މިހާރު ތިހިރީ ރަނގަޅަށް ވެސް ބާކީވެފަ. ދެން ތި ބުނި ވާހަކަ. މަގޭ ބަދަލު ދޯ؟ ރަނގަޅު ވާހަކަ އެއް. އެ ދުވަސް އަންނާނެ. އެ ވަގުތެއް، އެ ދުވަހެއް، އެ ހާލަތެއް ބުނަން އަދި ތަންކޮޅެއް އަވަސް. އެކަމު ތައްޔާރަށް ހުންނައްޗޭ. މި ނިހާ ވިހަލާނެ އިރެއް ހަމަ ނޭނގޭނެ. ވިސްނާގެން އުޅޭތި. އެދުވަހުން މިއަދު ތިވީ ބޭޒާރަށްވުރެ ބޮޑަށް ކަލޭ ބޭޒާރުވެ، ފަޟީޙަތްވެގެންދާނެ."\nނިހާ އިންޒާރެއްދީފައި މަލާމާތްކުރުމުގެ ގޮތުން ހިނިގަނޑެއް ޖަހައިލިއެވެ. އިލްހާމް އިތުރަށް އެންމެ ލަފުޒެއް ވެސް ނުބުންޏެވެ. ނިހާ އޭނާގެ ކަރުގައި ހިފުމުގެ ކުރިން ނިހާގެ ދުވަސް ދުއްވާލަން އޭނާ ވަނީ މާ ކުރިންސުރެ ނިންމާފައެވެ. ފައިރޫޒާ ނިހާގެ ކާވެނި ނުކުރެވުނަސް ފަރުވާލެއް ނެތެވެ. ނިހާއާ ނިކާލްގެ ގުޅުން މިހާރު އޮތް ފައްތަރަށް ބަލާފައި އެ ދެމީހުން ކާވެނީގެ ހަރުފަތް ވެސް ގިރާކުރާނެކަން އިލްހާމަށް އެނގެއެވެ. ކޮންމެ ގޮތަކަށް ކަންތައްވެގެން ދިޔަ ނަމަވެސް ނިކާލާއި ނިހާގެ ކާވެނި ވިޔަ ނުދިނުމަށް ކުރެވެން ހުރި ހުރިހާ ކަމެއް އޭނާ ކުރާނެއެވެ.\nޞަފިއްޔާ ގެއިން ނުކުމެގެން ދިޔަ ފަހުން ގޭތެރޭގެ ކަންކަމާއި ހަވާލުވީ ނިހާއެވެ. އިންޝާ ގިނަ ވަގުތު އޮންނަނީ ކޮޓަރީގައެވެ. ނިކާލް ވެސް އިލްހާމް ގޭގައި އުޅެންޏާ ކޮޓަރިއަކުން ނުނުކުމެއެވެ. އޭނާ މިހާރު ބައްޕަ ފެންނަ ހިސާބަށް ދާން ވެސް ބޭނުން ނުވަނީއެވެ. އަމިއްލަ އިޚްތިޔާރު އޮތް ކަމެއްނަމަ އެ ގެއިން ނުކުމެގެން ދާން ވެސް އޭނާ ބޭނުންވެއެވެ. ނަމަވެސް މި ވަގުތު މަންމަ ކައިރިއަށް ގޮސް އުދަނގޫ ނުކުރުމަށް އޭނާ ވަނީ ނިންމާފައެވެ. ފައިސާގެ ދަތިކަން ވެސް ކުރިމަތިވާނެތީ އާއެކު، މި ވަގުތު ބައްޕަގެ ހިޔާވަހިކަމުގައި އުޅެން އޭނާއަށް މަޖުބޫރެވެ. އަމިއްލަ ފައި މައްޗަށް ތެދުވަން ވެސް އޭނާ ވިސްނިއެވެ. ވަޒީފާއެއް ހޯދައިގެން ނިހާއާ އިނދެގެން މަންމައާއެކު ދިރިއުޅެން އެގެޔަށް ބަދަލުވުމަށް އޭނާ މިހާރު ވަނީ އަޒުމު ކަނޑައަޅާފައެވެ.\nނިކާލް އެގޮތަށް ނިންމި ވާހަކަ ބުނުމުން ނިހާ އެކަމަށް ތާޢީދުކުރިއެވެ. ކޮންމެ ގޮތެއް ވިޔަސް އެ ދެމީހުންގެ ކާވެންޏަށް އިލްހާމް ޤަބޫލެއް ނުވާނެއެވެ. ނުޤަބޫލުގައި ކާވެނިކޮށްފިނަމަ އެ ގެއިން ނުކުންނަން ޖެހޭނެއެވެ. އޭގެ ކުރިން ނިކާލް ވެސް ހަރުދަނާ މީހަކަށް ވާންޖެހޭކަން ޚުދު ނިހާ ވެސް ޤަބޫލުކުރިއެވެ. ހަމައެކަނި އޭނާއަށް ލިބޭ އެއްޗަކުން ދިރިއުޅުމުގެ ކަންކަން ހަމަޖެއްސުމަކީ ދަތިކަމަކަށްވާނެތީއާ ވެސް އެކުއެވެ.\n"ފައިރޫޒަށް މިހާރު ކިހިނެއް ހެދީ؟" ނިކާލްގެ ހަނދާނަށް އައިސްގެން އެހިއެވެ. އެމީހުން ވާހަކަ ދައްކަން ތިބީ ނިހާގެ ކޮޓަރީގައެވެ.\n"ނަޒީލްގެ މަރަށްފަހު ފައިރޫޒު އަދި ކާވެނީގެ ވާހަކަ ނުދައްކާ." ނިހާ ޖަވާބު ދިނެވެ.\n"މަ ބުނި ވާހަކަ ހަނދާން އެބަހުރި ދޯ؟ ތީ ނިހާ ބޮލުގަ އެޅިފަ އޮތް ޒިންމާއެއް. ނިހާ ޖެހޭނީ ތި ހަޤީޤަތް ހާމަކުރަން." ނިކާލް ކުރީގެ ހަނދާނެއް އާކޮށްދިނެވެ. ނިހާ މާޔޫސްވިއެވެ. އެކަމުގެ ތެރެއަށް ނިކާލް ވަންނަން ބޭނުން ނުވާ ސަބަބެއް ނިހާއަކަށް ނުވިސްނެއެވެ.\n"ދެން ނިކް. ބުނެދޭންވީނު." ނިހާ އެނދުން ތެދުވެލަމުން ބުންޏެވެ. ނިކާލް ނިހާގެ އަތުގައި ހިފައި ދަމައިގަތެވެ. ނިހާ އައިސް ވެއްޓުނީ ނިކާލްގެ އުނގަށެވެ. އޭނާ ނިހާގެ ގައިގާ ދެއަތުން ބާރަށް ބައްދައިލަމުން ކޮނޑުގައި ދަތްދޮޅި އަޅުވާލިއެވެ.\n"ޝަރުތެއްގެ މަތިން." ނިކާލް ހެވިފައި އިނދެ ބުންޏެވެ.\n"ކޮން ޝަރުތެއް." ނިކާލްގެ ރާގު ހުރި ގޮތުން ވެސް ލަފާ ކަމަކު ނުކިޔާނެކަން ނިހާއަށް އެނގުނެވެ.\n"މި ހެދުން ބާލަންވީނު." ނިހާ ލައިގެން ހުރި ހެދުމުގެ ކޮނޑުގައި ދަތް އަޅާ ދަމާލަމުން ނިކާލް ބުނެލިއެވެ.\n"ޗީޑި. އިބިލީސް ގަނޑާ. ދޫކޮށްލަންވީ. ދުރަށްދޭ." ނިހާގެ ދެލޯ ބޮޑުވެގެން ދިޔަ ހިނދު ނިކާލްގެ އުނގުން ތެދުވަން ތެޅިގަތެވެ. ނަމަވެސް ނިކާލް އިނީ އެކަމަށް ނިކަން ހުށިޔާރުވެގެންނެވެ. ދެއަތުން ވަރުގަދައަށް ނިހާ ހައްޔަރު ކޮށްލައިގެންނެވެ. ނިހާ ތެދުވަން ގަދަ ހަދާލުމުން ނިކާލް ކޮށްލިކަމަކުން އޭނާ ވެސް ހިމޭންކަން އިޙުތިޔާރުކޮށް އެކަމަށް އިޖާބަދިނެވެ. ދެމީހުން މަސްތުގެ ކަނޑަކަށް ގެނބިގެން ދިޔައިރު ދޮރު ހުޅުވިގެން ދިޔަކަން ވެސް އެމީހުންނަށް ނޭނގުނެވެ.\nފައިރޫޒަށް ފެނުނު މަންޒަރުން ވަރުގަދަ ބިންހެލުމެއް އައި ކަހަލައެވެ. އުސްތަނަކުން ތިރިޔަށް ވެއްޓެމުން ދިޔަކަހަލަ އިޙްސާސެއް ކުރެވުނުއިރު ހިތުގައި މީހަކު ވަކި ދަމާލި ކަހަލައެވެ. އޭނާގެ އަނގައިން އާޚުގެ އަޑު ބޭރުވެގެން ދިޔަ ވަގުތު ރިއްސަމުން ދިޔަ ހިތްމަތީގައި އަތް ޖައްސައިލެވުނެވެ. އެ ވަގުތު ނިހާއަށް ދޮރާއި ދިމާއަށް ބަލާލެވުމާއެކު ތެޅިފޮޅެގަނެވުނެވެ. ފައިރޫޒް ފެނި އެ ދެމީހުންނަށް ކުއްލިއަކަށް ދުރަށް ޖެހިލެވުނުއިރު ވެސް ފައިރޫޒްގެ ދެލޯ ހުރީ މުދުނުގައެވެ.\nނިހާގެ މުޅި މޫނު އެކީ ރަތްވެގެން ދިޔައެވެ. ފައިރޫޒަށް ބަލަން ނުކެރިގެން ތުންފަތުގައި ބާރަށް ދަތް އަޅާލެވުނެވެ. އިސްޖަހައި ލެވުނެވެ. ނިކާލް ވެސް ހުރީ ލަދުގަނެފައެވެ. އެފަދަ ގޮތަކަށް އެމީހުންގެ ސިއްރު ބޭޒާރުވުމުން ފައިރޫޒަށް ދެން ވާނެ ގޮތަކާމެދު ނިހާއަށް ވިސްނައިލެވުނެވެ. ނިހާއަށް ފައިރޫޒްއާ ހަތަރު ކަޅި ހަމަކުރަން ވެސް ދެނެއް ނުކެރޭނެއެވެ.\n"ފައިރޫ. ސޮރީ." ނިކާލް ލަދުކަނޑާލައިފައި ވާހަކަ ދެއްކިއެވެ. "އަހަރުމެން ކުރިން ވެސް ބުނަން އުޅުނިން. ނިހާ ބޭނުމެއްނުވޭ ފައިރޫޒްއާ އިންނާކަށް. މަންމަމެން ބުނީމަ ނިހާއަށް ދެކޮޅު ހަދަން ނުކެރިގެން އާނބަސް ބުނީ. އަހަރުމެން އެކަކު އަނެކަކު ދެކެ."\nނިކާލަށް ބުނެވުނީ އެ ހިސާބަށެވެ. ފައިރޫޒް އިސް ޖަހައިގެން ހުރެ އަތް ހިއްލައިލަމުން އިޝާރާތް ކުރީ ހުއްޓައިލުމަށެވެ. އޭނާއަށް އެ ވާހަކަތައް އަޑުއަހާކަށް ފަސޭހައެއް ނޫނެވެ. މިހާރު ވެސް އޭނާއަށް ކިރިޔާ ކޮޅަށް ހުރެވޭކަމެވެ. އޭނާ އެހާ ބަލިކަށިވެ ނާޒުކު ފައްތަރެއްގައި ހުއްޓައި އެދެމީހުން އެކަކު އަނެކަކުދެކެ ލޯބިވާކަމުގެ އިއުތިރާފުތައް އަޑު އަހާނެ ހިތްވަރެއް އޭނާގެ ގަޔަކު ނެތެވެ. އެ ހަޤީޤަތް ޤަބޫލުކުރާ ހިތެއް ވެސް ނެތެވެ. ހުވަފެނަކަށް ވާނެ ނަމައޭ ވެސް އޭނާގެ ހިތަށް އެރިއެވެ. އެހެނަސް އެ ހިތުގައި ކިތަންމެ ވޭނެއް އެޅިއެއް ކަމަކު އެ ހަޤީޤަތް ޤަބޫލުކުރުން ނޫން އެހެން ގޮތެއް ނެތްކަން ވެސް އޭނާއަށް އެނގެއެވެ. ކުރިން ވެސް ނިކާލާއި ނިހާގެ ގާތްކަން ފެނި ފައިރޫޒްގެ ހިތުގައި ޝައްކު އުފެދުނެވެ. ނިހާއަށް ކުރެވުނު އިތުބާރެއްގެ ބޮޑުކަމުން އެފަދަ ޝަކުވާއެއް އޭނާ ނުކުރީއެވެ. ދެބެންގެ ދެދަރިންނަށް ވީތީ ދެބެންގެ ދެމެދުގައި އޮންނަ ކަހަލަ ލޯތްބެއް ކަމަށް ފައިރޫޒަށް ހީކުރެވުނީއެވެ. ނަމަވެސް މިއަދު އެ ދެމީހުން އެކަކު އަނެކަކުގެ އަރިއަހުން މަސްތީ އުފާ ލިބިގަންނަމުން ދިޔަ މަންޒަރު ފެނި އޭނާއަށް އެއީ ކޮންކަހަލަ ގާތް ކަމެއްކަން ކަށަވަރު ކުރެވިއްޖެއެވެ. ކުރެވުނު ހީތަށް ހަޤީޤަތަކަށް ވެއްޖެއެވެ. ނިހާއާއެކު ލޯބިން ދިރިއުޅުމަށް ދުށް ހުވަފެން ބިލާހަކަށްވެއްޖެއެވެ.\n"ނިހާ އެންމެ ފަހަރަކު ވެސް ބުނި ނަމަ." މާޔޫސީ ރާގެއްގައި ފައިރޫޒް ބުންޏެވެ. "ނިހާގެ އުފަލަކީ ތީ ކަން އެނގުނުނަމަ ހިތުން ރުހުމުން ދޫކޮށްލީ މުހޭ. މިހާ ބޮޑު އޮޅުވާލުމެއްގައި އަހަރެން ކަނު އަނދިރީގަ ބެހެއްޓީ ކީއްވެ؟"\nފައިރޫޒްގެ އަޑުގައި ވި ހިތްދަތިކަން ނިހާއަށާއި ނިކާލަށް ވެސް އިހުސާސް ކުރެވުނެވެ. ނިހާ އަމިއްލަ ނަފުސު ކުށްވެރިކުރިއެވެ. އޭނާއަށް އިސްއުފުލާ ފައިރޫޒަށް ބަލައިލާނެ ހިތްވަރު ވެސް ނުލިބުނެވެ.\n"ވަރަށް ބާއްޖަވެރި ހަޔާތަކަށް އެދެން." ފައިރޫޒް ހިނގައިގަތެވެ. އިތުރަށް އެތަނުގައި މަޑުކޮށްގެން ވާހަކަދައްކަން ހަދައިގެން އޭނާގެ ކެތްތެރިކަން ކޮޅުންލައިފާނެތީ އޭނާ ބިރުގަތީއެވެ. މިއަދު އޭނާ އެ އައީ ނިހާ އޭދޭ ގޮތަށް ކާވެނި ފަސްކޮށް ތާރީހެއް ހަމަޖެއްސިޔަސް އޭނާ އެކަމަށް އުޒުރުވެރި ނުވާނެ ވާހަކަ ބުނަންވެގެންނެވެ. ނަޒީލްގެ ހަޤީޤަތް އެނގުމުން އޭނާ ކާވެނި އަވަސްކުރަން ބޭނުންވިއެވެ. ނަޒީލްއާ އެއްފުރާޅެއްގެ ދަށުގައި ނިހާ އެންމެ ހިނދުކޮޅަކު ވެސް ބަހައްޓަން ފައިރޫޒްގެ ހިތަށް ކުޅަދާނަ ނުވީއެވެ. ނަމަވެސް ނަޒީލްއާއެކު އެ ބިރުވެސް ވަޅުލެވިގެން ދިޔައީއެވެ. އޭނާ އެގެޔަށް އައީ ނިހާއަށް އަމިއްލަ މިނިވަންކަމާ ފުރިހަމަ އިޚްތިޔާރުގައި ކާވެނީގެ ހުރިހާ ކަމެއް ނިންމުމުގެ ފުރުޞަތު ދޭނެކަމުގެ ޔަޤީންކަން ދިނުމަށެވެ. ނިހާ ހިތްހަމަ ޖައްސައިދިނުމަށެވެ. އޭގެ ބަދަލުގައި އެގެއިން ނުކުމެގެން އޭނާއަށް ދާން ޖެހުނީ ފުނޑުފުނޑު ވެފައި އޮތް ހިތަކާއެކުއެވެ. ފުރަތަމަ ފަހަރަށް ހަޤީޤީ ލޯބި ވެވި، އެލޯބި އަތުން ބީވެގެން ދިޔުމުން، އެ ހިތާމަ މުޅި އުމުރަށް ވެސް އޭނާ ކުރާނެއެވެ. އެހެނީ އަލަތު ލޯތްބަކީ ހިތާއި ސިކުނޑިން ފޮހެލަން ފަސޭހަ އެއްޗަކަށް ނުވާނެތީއެވެ.\nނިކާލްގެ އަތުގެ ތެރެއަށް ނިހާ ގެނެސް ބާރަށް ބައްދައިލިއެވެ. ނިހާ ހިތްހަމަ ޖައްސައިދިނުމަށް ނިކާލް ތަފާތު އެކި ވާހަކަތައް ދެއްކިއެވެ. އެކަމަކު އެވަގުތު ނިހާގެ ޚިޔާލާއި ފިކުރުގައި ފައިރޫޒް ނޫން އެއްޗެއް ނެތެވެ. ނިކާލް ދައްކަމުން ދިޔަ ވާހަކައަށް ސަމާލުކަމެއް ނުދެވުނެވެ. ފައިރޫޒަށް އެ ދެވުނީ ބޮޑު ކެއްސެއްކަން އޭނާގެ ޟަމީރު ހުއްޓުމެއް ނެތި ގޮވަމުން ދިޔައެވެ. އޭނާ ދެރަވާނެވަރާއި، އެ އާއިލާއިން ދެން ނިހާއާ ދޭތެރޭ ދެކޭނެ ގޮތާއި މެދު ވެސް ނިހާއަށް ވިސްނާލެވުނެވެ.\n"މާބޮޑަށް މީހަކުދެކެ ލޯބިވުން، ގިނަގިނައިން ޖިންސީ ގުޅުން ހިންގާ ހިތްވުން، ޖިންސީ އެދުންވެރިކަމުގެ ޚިޔާލުތައް އަބަދުމެ ކުރެވުމާއި ޖިންސީ އެދުން ނުފުއްދާ ހުރުމަށް އުނދަގޫވުން، ޖިންސީ ގުޅުން ހިންގާ ވަގުތުތަކުގައި ހަޤީޤަތުގައި ނުވާވަރުގެ އަރާމާއި ލައްޒަތެއް އިހުސާސްވުން، ލޯބިވާ މީހާ ފެނުމުން އާދަޔާ ޚިލާފު އިހުސާސެއް ކުރެވުން، ލޯބިވާ މީހާގެ ގާތުގައި އަބަދު މެ ހުންނަ ހިތްވުމާއި ގާތަށް ދާހިތްވުން، ކިތަންމެ ނުބައި ކަމެއް ކުރި ނަމަވެސް އެމީހާގެ ނުބައިކަން ނުފެނުން." ޞަފިއްޔާ އެ ޖުމްލަތައް ތަކުރާރުކޮށް ކިޔެވެ.\nއެއީ ރޫނާ ދިން ފޮތުގައި ފާހަގަކޮށްފައިވާ ޢަލާމާތްތަކެވެ. އެކި ބާވަތްތަކުގެ ސިހުރުގެ ތެރެއިން ޞަފިއްޔާއާ އެންމެ ގުޅުން ހުރި ކަމަށް ފާހަގަ ކުރެވުނު ޢަލާމަތްތަކަކީ އެއީއެވެ. އޭނާއަށް އެ ހުރިހާ ކަމެއް ވެސް ތަޖުރިބާ ކުރެވިފައިވެއެވެ. އިލްހާމްއާ އިންތާ ކުރީ ކޮޅުގައި ޖިންސީ ގުޅުން ހިންގަން ހުންނަ ފޯރި ވަކިން ގަދަކަން ޞަފިއްޔާ ހަނދާނުގައި ހުއްޓެވެ. ވަހުޝީ ހިޔާލުތަކުން ހިތާއި ސިކުނޑި އަބަދުމެ ތަޣައްޔަރުވެފައި ހުންނަ ހަނދާންތައް ވެސް އާވިއެވެ. އެފަހުން ވެސް ކަން އޮތީ ހަމަ އެހެންނެވެ. އަބަދުވެސް އިލްހާމް މަތިން ހަނދާންވެއެވެ. ނިދަން ވެސް އުނދަގޫވިއެވެ. އިނދެގެން އެތައް އަހަރެއް ފާއިތުވެގެން ދިޔައިރު ވެސް އެކަމަކަށް ބަދަލެއް ނާދެއެވެ. އާދަޔާ ޚިލާފަށް އިލްހާމް ދެކެ ލޯބިވެވުމާއި އަމިއްލަ ނަފްސަށް ވުރެން ބޮޑަށް އޭނާއަށް އިތުބާރުކުރެވުނުކަން ވެސް ފާހަގަވިއެވެ.\n"މީގެ މާނައަކީ އިލްހާމް މަށާ އިނީ ސިހުރު ހަދައިގެންނޭތަ؟ ނޫން. ނޫން." ޞަފިއްޔާ ދެއަތަށް ބޯ ހޫރުވާލަމުން ފޮތް ލައްޕާލިއެވެ. "އެކަމަކު މީގައި ފާހަގަކޮށްފައި މިހިރަ ކަންކަން ވަރަށް ފަހަކާ ޖެހެންދެން ވެސް މަށަށް ކުރިމަތިވި. އެކަމަކު މިހާރަކު އެ އިޙުސާސްތަކެއް ނުކުރެވޭ."\nޞަފިއްޔާގެ ހިތުގައި މިހާރު އިލްހާމްގެ މައްޗަށް އޮތީ ހަމައެކަނި ނަފްރަތާއި ފޫހިކަމެވެ. ސިހުރުޖެހިފައިވާނަމަ އެކަން އެހެން މެދުވެރިވެގެން ނުވާނެއެވެ. އޭނާ އަނެއްކާ ވެސް ފޮތް ހުޅުވައި ބަލަންފެށިއެވެ. ލިބުނީ ހަމަކުރިން ވެސް ލިބުނު ޖަވާބެވެ. ލޯބި ޖެއްސުމަށް ހަދާ ސިހުރު ނުވަތަ އިސްތިރީގެ ދަށުން ލިޔެފައިވާ ޢަލާމާތްތައް ނޫން އިތުރު އެހެން ވައްތަރެއްގެ ސިހުރެއްގެ އަލާމާތެއް ބަރުދާސްތުކުރަން ޖެހިފައިވާ ކަމަކަށް އޭނާއަކަށް ޤަބޫލެއް ނުކުރެވުނެވެ. ވީއިރު ޞަފިއްޔާއަށް ސުނޯހައުސް އިން ނިކުމެގެން އައިސް އިލްހާމާ ވަކިން ދުރުގައި އުޅެން އެހާ ފަސޭހަވީ ކީއްވެގެން ހެއްޔެވެ؟ އެ ސުވާލު ވެސް އޭނާގެ ހިތުގައި އުފެދުނެވެ. (ނުނިމޭ)


Alah gym fashaa meehunnah Hammer in programme eh\nއަލަށް ޖިމަށްދާ މީހުންނަށް ހާއްސަކޮށް ހެމާއިން ޕްރޮގްރާމެއް\nހެމާ ޖިމް: އަލަށް ޖިމަށްދާ މީހުންނަށް ހާއްސަކޮށް ހެމާއިން ޕްރޮގްރާމެއް ފަށަން ވަނީ ނިންމައިފައި-- ފޮޓޯ/ ހެމާ\nޖިމަށް ދާ ކޮންމެ މީހަކު އަބަދު ޕާސަނަލް ޓްރެއިނަރެއް ބޭނުމެއް ނުވާނެ އެވެ. އެއީ ކުށްހީ އެކެެވެ. ޕާސަނަލް ޓްރެއިނަރަކާއެކު ވޯކްއައުޓް ކުރަން ފެށިޔަސް އެ ވޯކް އައުޓްތައް ރަނގަޅަށް ދަސްވެެއްޖެނަމަ ފަހުން އަމިއްލައަށް ވެސް ވޯކްއައުޓްތައް ހެދޭނެ އެވެ.\nމާލޭގައި މިވަގުތު ހުރި އެންމެ ފާހަގަކޮށްލެވޭ ޖިމް، ހެމާއަކީ އަލަށް ޖިމަށް ދާން ބޭނުންވާ މީހުންނަށް ހަމަ ވަަަރަށް ފައްކާ ޖިމެކެެވެ.\nހެމާއިން އަލަށް "ތުރައިވް" ގެ ނަމުގައި އާ ޕެކޭޖެއް ފަށަން ނިންމާފައިވާ އިރު މި ޕެކޭޖުގެ އަޖުމަ ބެލުމުގެ ގޮތުން ހެމާއިން ކުރިން ވަނީ ތިން މަސް ދުވަސް ވަންދެން އަލަށް ޖިމްއަށް ވަންނަ ކުދިން ތަމްރީން ކޮށްފަ އެވެ. އަދި އޭގެ ނަތީޖާ ރަނގަޅުވުމާއެކު ހެމާއިން ވަނީ މި ޕެކޭޖް ފުޅާކުރަން ނިންމައިފަ އެވެ.\n"ފުރަތަމަ ފެށި ކުއްޖާއަށް އަމިއްލައަށް އެބަ ހެދޭ ކޮންފިޑެންޓާއެކު. އޭނާއަށް ބަދަލުތައް ވެސް އެބަ އާދޭ." ހެމާގެ މެނޭޖަރު އަހުމަދު އަޝްފާގު ވިދާޅުވި އެވެ.\n"ތްރައިވް" ގެ ނަމުގައި ހެމާއިން މިހާރު ދަނީ އަލަށް ނުވަތަ ގިނަދުވަސް ވަންދެން ޖިމާ ދުރަށް ގޮސް ތިބި މީހުންނަށް ހާއްސަކޮށް ވޯކް އައިޓް ޕްރޮގްރާމެއް ފަށަން ތައްޔާރުވެފަ އެވެ.\nހެމާގެ އަމާޒަކީ ތްރައިވް ޕްރޮގްރާމްގައި ބައިވެރިވާ މީހުންނަށް އިންސްޓްރަކްޓަރުންގެ ފުރިހަމަ އިރުޝާދާއެކު ޖިމް ޕްލޭނެއް ހަދައިދީ އަދި ފަހު އެ މީހުން ފަހުން އަމިއްލައަށް ވޯކްއައުޓްކުރަން އެނގޭވަރުކޮށްދިނުމެވެ.\n"ފުރަތަމަ އަންނަ ދުވަހު އަޅުގަނޑުމެން އެސެސްމަންޓްތައް ހަދާނެ. އޭގަ ބަލާނެ އެއްވެސް ކަހަަލަ އިންޖަރީއެއް އުޅޭތޯ. ސިއްހީ މައްސަލައެއް ހުރިތޯ. ޖޮއިންޓްތައް މޫވް ކުރަނީ ރަނގަޅަށްތޯ. މަސަލް އިމްބެލެންސްއެއް އުޅޭތޯ. އެ ހުރިހާ އެއްޗަކަށް ބަލާފަ ކްލަޔަންޓްގެ ގޯލްއަށް ބަލާފަ ކަސްޓަމައިޒް ޕްރޮގްރާމެއް މި ތައްޔާރުކުރަނީ. ދެން އެ ޕްރޮގްރާމް ނިމުނީމަ ނެކްސްޓް ސްޓެޕަށް ދާން އެހެން ޕްރޮގްރާމެއް ފަށާނީ. ފުރަތަަމަ މަހުގައި ނޫނީ އަމިއްލަށް ފޮލޯ ކުރެވެންދެން ޓްރެއިނާއެއް ހުންނާނެ ކައިރީގައި. ދެން ޕްރޮގްރާަމް އަޕްޑޭޓްވީމަ އަނެއްކާ ވެސް އާ މޯވްއެއް ނޫނީ ނޭނގޭ އެއްޗެއް އިނިއްޔާ ޓްރެއިނާ ހުންނާނެ ކައިރީގައި" އަޝްފާގު ވިދާޅުވި އެވެ.\nތުރައިވް ޕްރޮގްރާމަށް ހެމާއިން ޗާޖުކުރަނީ މަހަކު 1600 ރުފިޔާ އެވެ. އަދި މި ޕްރޮގްރާމް ކުރިއަށް ގެންދަން ނިންމައިފައިވަނީ ކޮންމެ މަހަަކު ވެސް 10 ޖާގަ އަށް ލިމިޓްކޮށްގެން ނެވެ.\nހެމާގައި ޖިމުގެ ހިދުމަތް ހޯދާ މީހުންނަށް ޕާސަނަލް ޓްރެއިނަރުން ނެގުމުގެ ފުުރުސަތު ލިބޭއިރު ސެމީ ޕާސަނަލް ޓްރެއިނަރުންގެ ވެސް ހިދުމަތް ހޯދޭނެ އެވެ.\nއެގޮތުން ޖިމް ފީ އާ ނުލައި ޕާސަނަލް ޓްރެއިނާއަކަށް 2000- 3000 ރުފިޔާ އަދި ސެމީ ޕްރައިވެޓް ޓްރެއިނާއަކަށް 1000- 1500 ރުފިޔާވަރު ދައްކަން ޖެހޭނެ އެވެ.\nމީގެ އިތުރުން ވޭ ޕްރޮޓީން ހިމެނޭ އަލްފާ ޕްރައިމްއާ އޮޕްޓިމަމް ނިއުޓްރިއަންޓްސް ފަދަ ސަޕްލިމެންޓް ހެމާއިން ލިބޭނެ އެވެ.\nހެމާ ހުޅުވިފައި ހުންނަނީ ކޮންމެ ދުވަހަކު ފަތިހު ފަހަކުން ރޭގަނޑު 10 ޖަހަން ދެން ނެވެ.\nއެސްޓީއޯގެ ރެޑީމިކްސް ކޮންކްރީޓް އިތުބާރު ހޯދައިފި


Lankagai hayyarukuri dhivehi aailaage is meehaa fuluhah haaziruvejje\nއަވަށްޓެރި ސްރީލަންކާގެ ފުލުހުން ހައްޔަރުކުރި ދިވެހި އާއިލާގެ އިސް މީހާ ހޯދުމުގެ މަސައްކަތް އެ ގައުމުގެ ފުލުހުން ކުރަމުންދަނިކޮށް އޭނާ އަމިއްލައަށް ފުލުހުންގެ އިދާރާއަށް ހާޒިރުވެއްޖެ އެވެ.\nއަވަސްއަށް އެނގިފައިވާ ގޮތުގައި އެ އާއިލާ ހައްުޔަރު ކޮށްފައި ވަނީ ގަވާއިދާ ހިލާފަށް ލަންކާގައި ދިރިއުޅެމުންދާތީ އެވެ. އެނގިފައިވާ ގޮތުގައި ހައްޔަރުކުރި މީހުންގެ ތެރޭގައި ވިސާ ނެތި ފަސް އަހަރު ލަންކާގައި އުޅެފައިވާ މީހެއް ވެސް ހިމެނެ އެވެ.\nފުލުހުންގެ ބެލުމުގެ ދަށުގައިވާ މީހުންގެ ތެރޭގައި ކުޑަކުދިން ވެސް ހިމެނެ އެވެ. ހައްޔަރުކުރި ފަސް މީހުންގެ ތެރޭގައި ހިމެނެނީ ދެ އަންހެނުންނާއި ތިން ކުޑަކުދިންނެވެ.\nދިވެހި އެ އާއިލާ ދިރިއުޅެމުންދިޔަގެ ލަންކާ ފުލުހުން ފާސްކޮށް އެމީހުން ހައްޔަރު ކުރިއިރު އެ އާއިލާގެ އިސް މީހާ ގޭގައި ނެތް ކަމަށް އެނގިފައި ވެއެވެ. އެމީހާ ގެއަށް އައިސްފައި ވަނީ ފުލުހުންގެ އޮޕަރޭޝަން ނިމުނު ފަހުންނެވެ.\nއަދި އޭނާ މިހާރު ވަނީ އެ ގައުމުގެ ފުލުހުންގެ އިދާރާއަށް ހާޒިރުވެފައެވެ. އެއީ ގދ. ތިނަދޫއަށް ނިސްބަތްވާ މީހެކެވެ.\nނަމަވެސް މިކަމާއި ގުޅޭގޮތުން ފޮރިން މިނިސްޓްރީން ވަކި އެއްޗެއް ނުބުންޏެވެ.\nރާއްޖޭގެ ފޮރިން މިނިސްޓްރީގެ ޑިރެކްޓާ އޮފް ކޮމިއުނިކޭޝަންސް މިއުވާން މުހައްމަދު ވިދާޅުވީ ދިވެހި އާއިލާއެއް ހައްޔަރުކުރި ކަމުގެ މައުލޫމާތެއް ލިބިގެން ފޮރިން މިނިސްޓްރީން އެކަން ބަލަމުން ގެންދާ ކަމަށެވެ.\n"އަޅުގަނޑުމެންނަށް ވެސް އެފަދަ މައުލޫމާތެއް ލިބިގެން އެކަން މިދަނީ ބަލަމުން. އަޅުގަނޑުމެންގެ އިލްތިމާސްއަކީ ރާއްޖެއިން ބޭރުގައި އުޅޭ ހުރިހާ ދިވެހިން ވެސް އެ ގައުމެއްގެ ގާނޫނުތަކާއި އެއްގޮތަށް އަމަލުތައް ބެހެއްޓުން. އެކަމަށް އިލްތިމާސްކުރަން." މިއުވާން ކުރިން ވިދާޅުވިއެވެ.\nލަންކާގައި މިދިޔަ އަހަރު ހިނގި ބޮން ގޮއްވުމުގެ ހާދިސާގެ ފަހުން ގެތައް ޗެކް ކުރުމުގެ ވަރުގަދަ އޮޕަރޭޝަނެއް ލަންކާގެ ސަލާމަތީ ބާރުތަކުން ވަނީ ފަށާފަ އެވެ. އެ އޮޕަރޭޝަން އަދިވެސް ހުއްޓައެއް ނުލަ އެވެ. މީގެ ކުރިން ވެސް މިފަދަ މައްސަލަތަކުގައި ދިވެހިން ހައްޔަރު ކޮށްފައި ވެއެވެ.\nމޯލްޑިވްސް ޕޮލިސް ސާވިސް ސްރީލަންކާ ފޮރިން މިނިސްޓްރީ


Fiyaathoshi Rongeh, Galaxy S7 Edge ah Jehey Bayyeh | Mihaaru\nފިޔާތޮށި ރޮނގެއް، ގެލެކްސީ އެސް7 އެޖަށް ޖެހޭ ބައްޔެއް\nސެމްސަންގް ގެލެކްސީ އެސް7 އެޖް ޑިސްޕްލޭ އަށް އަރާ، ގޮތް ނޭނގޭ ފިޔާތޮޅި ރޮނގަކީ ހާޑްވެއާ މައްސަލައެއްގެ ކޮޅުމަތި\n26 ޖެނުއަރީ 2017 - 06:16\nލޭޒާ ބޭނުންކޮށްގެން ކަނޑާނަގައި، ލޭބަލް ހަދާ މީހަކު ލައްވައި މަސައްކަތެއް ކުރުވަން އުޅުމުގެ ތެރޭގައި ފާހަގަކުރެވުނު ކަމެކެވެ. އޭނާ ގެންގުޅުނީ ސެމްސަންގް ގެލެކްސީ އެސް7 އެޖް އެކެވެ. ފޮޓޯއެއް ނަގަން ކެމެރާ ޖެއްސުމާ އެކު އެއްކޮޅުން އަނެއްކޮޅަށް ފިޔާތޮށި ކުލައިގެ ރޮނގެއް ސްކްރީނަށް އެރި އެވެ.\nއަހަރެން ހީކުރިީ އޭނާ ބޭނުންކުރަނީ އަހަރެން ނުދަންނަ ކެމެރާ އެޕްލިކޭޝަނެއް ކަމަށެވެ. އަދި ފިޔާތޮށި ކުލައިގެ ރޮނގަކީ ސީދާތޯ ބަލަން ބޭނުންކުރާ މިނެއް ކަމަށެވެ. އެހެން ހިތައި "ހާދާ މޮޅު އެޕްލިކޭޝަނެއް، ކޮން އެއްޗެއްތޯ" އެހީމެވެ. އޭނާ ބުނީ އެއީ އެޕްލިކޭޝަނަކުން ވާ ގޮތެއް ނޫން ކަމަށެވެ. އެއީ ގެލެކްސީ އެސް7 އެޖް ފޯނުތަކަށް ދިމާވާ މައްސަލައެއް ކަމަށެވެ.\nގެލެކްސީ އެސް7 އެޖްގެ ސްކްރީނަށް އަރާ ފިޔާތޮށި ރޮނގާ ބެހޭ ގޮތުން އޭނާ ކިޔައިދިނެވެ. އަހަރެން ވެސް އިންޓަނެޓް ހާވާލީމެވެ. ކަމަކު ދާކަށް ނެތެވެ. ސްމާޓްފޯނުތަކަށް ދިމާވާ ވަރަށް ގިނަ މައްސަލަތައް އަހަރެން ދިރާސާކުރަމެވެ. މި އޮތީ އަތްދަށުން ގޮސްފަ އެވެ. ވަރަށް މުހިންމު މައްސަލައެކެވެ.\nސެމްސަންގް ގެލެކްސީ އެސް7 އެޖް ބޭނުންކުރާ ކިތަންމެ ބަޔަކަށް ވަނީ މި މައްސަލަ ދިމާވެފަ އެވެ. ހައްލެއް ލިބޭތޯ އެތައް ތަނަކަށް ދުވެ، ފޯރަމްތަކުގައި ވަނީ ޝަކުވާ ވެސް ކޮށްފަ އެވެ. ދާއިމީ ހައްލެއް އަދި ނެތެވެ.\nއެ މައްސަލަ އަށް އޮތް ވަގުތީ ހައްލަކީ ފޯނުގެ މަތީ ކޮޅުގައި ޑިސްޕްލޭ އަށް ވާ ގޮތަށް ހިފަހައްޓައި އޮބާލުމެވެ. ފިޔާތޮށި ރޮނގު ގެއްލި ދެ އެވެ. އެކަމަކު އެ ރޮނގު އަނބުރާ އަންނަ ކަމަށް ބޭނުންކުރާ މީހުން ބުނެ އެވެ. ފޯނުގެ ޑިސްޕްލޭ ރިސެޓްކޮށްލުމުން ވެސް އެ ރޮނގު ގެއްލޭ ކަމަށް ވެ އެވެ. އެކަމަކު ހިނދުކޮޅަކަށެވެ. ބޮޑަށް ބުރަވެވެނީ އެއީ ހާޑްވެއާގައި އުޅޭ މައްސަލައެއް ކަމަށެވެ. އެއީ ބޮޑު މައްސަލައެއްގެ ފެށުން ކަމަށް ގިނަ ބަޔަކު ބުނެފައި ހުރެ އެވެ. އެ އަށް ވުރެ ބޮޑު މައްސަލައަކަށް ވާނީ ޑިސްޕްލޭއިން އެކައްޗެއް ވެސް ނުފެނުމެވެ.ެ\nސެމްސަންގް ގެލަކްސީ އެސް7 އެޖް ބޭނުންކުރާ މީހުންގެ ތެރެއިން އެ މައްސަލަ ތަޖުރިބާކުރި މީހުން ބުނާ ގޮތުގައި، ދުވަސްކޮޅެއް ވަންދެއް އެ ރޮނގު އެރުމަށް ފަހު، މުޅި ޑިސްޕްލޭ ކަޅުވެ އެވެ. އެ އަށް ފަހު ދެން އެކައްޗެއް ވެސް ސްކްރީނުން ނުފެނެ އެވެ.\nސެމްސަންގް އޮފިޝަލް ބްލޮގްގައި އެ މައްސަލަ އަށް އަދި ހައްލެއް ދައްކާފައެއް ނެތެވެ. އެކަމަކު ފޯނުތައް ބަލުމުން ދާ ކަމަށް ބުނެފައި ވެ އެވެ. ވޮރަންޓީ އޮން ނަމަ ސެމްސަންގް ފިހާރަ އަށް ގޮސް މައްސަލަ ބަލައިދިނުމަށް އެދެވިދާނެ އެވެ. ޑިސްޕްލޭ ހިލޭ ބަދަލުކޮށްދިނުމަކީ ވެސް އެކަށީގެންވާ ކަމެކެވެ.\n12 ކޮމެންޓް, 68 ރިއެކްޝަންސް\nސުމްސުންގް ޓީވީ އަށްވެސް މިހެން ވޭ\nމަ ގެންގުުޅުނު އައިފޯނައް ވެސް ތިހެންވި :ޕ\nއެސް ސިކުސް އެޖު\nމާ ކުރިން އެސް ސިކުސް އެޖް އަށް ތިކަން ދިމާވޭ.\nތިޔަ އީ ހަމައެކަނި ތިފޯނައް ވާ ގޮތެއް ނޫން އިގޭތޯ... ފޯނު ގެންގުޅެން ނޭގެނީ ދޯ\nކަލޯ ތިކަމައް ހައްލެ ކިޔައިދީބަލަ، މޮޅުވާ ވާހަކަ ނުދައްކާ.\nޕިލިޕްސް ޓީ.ވީ ތަކަށް ވެސް މި މައްސަލަ ދިމާވޭ. ޓިވީގެ މަތިން ތިރިޔަށް މިރޮނގެއް އަރާފައި އެއްކޮށް ޓީ.ވީ ކަޅުވަނީ.\nދިވެހި ރާއްޖޭގެ ސެމަންސްގް ފިހާރަ (ހައިކް) މޯލްދިވްސްޔައް މަގޭ ފޯނު ތިހެން ވެގެން ދިޔައިން، ހަދަން 9000/- ރުފިޔާ. ބުނީ ވޮރެންޓީ ދެނީ މަދަބޯރޑް އެކަނި ކަމަށް! ވީ މާ ހައިކް ގޮވާގެން އަހަރެން ކޯޓަށް ދާން ނިންމާފިން.\nދުނިޔޭގެ ސާރވިސް ސެންޓަރތަކުން ނެގި ސްޓެޓިސްޓިކްސް އިން ދައްކަނީ އެންމެ ގިނައިން މައްސަލަ ދިމާވެގެން ހަދަނީ ސެމްސަންގް ފޯންކަމަށް ،، ، އެކަމު މިހާރު އެމެރިކާގެ ރައީސް ޓްރަމްޕްވެސް ގެންގުޅެނީ ކަސްޓަމައިޒް ކޮއްފައި އޮތް ސެމްސަންގެ ފޯނެއްކަމަށް ވަނީ ،،،،، ވަރަށްވެދުން\nދުނިޔޭގައި އެންމެ ގިނަމީހުން ބޭނުންކުރަނީ ސެމްސަންގ. އެހެންވީމާ އެންމެ ގިނައިން ހަލާކުވާނީވެސް އޭތި.\nގެލެކްސީ އެސް7 އެޖަށް ޖެހޭ ފިޔާތޮށި ރޮނގުގެ ބަލި މި ރާއްޖެއަށްވެސް ޖެހިއްޖެ.\nރާއްޖެ އަށް ޖެހުނު ފިޔާތޮށި ރޮނގުގެ ބަލި ބޮޑުވަމުން ގޮސް މުޅި ރާއްޖެ ކަޅުވެ ނާމާން ވެފައި މިވަނީ. ހެވެއް ނުބައެއް، ޚިޔާނާތެއް ،ވައްކަމެއް. ރިޝްވަތެއް ސިހުރެއް، ޝަރީކެއް ވަކި ނުވާވަރު ވެފައި މިވަނީ.\nސިޔާސީ ވާހަކަ ނުދައްކާ......


ނަމާދު (2): ދަތުރުވެރިޔާގެ ނަމާދު – Ilm\nނަމާދު (2): ދަތުރުވެރިޔާގެ ނަމާދު\n(ޤަޞްރު ކުރުމާއި ޖަމްޢު ކުރުން)\nނަމާދު قَصْرُ ކުރުން\n✽ ޤަޞްރު ކުރުމަކީ ކުރުކޮށްލުމެވެ. ނަމާދު ޤަޞްރު ކުރުމުގެ މާނައަކީ ހަތަރު ރަކުޢަތުގެ ނަމާދެއް ދެ ރަކުޢަތަށް ކުރު ކުރުމެވެ.\n✽ މިގޮތުން ޤަޞްރުކުރެވޭނީ މެންދުރު ނަމާދާއި ޢަޞްރު ނަމާދާއި ޢިޝާ ނަމާދު އެކަންޏެވެ.\n✽ ފަތިސް ނަމަދު އަދި މަޣްރިބު ނަމާދު ޤަސްރެއް ނުކުރެވޭނެއެވެ.\nނަމާދު جَمْعُ ކުރުން\n★ ޖަމްޢު ކުރުމަކީ ދެ ނަމާދެއް އެއްވަގުތެއްގައި ކުރުމެވެ.\n★ އެއީ މެންދުރު ނަމާދާއި ޢަޞްރު ނަމާދާއި މިދެ ނަމާދު : އެއިން ކޮންމެވެސް އެއްނަމާދެއްގެ ވަގުތުގައި އަނެއްނަމާދުވެސް ކޮށްލުމެވެ.\n★ އަދި މަޣްރިބް ނަމާދާއި ޢިޝާނަމާދު : އެއިން ކޮންމެވެސް އެއްނަމާދެއްގެ ވަގުތުގައި އަނެއްނަމާދުވެސް ކޮށްލުމެވެ. މިގޮތުން ފުރަތަމަ ނަމާދުގެ ވަގުތުގައި އެ ދެނަމާދު ކޮށްފިނަމަ އެއީ އިސްކޮށް ޖަމްޢު ކުރުމެވެ.\n★ ދެނަމާދުގެ ތެރެއިން ފަހުނަމާދުގެ ވަގުތުގައި ދެނަމާދުވެސް ކޮށްފިނަމަ އެއީ ފަސްކޮށް ޖަމްޢުކުރުމެވެ. މި ދެގޮތްވެސް ހުއްދަވެގެން ވެއެވެ.\n★ ނަމާދު ޤަޞްރު ކުރުމަކާ ނުލައިވެސް ޖަމްޢުކުރެވިދާނެއެވެ. އަދި ޖަމްޢު ކުރުމަކައި ނަލައި ހަމައެކަނި ޤަޞްރުވެސް ކުރެވި ދާނެއެވެ. އަދި ޤަޞްރުކޮށް ޖަމްޢުވެސް ކުރެވިދާނެއެވެ.\n★ ނަމާދު ޤަޞްރު ކުރެވޭނީ ހަމައެކަނި ދަތުރުވެރިޔަކަށެވެ.\n★ ދަތުރުވެރިޔަކަށް ނޫނަސް ބަލިވުން ފަދަ ޝަރުޢީ ޢުޛުރެއް އޮތް ކޮންމެ މީހަކަށްމެ ނަމާދު ޖަމްޢުކުރުން ހުއްދަވެގެން ވެއެވެ.\nނަމާދު ޤަޞްރުކުރާނެ ގޮތް\nޤަޞްރުކުރެވޭ ނަމާދެއްގެ ވަޤުތު ވަނުމުން ބަންގި ގޮވައި ޤަމަތްދީ ދެ ރަކުޢަތް ކުރުމަށްފަހު ސަލާމް ދޭނީއެވެ. ގިނަބަޔަކުނަމަ އެކަކުގެ ބަންގި ގޮވުމުން ފުދުނީއެވެ.\nނަމާދު ޖަމްޢު ކުރާނެ ގޮތް\n✸ އިސްކޮށް ޖަމްޢުކުރުން\nއިސްކޮށް ޖަމްޢުކުރާނަމަ ، ޖަމްޢުކުރެވޭ ދެ ނަމާދުގެ ތެރެއިން ފުރަތަމަ ނަމާދުގެ ވަގުތު ވަނުމުން ބަންގި ގޮވައި ، ޤަމަތްދީ ، އިސްކޮށް ޖަމްޢު ކުރުމަށް ޤަޞްދުކޮށް ފުރަތަމަ ނަމާދު ކުރާނީއެވެ. ސަލާމް ދިނުމަށް ފަހު ތެދުވެ ، ޤަމަތްދީ ދެވަނަ ނަމާދު ކުރާނީއެވެ. ދެނަމާދަށް އެއް ބަންގިއެވެ. ނަމަވެސް ކޮންމެ ނަމާދަކަށްވެސް ޤަމަތް ދިނުން ސުންނަތް ވެގެން ވެއެވެ.\n✸ ފަސްކޮށް ޖަމްޢުކުރުން\nފަސްކޮށް ޖަމްޢުކުރާނަމަ ޖަމްޢުކުރެވޭ ދެނަމާދުގެ ތެރެއިން ފުރަތަމަ ނަމާދުގެ ވަގުތު ވަނުމުން އެނަމާދު އަނެއްނަމާދުގެ ވަގުތުގައި ފަސްކޮށްކުރުމަށް ޤަޞްދުކޮށްގެން ހުންނާނީއެވެ. އަދި ދެވަނަ ނަމާދުގެ ވަގުތު ވަނުމުން ބަންގި ގޮވައި ޤަމަތްދީ ފުރަތަމަ ނަމާދު ކުރާނީއެވެ. އަދި ސަލާމްދިނުމަށް ފަހު ތެދުވެ ޤަމަތްދީ ދެވަނަ ނަމާދު ކުރާނީއެވެ.\nޯ❀ އިސްކޮށް ޖަމްޢުކުރިޔަސް އަދި ފަސްކޮށް ޖަމްޢުކުރިޔަސް ނަމާދު ކުރާނީ ތަރުތީބުންނެވެ.\n❀ ނަމާދު ޤަޞްރުކުރާ މުސާފިރެއްގެ (ދަތުރުވެރިއެއްގެ) ފަހަތުގައި ރަށުގައި ޤާއިމުވެ ހުންނަ މީހާގެ ނަމާދު ޞައްޙަވެގެން ވެއެވެ. ދަތުރުވެރިޔާ ސަލާމް ދިނުމުން ރަށްވެހިން ތެދުވެ ނަމާދުގެ އަނެއް ދެ ރަކުޢަތް ކުރާނީއެވެ.\n❀ ދަތުރު ވެރިޔަކު ވިޔަސް ރަށްވެހިމީހަކު ވިޔަސް މައުމޫމެއްގެ ޙައިޘިއްޔަތުން އެމީހެއްގެ ނަމާދުން އުނިވިތަން އިމާމާ ނިމުމުން ތެދުވެ ފުރިހަމަ ކުރަންޖެހޭނެއެވެ.\n❀ ރަށުގައި ޤާއިމުވެ ހުންނަ މީހެއްގެ ފަހަތުގައި ދަތުރުވެރިޔާގެ ނަމާދު ޞައްހަވެގެން ވެއެވެ. ނަމަވެސް ފިރިހަމަ ކުރާމީހެއްގެ ފަހަތުގައި އިޤޔތިދާ ވެއްޖެ (ޙާލަތުގައި) ނަމަ ދަތުރުވެރިޔާވެސް ހަތަރު ރަކުޢަތް ފުރިހަމަ ކުރުން ވާޖިބުވާނެއެވެ.


Baglioni resort hulhuvaifi | Mihaaru\nބެގްލިއޯނީ ރިސޯޓް ހުޅުވާފައިވަނީ މިދިޔަ ބުރާސްފަތި ދުވަހު-- ފޮޓޯ: ބެގްލިއޯނީ\nބެގްލިއޯނީ ރިސޯޓް ހުޅުވައިފި\n03 އޯގަސްޓް 2019 - 10:354comments\nދ. މާގައުގައި ތަރައްގީ ކުރި ބެގްލިއޯނީ ރިސޯޓް ހުޅުވައިފި އެވެ.\nއިންޑިއާ ކަނޑުގައި ހުޅުވި ފުރަތަމަ އިޓާލިއަން ލަގްޒަރީ ރިސޯޓުގެ ފުރަތަމަ ޓޫރިސްޓުންނަށް މަރުހަބާ ކިޔާފައި ވަނީ މިދިޔަ ބުރާސްފަތި ދުވަހު އެވެ.\nވެލާނާ އިންޓަނޭޝަނަލް އެއާޕޯޓުން 40 މިނިޓް ތެރޭގައި ދެވޭ މި ރިސޯޓުގައި 96 ވިލާ ހުރެ އެވެ. މީގެ ތެރޭގައި ޕްރެޒިޑެންޝިއަލް ވޯޓާ ވިލާއަކާއި 45 ބީޗް ވިލާގެ އިތުރުން 42 ވޯޓާ ވިލާ އަދި އަށް ބަގީޗާ ވިލާ ހިމެނެ އެވެ.\nބެގްލިއޯނީގެ ބީޗް ވިލާއެއް: މި ރިސޯޓުގައި ޖުމްލަ 96 ވިލާ ހުރޭ- ފޮޓޯ: ބެގްލިއޯނީ\nމިއީ، އިޓާލިއަން ލަގްޒަރީ ތީމަށް ތައްޔާރުކޮށްފައިވާ ރިސޯޓަކަށް ވުމާ އެކު، އިޓަލީގެ ރަހަތަކަށް ހާއްސަ ރެސްޓޯރެންޓެއް ވެސް ހުރެ އެވެ. މީގެ އިތުރުން ޖަޕާނުގެ ރަހަތަކަށް އަދި ބައިނަލަގްވާމީ ކުޒީންތަކަށް ހާއްސަ ރެސްޓޯރެންޓެއް ވެސް ހުރެ އެވެ.\nއިޓަލީގެ ރަހަތަކަށް ހާއްސަކޮށްގެން ހަދާފައިވާ ރެސްޓޯރެންޓް-- ފޮޓޯ: ބެގްލިއޯނީ\nބެގްލިއޯނީގައި ހަދާފައިވާ ސްޕާ އަކީ ތަފާތު އެކި ޓްރީޓްމަންޓްތަކަށް ހާއްސަކޮށްގެން ހަދާފައިވާ ސްޕާ އެކެވެ. މި ސްޕާގައި މުޅިން ވެސް ބޭނުންކުރަނީ އިޓަލީގެ އުފެއްދުން ތަކެވެ. އެއީ އެއްވެސް ކަހަލަ ކެމިކަލަކާ ނުލައި ގުދުރަތީ ފަތްޕިލާވެލިން ތައްޔާރުކޮށްފައިވާ އުފެއްދުންތަކެވެ. ސްޕާ ހަދާފައިވަނީ އިޓަލީގެ ކުންފުންޏެއް ކަމަށް ވާ ރެއިސޯން ޑެޓްރާއިންނެވެ.\nބެގްލިއޯނީގައި ހަދާފައިވާ ސްޕާ: މިއީ ތަފާތު ޓްރީތްމަންޓްތަކަށް ހާއްސަކޮށްގެން ހަދާފައިވާ ސްޕާއެއް-- ފޮޓޯ: ބެގްލިއޯނީ\nމި ރިސޯޓުގައި މޫދު ކުޅިވަރުތަކަށް ހާއްސަ ސަރަހައްދަކާއި ވޮލީ ކޯޓެއް ވަނީ ގާއިމްކޮށްފަ އެވެ. އަދި އާއިލާއާ އެކު ޗުއްޓީ ހޭދަކޮށްލަން ދާ ފަރާތްތަކަށް ސްނޯކްލިން އާއި ބޯޓު ދަތުރުގެ ހިދުމަތް ވެސް ލިބޭނެ އެވެ. އަދި ކުޑަކުދިންނަށް ހާއްސަ ކިޑްސް ކްލަބެއް ވެސް ހުރެ އެވެ.\nއިތުރު ލިޔުންތައް ރިސޯޓްތައް


India In Bunanee 1950 Ge World Cup Ah Nudhiyaee Bootah Naaran Vegen Noon Kamah - Vaguthu\nއިންޑިޔާއިން ބުނަނީ 1950ގެ ވޯލްޑް ކަޕަށް ނުދިޔައީ ބޫޓަށް ނާރަންވެގެން ނޫންކަމަށް\nބޫޓަށް އަރަން ބޭނުން ނުވާތީ އިންޑިޔާއިން ވޯލްޑް ކަޕެއް ނުކުޅުނުކަމަށް ބުނާ ވާހަކައަކީ މަޝްހޫރު ވާހަކައެކެވެ. މިހާރު އާއްމުކޮށް އެވާހަކަ ދައްކާ ނޫޅުނުކަމުގައިވިޔަސް، މިއީ ދުނިޔޭގެ އެތަން މިތަނަށް ފެތުރިފައިވާ ވާހަކައެކެވެ.\nމި ވާހަކަތަކަށް އިތުރު ބާރެއް ލިބެނީ، 1948 ވަނަ އަހަރު ބޭއްވި އޮލިމްޕިކްސް ކުޅިވަރު މުބާރާތުގައި ހުސް އިސްޓާކީނާއެކު އިންޑިޔާއިން ފުޓުބޯޅަ މެޗުތައް ކުޅުމެވެ. އެއީ، މިނިވަން ދައުލަތެއްގެ ގޮތުގައި އެޤައުމު ބައިވެރިވި ފުރަތަމަ ކުޅިވަރު މުބާރާތްވެސްމެއެވެ.\nއެހެންނަމަވެސް، އިންޑިޔާ އިން ވަނީ މިކަން ދޮގުކޮށްފައެވެ. އެޤައުމުން ބުނެފައިވަނީ ވޯލްޑް ކަޕަށް އެޤައުމު ނުދިޔައީ ބޫޓަށް އަރަން ބޭނުން ނުވާތީ ނޫންކަމަށާއި އަދި ބޫޓު ނުލިބިގެންވެސް ނޫންކަމަށެވެ. އަދި، މުބާރާތުގެ އެތައް ޚަރަދެއް ކުރަން، ފީފާ އިންވެސް އެއްބަސްވިކަމަށް ބުނެފައިވެއެވެ.\nމިކަންކަން ހާމަކޮށްފައިވަނީ ދާދިފަހުން، އެޤައުމުގެ ފުޓުބޯޅަ ޖަމިއްޔާއިން ނެރޭ ފުޓުބޯޅަ މަޖައްލާއެއްގައެވެ.\nމި މަޖައްލާގައި ބުނެފައިވާ ގޮތުގައި 1950 ވަނަ އަހަރު ބްރެޒިލްގައި އޮތް ވޯލްޑް ކަޕަށް އިންޑިޔާގެ ޓީމަށް ނުދެވުނީ އެތެރޭގެ މައްސަލަތަކެއް ކުރިމަތިވެގެންނެވެ. އެގޮތުން، ޓީމަށް ކުޅުންތެރިން ނެގުމުގައި ޚިޔާލު ތަފާތުތަކެއް ކުރިމަތިވިކަމަށާއި، އެކަމުގެ ސަބަބުން މުބާރާތަށް ޕްރެކްޓިސް ކުރުމަށް އެކަށީގެންވާ ވަގުތުވެސް ނުލިބުނުކަމަށެވެ. އަދި، އެވަގުތު އެޤައުމުގެ އިސް އޮފިޝަލުން އޮލިމްޕިކްސް އަށް ދިން ސަމާލުކަން ފީފާ ވޯލްޑް ކަޕަށް ނުދޭކަމަށްވެސް ބުނެފައިވެއެވެ.\nއެމަޖައްލާގައި ބުނެފައިވާ ގޮތުން، ވޯލްޑް ކަޕުގެ އޭޝިޔާ ސްލޮޓް، އިންޑިޔާއަށް ލިބުނީ އޮޓޮމެޓިކުންނެވެ. އެއީ، ކުރިން ކޮލިފައިވެފައިވާ ޓީމުތައް، މުބާރާތުގައި ކުޅުމަށް އިންކާރު ކުރުމުންނެވެ.\n1950 ވަނަ އަހަރުގެ ވޯލްޑް ކަޕް އުރުގުއޭ އިން ކާމިޔާބުކޮށްފައިވާއިރު، އެއީ ދެވަނަ ބޮޑު ހަނގުރާމައިގެ ފަހުން ބޭއްވި ފުރަތަމަ ވޯލްޑް ކަޕެވެ.\nޖޫން 7, 2018 14:10\nކޮންމެ ކުޅުންތެރިއަކު ގެންގުޅޭ ގެރި މަތިންދާ ބޯޓަށް ނޭރުވިގެން!


Resort thakuge hidhumaiy thah check kuran fashanee | Mihaaru\nޓޫރިޒަމް މިނިސްޓަރު އަލީ ވަހީދު މިއަދު ނޫސްވެރިންނާ ވާހަކަ ދައްކަވަނީ.---ފޮޓޯ: ނިޝާން އަލީ/މިހާރު\n17 ޖެނުއަރީ 2019 - 15:28 16 comments\nއެ މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަލީ ވަހީދު މިއަދު ވިދާޅުވީ، ޓޫރިޒަމްގެ ފެސިލިޓީތަކުގައި އަމަލުކުރުމަށް ރަނގަޅު އުސޫލުތަކެއް ހުރި ނަމަވެސް އެ އުސޫލުތަކުގެ ތެރެއިން އެންމެ ފުރިހަމަ އަށް އިންސްޕެކްޓް ކޮށްފައި ނެތް ކަމަށެވެ. ރައީސް އިބްރާހިމް މުހައްމަދު ސޯލިހްގެ އިސްނެންގެވުމުގެ ތެރެއިން ކުރިއަށް އޮތް ހަ މަހާއި އަށް މަހާ ދެމެދުގެ މުއްދަތެއްގެ ތެރޭގައި ޓޫރިޒަމް ދާއިރާގެ ހުރިހާ ތަނެއް އިންސްޕެކްޓް ކުރާނެ ކަމަށް އަލީ ވިދާޅުވި އެވެ.\n"ހުރިހާ ރިސޯޓެއް، ހުރިހާ ގެސްޓްހައުސެއް، ހުރިހާ ހޮޓަލެއް ހުރިހާ ސަފާރީއެއް ބެލިގެންދާނެ. ކޮށްފަ ގެންނަން ޖެހޭ ބަދަލުތައް ގެންނާނަން،" އަލީ ވިދާޅުވި އެވެ.\nމި އަހަރުގެ މިހާތަނަށް ނުވަ ޓޫރިސްޓުންނާއި ތިން ރިސޯޓު މުވައްޒަފަކު މަރުވެފައިވާ އިރު ޓޫރިސްޓުންގެ ގިނަ ބަޔަކު މަރުވެފައި ވަނީ ހިތާމަވެރި ހާދިސާތަކުގަ އެވެ. މީގެ އިތުރުން ދެ ރިސޯޓެއްގައި ވަނީ އަލިފާނުގެ ހާދިސާއެއް ވެސް ހިނގާފަ އެވެ.\nގިލިލަންކަން ފުށީގައި ހިނގައިދިޔަ އަލިފާނުގެ ހާދިސާގައި އެ ރިސޯޓުގެ މުވައްޒަފުންނާއި މެނޭޖްމެންޓުގެ އިތުރުން ކައިރީގައި ހުރި ރިސޯޓުތަކުގެ އެހީތެރިކަމާ އެކު ވަރަށް ފުރިހަމަ އަށް އެ ހާލަތުގައި އަމަލުކޮށްފައި ކަމަށް އަލީ ވިދާޅުވި އެވެ.\nއޭނާ ވިދާޅުވީ، މިނިސްޓްރީގައި އޮންނަ އުސޫލުގެ ތެރެއިން އިންސްޕެކްޓްތައް ކުރިއަށް ގެންދާ ކަމަށެވެ. އެހެން ނަމަވެސް އުސޫލުތަކުގެ ތެރެއިން ރިސޯޓުތަކުގައި ކަމެއް ހިނގާ ހިނދަކު އެކަމެއް ވީ އެންމެ އަވަހަކަށް ޓޫރިޒަމް މިނިސްޓްރީ އަށް އެނގެން ޖެހޭނެ ކަމަށް އޭނާ ވިދާޅުވި އެވެ.\nމިނިސްޓަރު ވިދާޅުވީ، އިންސްޕެކްޓް ކުރުމުގެ އިތުރުން މިހާރު އެކުލަވާލެވިފައިވާ ގަވައިދުތައް މުރާޖާ ކުރުމަށް ނިންމާފައިވާ ކަމަށެވެ. އެގޮތުން ފަޔާ ރެގިއުލޭޝަނާއި ސޭފްޓީ ރެގިއުލޭޝަނާއި ވޯޓާ ސްޕޯޓްސް ރެގިއުލޭޝަނުގެ އިތުރުން ރިސޯޓް ރެގިއުލޭޝަނާއި ޓްރެވެލް އޭޖެންސީ ރެގިއުލޭޝަނާއި ގެސްޓްހައުސް ގަވައިދުތަކަށް އިސްލާހު ގެންނަން ޖެހޭ ކަމަށެވެ.\nމި އުސޫލުތައް އިސްލާހު ކުރުމުގައި ސްޓޭކްހޯލްޑަރުންގެ ބައިވެރިވުމުގެ އިތުރުން އާންމުންގެ ހިޔާލު ހޯދާނެ ކަމަށް އޭނާ ވިދާޅުވި އެވެ.\nއިތުރު ލިޔުންތައް ޓޫރިސްޓުން ޓޫރިޒަމް އަލީ ވަހީދު، ޓޫރިޒަމް މިނިސްޓަރު ރިސޯޓްތައް ޓޫރިޒަމް މިނިސްޓަރު ޓޫރިޒަމް މިނިސްޓްރީ ސަލާމަތީ ފިޔަވަޅުތައް މަރު


Dhaira Aa Dhuruviyas TikTok Gai Soniya Varah Mashhooru\nދާއިރާއާ ދުރުވިޔަސް ސޯނިޔާ ޓިކްޓޮކްގައި ވަރަށް މަޝްހޫރު\n12 ޖެނުއަރީ 2022 - 23:46:55\nކުރީގެ ދިވެހި ލަވަތަކުންނާއި ފިލްމުތަކުން ފެނިގެންދިޔަ ތަރިން ފަހުން އައިސް އޯޑިއަންސަށް މުޅިން ގެއްލުނީ އެވެ. ދިރިއުޅުން ފަށާ ދަރިން ލިބެން ފެށުމާއެކު ފިލްމީ ދާއިރާގައި މަޑު ކުރަން ނިންމަނީ މަދު ބަޔެކެވެ.\nކުރީގެ ބަތަލާއިންގެ ތެރެއިން ސޯނިޔާ އަކީ ހުނަރުވެރި ފަންނާނެކެވެ. ދެހާހުގެ ކުރީކޮޅު މަޝްހޫރުވާން ފެށި މި ބަތަލާ ވަނީ ރީތި ލަތަކަކުން ބެލުންތެރިންގެ ހިތް އަތުލައިގަނެފައެވެ.\nސްޓް ޕްލަސް އިން ގެނެސްދިން ޑްރާމާއެއްގެ މަޝްހޫރު ބަތަލު ސޫޖަލް އާއެކު ހިތްގައިމު ލަވަ އަކުން ވެސް ފެނުނު މި ބަތަލާ ވަރަށް ޒަމާންކޮށްފައި އާންމުންނަށް ފެންނަން ފެށީ ޓިކްޓޮކުންނެވެ. އޭރު ހުރީ މީހާގެ ހަށިގަނޑަށާއި ސްޓައިލަށް ވެސް ބޮޑު ބަދަލެއް އައިސްފައެވެ.\nސޯނިއާ އަކީ މިފަހަކަށް އައިސް ރީތި ޓިކްޓޮކް ކުޅެ އާންމުކުރާ ފަންނާނެކެވެ. ރީތި ލަވަތަކަށް ލިޕް ސިންގް ކޮށް މޫނުމައްޗަށް ގެންނަ ހަރަކާތްތަކުން ކުރީގެ ލަވަތަކުން ފެންނަ ސޯނިޔާ އަދިވެސް ފެނެ އެވެ. އަދިވެސް ހުނަރުވެރިކަން އެބަހުއްޓެވެ.\nހިންދީ އަދި ދިވެހި ފިލްމީ ޑައިލޮގްތަކަށް ވެސް ޓިކްޓޮކް ކުޅެ ސޯނިޔާ އާންމު ކުރަމުން އަންނަ އޭނާގެ ޓިކްޓޮކްތައް ދިވެހިންނަށް ވަރަށް ކަމުދެއެވެ. އެކަމުގެ ދަލީލަކީ ސޯނިޔާގެ ޓިކްޓޮކްތަކަށް ހާހުން ވިއުސް ލިބިފައި ވުމެވެ.\nގިނަ ބަޔަކު ސޯނީއަށް ތައުރީފް ކުރަމުން އަންނަ އިރު ސޯނިޔާ ވެސް އަންނަނީ އޭނާގެ ފޭނުންގެ ހިތްހަމަޖެހުމަށް ރީތި ޓިކްޓޮކް ހަދަމުންނެވެ. އޭނާގެ އަކީ ޓިކްޓޮކްގައި ވަރަށް އެކްޓިވް ފަންނާނެއްކަން ވެސް ފާހަގަކޮށްލެވެއެވެ.\nކުރިން ފިލްމީ ދާއިރާގައި ރީތި ފިލްމު ތަކުންނާއި ލަވަތަކުން ފެނުން ބަތަލާއިންގެ ތެރެއިން މިގޮތަށް ވެސް މިހާރު ފެންނަނީ މަދު ބައެކެވެ. އެހެން ނަމަވެސް މަދުން ނަމަވެސް އެފަދަ ފަންނާނުންގެ ހުނަރު އަނެއްކާވެސް ފެންނަ ކަމީ ގިނަ ބަޔަކު އަދިވެސް އުފާވާ ކަމެކެވެ.\nމިހާރު ދިވެހި ފަންނާނުންގެ މެދުގައި ޓިކްޓޮކް ވަރަށް މުހިއްމެވެ. އަދި ޓިކްޓޮކުން ވިދާލި ތަރިން ވެސް ފިލްމީ ދާއިރާއަށް ވަދެ މަސައްކަތްކުރަން ފަށާފައިވާކަން ފާހަގަކޮށްލެވެއެވެ.\nޓިކް ޓޮކްމުނިފޫހިފިލުވުންދިވެހި ފިލްމު އިންޑަސްޓްރީ\nޝީލާގެ ވެކޭޝަން ފެނިފައި ރަށަށް ދާ ހިތް ނުވޭތަ؟\nއަބަދު ފޮޓޯ ނަގާތީ ތައިމޫރް ދިއްކުރީ ބަޑި


ކާނާ | ޞިއްޙަތު | Page 6\nދަނޑިއަލުވި އަކީ ކާބޯހައިޑްރޭޓް އިން މުއްސަދިވެފައިވާ ، ހަށިގަނޑަށް ހަކަތައާއި، ބާރު ލިއްބައިދޭ ކާނާގެ ބާވަތެކެވެ. ފެޓް އަދި ޕްރޮޓީން މަދު މިކާނާ ގައި ކޮންމެ ވެސް މިންވަރަކަށް ފޮސްފަރަސް އަދި ކެލްސިއަމް އެކުލެވިގެން ވެއެވެ. ދަނޑި އަލުވި ގަހުގެ ފަތަކީ ވެސް ކާނާގެ ގޮތުގައި ބޭނުންކުރެވިދާނެ އެއްޗެކެވެ. ފަތް ބޭނުންކުރެވެނީ ކައްކައިގެންނެވެ. ސޯޑިއަމް ވެސް ކޮންމެވެސް މިންވަރަކަށް އެކުލެވެއެވެ.\nދޮންކޭލަކީ ހަށިގަނޑަށް ވަރަށް ފައިދާހުރި މޭވާ އެކެވެ. ދޮންކޭލަކީ ވެސް ހަށިގަނޑަށް ފައިދާހުރި އެތައް މާއްދާތަކަކުން މުއްސަދިވެފައިވާ މޭވާ އެކެވެ. ދޮންކޭލުގެ ތެރޭގައި ތަފާތު ވައްތަރުތައް ހުރެއެވެ. އޭގެ ތެރޭގައި މާޅޮސް ކެޔޮ، ފުސްކެޔޮ، ކަދިލި ކެޔޮ، ބޮންތި ރަތްކެޔޮ، އަދި މިނޫން ވައްތަރުތައް ވެސް ހިމެނެއެވެ. ދޮންކެޔޮ ބޮޑަށް ބޭނުންކުރެވެނީ މޭވާއެއްގެ ގޮތުގައި ކެއުމަށް ކަމަށްވިޔަސް، ފަނިގިރައިންނާއި، ކައްކައިގެންނާއި، ޖޭމުގެ ގޮތުގަޔާއި، ކުޑަކުދިންނަށްދޭ ކާނާގެ ބާވަތްތައް ތައްޔާރު ކޮށްގެން ވެސް ދޮންކެޔޮ ބޭނުންކުރާކަން ފާހަގަ ކުރެވެއެވެ.\nޖުމުހޫރީމޭވާ އަކީ ހަށިގަނޑަށް ވަރަށް ފައިދާހުރި މޭވާ އެކެވެ. މިއީ ހުތް ފޮނި ރަހައެއް ހުންނަ މޭވާ އެކެވެ. ތަފާތު ވައްތަރުތައް ހުންނަ ޖުމުހޫރީ މޭވާ އާންމުކޮށް ބޭނުންކޮށް އުޅެނީ ފަނި ގިރައިގެން ބުއިމަށާއި، މޭވާއެއްގެ ގޮތުގައި ކެއުމަށެވެ. ނަމަވެސް ތަފާތު ވައްތަރުގެ ކެއުންތައް ތައްޔާރު ކުރުމުގައި ވެސް ބޭނުންކުރާކަން ފާހަގަކޮށް ލެވެއެވެ. ޖުމުހޫރީ މޭވާ އަކީ ވެސް ހަށިގަނޑަށް ފައިދާހުރި ކާނާގެ އެތައް ބާވަތްތަކެއް އެކުލެވިގެންވާ މޭވާ އެކެވެ.\nތަފާތު ވައްތަރުގެ ތޮޅިތައް ކެއުމުގައި ހިމެނުމަކީ ހިތުގެ ބަލިތަކުން ރައްކާތެރި ކޮށްދޭ ކަމެކެވެ. ލޭގެ ހަކުރުގެ މިންވަރު ސާބިތު ކަންމަތީ ހިފަހައްޓައި ދެއެވެ. ތަފާތު ވައްތަރުގެ ވިޓަމިން އަދި މައުދަންތައް ތޮޅީގެ އެކި ބާވަތްތަކުގައި އެކުލެވިގެން ވެއެވެ.\nއަނބަކީ ވިޓަމިން ސީ އަދި ވިޓަމިން އޭ މުއްސަދިވެފައިވާ މޭވާ އެކެވެ. މީގެ އިތުރުން ބީޓާ ކެރޮޓީން އަދި ފައިބަރު ވެސް އަނބުގައި އެކުލެވިގެންވެއެވެ. މައިދާ އަށް ކުރިމަތިވާ މައްސަލަތައް ރަގަޅުކުރުމަށް އަނބަކީ ފައިދާހުރި ބޭނުންތެރި މޭވާއެއް ކަމުގައިވަނީ ބެލެވިފައެވެ. އަނބަކީ ފީނޮލިކް ކަމްޕައުންޑް ތައް އެކުލެވޭ ކާނާގެ ބާވަތެކެވެ. ދިރާސާތަކުން ދައްކާގޮތުގައި ފީނޮލިކް ކަމްޕައުންޑް އެކުލެވޭ ކާނާގެ ބާވަތްތަކަކީ ހިތުގެ ބަލިތަކާއި، ކެންސަރު ފަދަ ބަލިތަކުން ހިމާޔަތްކުރުމުގައި އެހީވެދޭ ބާވަތްތަކެވެ.\nކުޑަގޮހޮރުގައި ފަނި އަށަގަތުން ނުވަތަ އާލާވުން މުރަގަތޮޅި ރިހަ ބޭނުން ކުރާނަމަ ދުރުކޮށްދެއެވެ. ހުންކޮށި ބޮޑުވުން، ފުރަމޭ ބޮޑުވުން، ވާގިނެތުން، ޖުޒާމް ބަލި، އިދިފުށަށް ދަމާބަލި، އަދި ހުޅުތަކުގައި ރިހުން ފަދަ މައްސަލަތަކަށް ފަރުވާއެއް ގެ ގޮތުގައި މުރަގަތޮޅިން ތައްޔާރު ކުރެވޭ ސުރުވާ ނުވަތަ ސޫޕް ބޭނުންކުރެއެވެ.\nފެހި ކަން ގަދަ ނުވަތަ ފެހިކުލަ ގަދަ ފަތްތަކަކީ އޭގައި ގިނަ އަދަދަކަށް ޕްރޮޓީން، ވިޓަމިން އަދި ތަފާތު މައުދަން ތައް އެކުލެވޭ ބާވަތްތަކެކެވެ. މަސް ފަދަ ޕްރޮޓީން ހިމެނޭ ބާވަތެއް ކެއުމުގައި ނުހިމަނާ ފަހަރަކު ފަތް ބޭނުންކުރުމުން ޕްރޮޓީންގެ ބައި ހޯދައިދޭނެއެވެ.\n02 ސެޕްޓެމްބަރު 2005\n1- ސައިގައި އެންޑި އޮކްސިޑެންޓް އެކުލެވިގެން ވެއެވެ. މިމާއްދާ އަކީ އުމުރުން ދުވަސް ވުމުން ކުރިމަތިވާ އުދަގޫތަކާއި ވައި ނުސާފުވުން ދިމާވާ ކަންތައްތަކުން ހިމާޔަތްވުމަށް އެހީތެރިވެދޭ މާއްދާ އެކެވެ.\n2- ކޮފީއަށްވުރެ ސައިގައި ކެފޭއިން ހުންނަ މިންވަރު މަދެވެ. 8އައުންސް ކޮފީ ބޭނުންކޮށްގެން ތައްޔާރުކުރާ ކޮފީ ޖޯޑެއްގައި 135މގ ގެ ކެފޭއިން އެކުލެވެއެވެ.\nޖުމްލަ ޞަފްޙާ6ގެ 6


“ޝަރީޢަތުން އަދަބު ކަނޑައެޅުމުގައި ޢަމަލުކުރާނެ ގޮތުގެ އުޞޫލު” އަށް ފަނޑިޔާރުން އަހުލުވެރި ކުރުވުމުގެ ޕްރޮގްރާމް – Department of Judicial Administration\n“ޝަރީޢަތުން އަދަބު ކަނޑައެޅުމުގައި ޢަމަލުކުރާނެ ގޮތުގެ އުޞޫލު” އަށް ފަނޑިޔާރުން އަހުލުވެރި ކުރުވުމުގެ ޕްރޮގްރާމް\n26/08/2021 23/12/2021 admin\nޤާނޫނު ނަންބަރު 9/2014 (ދިވެހިރާއްޖޭގެ ޤާނޫނުލްއުުޤޫބާތު) ގެ 1000 ވަނަ މާއްދާގެ ދަށުން، ދިވެހިރާއްޖޭގެ ސުޕްރީމް ކޯޓުން އެކުލަވާލައްވާފައިވާ “ޝަރީޢަތުން އަދަބު ކަނޑައެޅުމުގައި ޢަމަލުކުރާނެ ގޮތުގެ އުޞޫލު” (ނަންބަރު 02/2021) އާ ގުޅޭ ތަމްރީން ޕްރޮގްރާމްތަކެއް، ކްރިމިނަލް ކޯޓުގެ ޤާޟީންނާއި މެޖިސްޓްރޭޓުންނަށް އަމާޒުކޮށް 2021 އޮގަސްްޓް 22 އިން 25 އަށް ވަނީ ކުރިއަށް ގެންގޮސްފައެވެ.\nމި ސެޝަންތަކުގެ މައިގަނޑު މަޤްޞަދަކީ 01 ޖުލައި 2021 ގައި ޢާންމު ކުރެވިފައިވާ “ޝަރީޢަތުން އަދަބު ކަނޑައެޅުމުގައި ޢަމަލުކުރާނެ ގޮތުގެ އުޞޫލު” އަށް 01 ސެޕްޓެމްބަރ 2021 ގައި ޢަމަލުކުރަން ފެށުމަށް ހަމަޖެހިފައިވާތީ، ޤާޟީންނާއި މެޖިސްޓްރޭޓުން މި އުޞޫލަށް އަޙުލުވެރިކުރުވުމެވެ.\n← ފްރަންޓް-އެންޑް ޑިވެލޮޕަރ ކޮންސަލްޓެންޓުން ހޯދުމާއި ގުޅޭ\nޗީފް އެޑްމިނިސްޓްރޭޓަރ – ފ.ފީއަލީ މެޖިސްޓްރޭޓް ކޯޓު →


BREAKING NEWS: Ventilator Gannan Dubai Kunfuyyaai Eku Vefai Oeh Ebbasvun Uvaalan Sarukaarun Ninmaifi - Vaguthu\nވެންޓިލޭޓަރު ގަންނަން ދުބާއީ ކުންފުންޏާއިއެކު ވެފައިއޮތް އެއްބަސްވުން އުވާލަން ނިންމައިފި\nވެންޓިލޭޓަރު ގަންނަން މިދިޔަ އަހަރު ދުބާއީ ކުންފުންޏާއިއެކު ވެފައިއޮތް އެއްބަސްވުން އުވާލަން ދިވެހި ސަރުކާރުން ނިންމައިފިއެވެ.\nއެޓާނީޖެނެރަލްގެ އޮފީހުން ދެންމެ ނެރުނު ބަޔާނެއްގައި ވިދާޅުވީ ކޮވިޑް-19 އާ ގުޅިގެން ދިވެހިރާއްޖެއަށް ބޭނުންވާ ވެންޓިލޭޓަރުތައް ފޯރުކޮށްދިނުމަށް މިނިސްޓްރީ އޮފް ހެލްތާއި ދުބާއީގެ އެގްޒެކިއުޓަރސް ޖެނެރަލް ޓްރޭޑިންގއާ ދެމެދު2އޭޕްރިލް 2020 ގައި ވެފައިވާ އެއްބަސްވުމުގައި، އެޑްވާންސް ޕޭމަންޓް ހަދާތާ 29 މަސައްކަތު ދުވަހުގެ ތެރޭގައި މުދާ ފޯރުކޮށްދޭންވާނެކަމުގައި ބަޔާންކޮށްފައިވީނަމަވެސް އެއްބަސްވުމުގައި ބަޔާންކޮށްފައިވާ ގޮތުގެ މަތިން އެފަރާތުން މުދާ ފޯރުކޮށްދީފައި ނުވާކަމަށެވެ.\nއެއްބަސްވުމުގައި ބަޔާންކޮށްފައިވާ މުއްދަތުގެ ތެރޭގައި ސަޕްލަޔަރ މުދާ ފޯރުކޮށްނުދީފިނަމަ އެއްބަސްވުން ބާޠިލުކުރެވިދާނެކަމަށް އެއްބަސްވުމުގައި ބަޔާންކޮށްފައިވާތީ، އެއްބަސްވުމުގައިވާ ގޮތަށް އެ ކުންފުނިން ހުރިހާ މުދާ ފޯރުކޮށްދީފައިނުވާތީ އެއްބަސްވުން ބާޠިލުކުރުމުގެ ގޮތުން މިނިސްޓްރީ އޮފް ހެލްތުން ވަނީ2މޭ 2021 ގައި އެ ކުންފުންޏަށް "ޓަރމިނޭޝަން ނޯޓިސް" ފޮނުވާފައި ކަމަށް ބަޔާނުގައި ވިދާޅުވިއެވެ.\nއެއްބަސްވުން ބާޠިލުކުރާ ދުވަހާ ހަމަޔަށް މުދާ ފޯރުކޮށްދީފައިނުވާނަމަ، އެ މުދާ ފޯރުކޮށްދިނުމަށް އެހާތަނަށް ދައްކާފައިވާ ފައިސާ އަނބުރާ ރައްދުކޮށްދޭންވާނެކަމަށް އެއްބަސްވުމުގައި ބަޔާންކޮށްފައިވާ ކަމަށާއި މިގޮތުން، އެ ކުންފުނިން ފޯރުކޮށްދީފައިނުވާ މުދަލަށް އެޑްވާންސްކޮށް ދައްކާފައިވާ ފައިސާއާއި އެއްބަސްވުމާ އެއްގޮތަށް މުދާ ފޯރުކޮށްނުދިނުމުގެ ސަބަބުން ލިބިފައިވާ ސީދާ ގެއްލުމުގެ ބަދަލު އެ ކުންފުނިން ސަރުކާރަށް ނުދައްކައިފިނަމަ އެ ފައިސާ ހޯދުމުގެ މައްސަލަ އާބިޓްރޭޝަނަށް ހުށަހެޅުމަށް ސަރުކާރުން ވަނީ ނިންމާފައި ކަމަށް ވެސް އެޓާނީ ޖެނެރަލްގެ އޮފީހުން ވިދާޅުވިއެވެ.\nއެޓާނީ ޖެނެރަލް އޮފީހުން ވިދާޅުވީ އެއްބަސްވުމުގައިވާ ގޮތުން، އެއްބަސްވުމުގެ ދަށުން އުފެދޭ މައްސަލަތައް ހައްލުކުރާނީ އާބިޓްރޭޝަން މެދުވެރިކޮށް ކަމަށެވެ. އާބިޓްރޭޝަން ހިންގާ ތަނަކީ ދިވެހިރާއްޖެ ކަމަށާއި ޢަމަލުކުރެވޭނީ ދިވެހިރާއްޖޭގެ ޤާނޫނަށް ކަމަށް ވެސް ބަޔާނުގައި ވިދާޅުވެފައި ވެއެވެ. އެހެންކަމުން މިމައްސަލައިގެ އާބިޓްރޭޝަން ހިންގާނީ މޯލްޑިވްސް އިންޓަރނޭޝަނަލް އާބިޓްރޭޝަން ސެންޓަރުގައެވެ. އެއްބަސްވުމުގައިވާ ގޮތުން، މައްސަލަ ބަލާނީ އެއް އާބިޓްރޭޓަރެވެ. މޯލްޑިވްސް އިންޓަރނޭޝަނަލް އާބިޓްރޭޝަން ސެންޓަރުގައި މައްސަލަ ބެލުމަށް ރަޖިސްޓްރީވެފައިވަނި ރާއްޖޭގެ ބޭރުގެ ތަޖުރިބާކާރު އާބިޓްރޭޓަރުންނެވެ.\nއެގްޒެކިއުޓަރސް ޖެނެރަލް ޓްރޭޑިންގއަކީ، ޔުނައިޓެޑް އަރަބް އެމިރޭޓްސްގައި ރަޖިސްޓްރީވެފައިވާ ކުންފުންޏެއްކަމަށްވާތީ، ދިވެހިރާއްޖެއާއި ބޭރު ޤައުމެއްގެ ކުންފުންޏަކާ ދެމެދު ހިންގޭ އާބިޓްރޭޝަންގެ މައްސަލައަކީ "އިންޓަރނޭޝަނަލް އާބިޓްރޭޝަން" ގެ މައްސަލައެއްކަން ބަޔާނުގައި ވަނީ ފާހަގަކޮށްފައެވެ.\nދިވެހިރާއްޖެއާއި ޔުނައިޓެޑް އަރަބް އެމިރޭޓްސްއަކީ "ކޮންވެންޝަން އޮން ދަ ރިކޮގްނިޝަން އެންޑް އެންފޯސްމަންޓް އޮފް ފޮރިން އާބިޓްރަލް އެވޯޑްސް" (ނިއުޔޯކް ކޮންވެންޝަން) ގެ ބައިވެރިންކަމާއި އެ މުޢާހަދާގައި 168 ޤައުމަކުން ބައިވެރިވެފައިވާއިރު އެއިން ކޮންމެ ޤައުމެއްގައި ނަމަވެސް ހިންގާ އާބިޓްރޭޝަނަކުން ނިންމާ ނިންމުމެއް އެ މުޢާހަދާގެ އެހެން މެންބަރު ޤައުމެއްގައި ތަންފީޛުކުރެވޭކަން ބަޔާނުގައި ފާހަގަކޮށްފައި ވެއެވެ.\nވެންޓިލޭޓަރުތައް ގަންނަން އެގްޒެކިއުޓަރސް ޖެނެރަލް ޓްރޭޑިންގއަށް ފައިސާ ދިން މައްސަލައިގައި ބައެއް ފަރާތްތަކަށް ދައުވާ ކުރަން އޭސީސީ އިން ދެފަހަރެއްގެ މަތިން ޕީޖީ އަށް މައްސަލަ ފޮނުވާފައިވެއެވެ. ނަމަވެސް އަދި މިހާތަނަށް އެމައްސަލައިގައި އެއްވެސް މީހެއްގެ މައްޗަށް ދައުވާ އުފުލާފައެއް ނުވެއެވެ.\nމެއި 4, 2021 13:17\nމާ އަވަހެއްނު! ކާނެ ވަރަކަށް ކައި ބަނޑުބޮޑުވީމާތަ ތިއެއް ތި އުވާލީ\nމެއި 4, 2021 13:29\nކޮންމެ ގަނޑެއް ގަތަސް އެއްވެސް މީހަކު ނެގި ފައިސާ އަނބުރާ ސަރުކާރަށް ވަންނަގޮތެއް ނުވޭ.. ޔާމީނު އަތުން ވެސް އެންމެ ލޯ ލާރި އެއްވެސް އަދި ނުލިބޭ ،، އަދީބު އެހެރަ އުޅެނީ ހަމަ އެ ފެންވަރުގަ.. ދެރަކަމެއްނުން.. ތަނަކުން މީހަކު ވަކިކުރުމުން ނުފުދޭ .. އަދިވެސް ހަމަ ގެއްލުންވިކަން ޔަގީންނުވާ ކުންފުނިތަކަށް މިލިޔަނުން ބިލިޔަނުން ފައިސާ ބަހަނީ.. ކާކު ޒިންމާ ވަނީ .. ރައްޔިތުން ދަނީ ފަގީރުވަމުން ސަލާންޖަހަމުން.\nމެއި 4, 2021 20:50\nރައީސް ޔާމީން އާއި އަޅައިގަނެގެން ނެއްޓެންނޭގިގެން ތެޅޭ އެއްޗެތިތަކެއް... ސޯލިހު ކުރިހާ ވަައްކަމޯ..މި ސަރުކާރުން ކާލި ވެންޓިލޭޓަރުތަކާ އެއްޗެހި ކޮބާ\nމެއި 4, 2021 13:53\nބަލަގ އުވާލުމަކުން އެލާރި އަބުރާ ރާއްޖެއައް ލިބޭނެބާ. ރައިތުން މިތީބީ ބަޑައް އެކަމަކުވެރިންގެ ވަކަން ނުހުއްޓޭ ވެރިން ބަޑުނުފުޜޭ. ޜއިތުން ގެ ފައިސާހޯދަން ރައިތުން އުޅެންޖެހެނީ\nމެއި 4, 2021 13:54\nވަރަށް ރަނގަޅު ވަށްކަންކުރި މީހުންނަށް އުފާވެރިހަބަރެއް އަނެއްކޮޅުން ސަރުކާރުގެ ހިޔާނާތުގެ ބައިވެރިންނަށް ފިޔަވަޅު ނޭޅުމަށް ޕީޖީން ކެނޑިނޭޅި މަސައްކަތްކުރުމުމުގެ ނަތީޖާ މި ފެންނަންފެށީ ސޯލިހުގެ ނާގާބިލް ސިޔާސަތުގެ ސަބަބުން ގައުމު ހަލާކުގެ ތެރެއަށް ވެއްޓި ގަރަގު ވެއްޖެ..\nމެއި 4, 2021 14:06\nދުބާއީ ކުންފުނިން ބަދަލު ހޯދަން ހުށަހެޅިވާހަކަވެސް ޖަހާލާ.\nމެއި 4, 2021 14:07\nއެހެންމީމަ މިދިޔަހާ ދުވަަސްތަކުގައި މުސާރަ ދީފަ ގޭގަ ޗުއްޓީގަ ދެއްތޯ\nސިކުޑީގެ އެއްވެސް ތެއްކަމެއްނެތް ނާގާބިލު ރައީސަކު ހުރީމާ ވާނެ ހަތަރެތި މިވަނީ ގައުމުފަނާވަނީ މީހުން ހަނާވަނީ އިބޫ ހަމަރޮނީ ވަގުވެރިކަން މިގޮތަށްގޮސް ނިމޭނީ